އެމެރިކާއިން އެހީތެރިވެދީގެން ގެނައި ބަޣާވާތަށް އެއް އަހަރު ފުރުނު ފަހުން، މޮރޭލްސް ގެ ޕާޓީ އަނބުރާ ވެރިކަމަށް ގެނައުމަށް ބޮލީވިއާގެ ރައްޔިތުން ވޯޓުދީފި. | Sandhaanu\nއެމެރިކާއިން އެހީތެރިވެދީގެން ގެނައި ބަޣާވާތަށް އެއް އަހަރު ފުރުނު ފަހުން، މޮރޭލްސް ގެ ޕާޓީ އަނބުރާ ވެރިކަމަށް ގެނައުމަށް ބޮލީވިއާގެ ރައްޔިތުން ވޯޓުދީފި.\nBolivia's ex-President Evo Morales (L) and Bolivian presidential candidate for the Movement for Socialism (MAS) party, Luis Arce (R), pose for photographers afterapress conference, in Buenos Aires, on January 27, 2020. (Photo by RONALDO SCHEMIDT / AFP) (Photo by RONALDO SCHEMIDT/AFP via Getty Images)\nމިދިޔަ އަހަރު އޮކްޓޯބަރުގައި ރައީސަކު ހޮވުމަށް ބޭއްވި އިންތިޚާބު ކާމިޔާބުކޮށް ރައީސްކަމަށް ހޮވިވަޑައިގަތީ ތިންދައުރުގައި ރައީސްކަން ކުރެއްވި އީވޯ މޮރޭލްސްއެވެ. ހޮވުނުކަން އިއުލާންކުރިތާ ގިނައިރުތަކެއް ނުވަނީސް ފުލުހުންނާއި ސިފައިންގެ ފަރާތުން އައި އިންޒާރުތަކާއެކު ފިއްލަވަން މެކުސިކޯއަށް ވަޑައިގަންނަވަން މޮރޭލްސަށް މަޖުބޫރުވެ ވަޑައިގަތެވެ. ފުރުސަތު ލިބިވަޑައިގަތްނަމަ މީ މޮރޭލްސް ރައީސްކަން ކުރައްވާނެ ހަތަރުވަނަ ދައުރެވެ.\nއެމެރިކާ ސަރުކާރުގެ އެހީތެރިކަމާއެކު ރައީސްގެ މަގާމަށް ގެނައީ ބަޣާވާތްކުރި، އިންތިޚާބުނުވާ ކަނާތުފިޔާގެ ޖީނީ އެނޭޒް ކިޔާ މީހެކެވެ. “އިންތިގާލީ ރައީސް” ކަމަށް އަމިއްލައަށް ކަނޑައަޅައިގެން ރައީސްކަމަށް އަރާ، މިލިޓަރީ ސިފައިންލައްވާ މޮރޭލްސްއަށް ތާއީދުކުރާ އެތައްބަޔަކު ގަތުލުކުރިއެވެ. މި ނުބައި އަމަލު ހިންގި މީހުންނަށް ފަހުން ހިމާޔަތްދިނެވެ.\nބޮލީވިއާގައި ބޭއްވި އިންތިޚާބަކީ މަކަރާއި ހީލަތް އެކުލެވުނު އިންތިޚާބެއްކަމަށް ބުނެ އޯގަނައިޒޭޝަން އޮފް އެމެރިކަން ސްޓޭޓްސް (އޯއޭސީ) އިން ދެއްކި ވާހަކަތަކަށް ރިޢާޔަތްކޮށް އެމެރިކާގެ ސެކެއްޓަރީ އޮފް ސްޓޭޓު މައިކު ޕޮމްޕޭ ބަޣާވާތްކުރި މީހުންނަށް ހިތްވަރު ދެއްވާ، ރައްޔިތުން ތަމްސީލުކުރާނެ ހަގީގީ ޑިމޮކްރަސީއެއް ގެނައުމަށް އެއިރު އެދިވަޑައިގެންނެވިއެވެ. މި ދެންނެވި މައިކު ޕޮމްޕޭ ދިވެހިރާއްޖެއަށް ޒިޔާރަތް ކުރައްވަނީ އޭނާގެ ބައިވެރިންނާއި ބައްދަލުކުރެއްވުމަށެވެ.\nއެމެރިކާގެ ތާއީދު ލިބިފައިވާ އެނޭޒްގެ ސަރުކާރުން ތާވަލުކުރި އިންތިޚާބު ދެަފަހަރު މަތިން ލަސްކޮށްފައިވަނީކޮށް، އެންމެފަހުން މިދިޔަ އާދީއްތަ ދުވަހު ބޮލީވިއާގައި އިންތިޚާބު ބޭއްވިއެވެ. މިހާރުގެ އިނދިކޮޅު ކެންޑިޑޭޓު ލުއިސް އާކޭވަނީ ޝައްކެއްނެތް މިންވަރުގެ ކާމިޔާބެއް ހޯއްދަވާފައެވެ. ލުއިސް އާކޭއަކީ މޮރޭލްސްގެ ކުރީގެ ފިނޭންސް މިނިސްޓަރެވެ.\nއިންތިޚާބުގެ ރަސްމީ ނަތީޖާ އަދި އިއުލާން ނުކުރިކަމުގައިވިޔަސް، އިތުބާރުކުރެވޭ ފާމްތަކުން ނެގި ޚީޔާލުހޯދުމުގެ ވޯޓުން ދައްކަނީ ބަޣާވާތް ގެނައި ލީޑަރާއި ވާދަކޮށް 50% އަށްވުރެ ބޮޑު ކާމިޔާބީއެއް އާކޭއަށް ލިބޭނެކަމަށެވެ. އެނޭޒް ވަނީ ބަލި ގަބޫލުކޮށް އެމް އޭ އެސް އަށް ކާމިޔާބު ލިބުނުކަމަށް ބުނެފައެވެ. ” ރަސްމީ ނަތީޖާ ނުލިބުނަސް، ލިބިފައިވާ ނަތީޖާތަކުން އެނގެނީ މިސްޓަރ އާކޭ އާއި ނައިބުރައީސަކަށް ކުރިމަތި ލެއްވި މިސްޓަރ ޗޮކުއެހުއަންކާ އިންތިޚާބު ކާމިޔާބުކޮށްފިކަން، އެދެ ބޭފުޅުނަނަށް މަރުހަބާ ދަންނަވަން، ބޮލީވިއާ އާއި ޑޮމޮކްރަސީ ސިނކުޑީގައި ބަހައްޓަވައިގެން ބޮލީވިއާގެ ވެރިކަން ކުރެއްވުމަށް ދަންނަވަން”\nDemokraseege hamathakuge mathin Boleeviagai inthikhaabu kurevunu leader Morales aai eynage party verikamun dhurukuran hingo operationah fundkuree Americain adhi mikan hingan iskoh hunnevee Mike Pompeo\nލެޓިން އެމެރިކާގައި އެމެރިކާގެ އެހީތެރިކަމާއެކު ގެނައި ބަޣާވާތެއް މިހާ ފާޅުކަން ބޮޑު ގޮތަކަށް ފޭލިވި ހަނދާނެއް ނުވެއެވެ. އެމރިކާގެ ބާރުވެރިކަން އޮންނަ އޯގަނައިޒޭޝަން އޮފް އެމެރިކަން ސްޓޭޓްސް އިންވެސް ހަމައެކަނި ކުރި ސުވާލަކީ މޮރޭލްސަށް ލިބުނު ހަނި ކާމިޔާބީއަކީ ދެވަނަ ބުރަކަށް ނުގޮސް ރައީސް ކަމަށް އިންތިޚާބުކުރަން އެކަށޭނަ މިންވަރެއްތޯއެވެ. އެއިރު އޯ އޭ ސީންވަނީ ވޯޓު އޮޅުވާލިކަމަށްބުނެ އަޑު ފަތުރާފައެވެ. އެކަމަކު މިދިޔަ އޮކްޓޯބަރުގައި ބޭއްވި އިންތިޚާބުން އެހެން ކެންޑިޑޭޓުންނަށްވުރެ ގިނައިން މޮރޭލްސަށް ވޯޓު ނުލިބޭކަމަށް ޝައްކުކޮށް، އެއްވެސް ބަޔަކު ވާހަކަ ދައްކާފައެއް ނުވެއެވެ.\nމޮރޭލްސް އިންތިޚާބު ކާމިޔާބު ކުރެއްވުމުންވެސް، ބޮލީވިއާގެ ފުލުހުންނާއި ސިފައިން މޮރޭލްސްއަށް އިންޒާރު ދިނީ، ވަގުތުން ގައުމުން ފޭބުމުން ނޫނީ މޮރޭލްސްއާއި އޭނާގެ އާއިލާއާއި އޭނާގެ ބައިވެރިންނަށް ރައްކާތެރިކަމެއް ނެތްކަމުގައެވެ.\nމޮރޭލްސްއާއި ދެކޮޅަށް 2019 ވަނަ އަހަރު ބޮލީވިއާގައި ގެނެވުނު ބަޣާވާތަށް ހުޅަނގުން ރައްދުދިނީ އަބަދުވެސް އެމީހުން ފަތުރާ ޕްރޮޕަގެންޑާ ފަތުރާގޮތަށެވެ. ހުޅަނގުގެ އޮފިޝަލުންނާއި، ޚަބަރުފަތުރާ މީޑިއާތަކާއި، ތަޖުރިބާކާރު ލިޔުންތެރިން، ޑިމޮކްރަޓިކް ހަމަތަކުގެ މަތިން އިންތިޚާބުވާ ލީޑަރުންގެ ތެރެއިން އެމީހުންނަށް މަގުބޫލުނޫން ލީޑަރުންނާއި ދެކޮޅަށް ގެންނަ ބާޣާވާތްތައް ޕްރޮމޯޓުކުރަން އަބަދުވެސް އެހީވެއެވެ. އެފަދަ ބަޣާވާތްތަކަކީ ” ޑިމޮކްރަސީއަށް ލިބުނު ކާމިޔާބެއް” ކަމުގައި އެފަރާތްތަކުން ސިފަކުރެއެވެ.\nމި ކޮރަޕްޓު ސިޔާސީ ފޯމިއުލާގައި “ޑިމޮކްރަސީއަށް ނުރައްކަލަކަށްވަނީ” އެމެރިކާގެ އެހީތެރިކަމާއެކު ބަޣާވާތްގެންނަ މީހުންނެއްނޫނެވެ. ޑިމޮކްރަސީގެ ހަމަތަކުން އިންތިޚާބު ކާމިޔާބުކުރުމުން، ވެރިކަމުންދުރުކުރާ ފަރާތެވެ.\nއެމެރިކާއިން އެހީވެދީގެން ގެންނަ ބަޣާވަތަކީ ޑިމޮކްތަސީ ކަމަށާއި، އެމެރިކާއަށް ކަމުނުދާ އެހެންނަމަވެސް ޑިމޮކްރަސީގެ އުސޫލުތަކުން އިންތިޚާބުވާ ލީޑަރުންނަކީ ޑިކްޓޭޓަރުންގޮތަށް ސިފަކުރުމަކީ އެމެރިކާގެ ޚާރިޖީ ސިޔާސަތުގެ ބައެއްގެ ގޮތުގައި އޮންނަތާ ދަހަރު(ޑިކޭޑު) ތަކެއް ވެއްޖެއެވެ. ދުނިޔޭގެ އެންމެ ނުބައި އެންމެ ބޮޑު ޑިކްޓޭޓަރު މިސުރުގެ ޖެނެރަލް ޢަބްދުލް ފައްތާހު އަލް ސީސީ އަކީ ” ޑިމޮކްރަސީ އިއާދަކުރައްވާ” ބޭފުޅެއްގެ ގޮތުގައި އޮބާމާގެ ސަރުކާރުންނާއި އެމެރިކާގެ ސެކެއްޓަރީ އޮފް ސްޓޭޓް ޖޯންކެރީ ފާހަގަކުރެއްވީ ކުރިންދެންނެވި ފޯމިއުލާއަށް ބަލައިގެންނެވެ. ޖެނެރަލް ޢަބްދުލް ފައްތާހު އަލް ސީސީ އަކީ ޑިމޮކްރަސީގެ ހަމަތަކުގެ މަތިން އިންތިޚާބުކުރި އިޚްވާނުލް މުސްލިމީން (މުސްލިމް ބްރަދާހުޑް)ގެ ވެރިކަން އަނިޔާވެރި މިލިޓަރީ ބަޣާވާތަކުން ވައްޓާލައި ވެރިކަމަށް އެރި ޑިކްޓޭޓަރެވެ.\nއެކަމަކު މިދިޔަ އާދީއްތަދުވަހު ބޮލީވިއާއިން މިފަދަ ކަންކަމާދެކޮޅަށް ދެއްކި ހިއްވަރަށް ޝުކުރުވެރިވާން ޖެހެއެވެ. ހުޅަނގުގެ ރޭވުންތައް ފެއިލްކޮށްލިއެވެ. މީގެ ސީދާ އެއް އަހަރުކުރިން މޮރޭލްސް އިންތިޚާބު ކާމިޔާބުކުރި ފަހުން މިއަދާއި ހަމައަށް އެމީހުން ކުރަމުންއައި މުޒާހިރާތައް ހުއްޓާނުލައެވެ. މި ބޮޑު ބަލިމަޑުކަމުގެ ތެރޭގައި އެމީހުންގެ މިނިވަންކަމާއި ދިރުއުޅުން ނުރައްކަލުގެ ތެރެއަށް ހުށަހަޅައިގެން އެމީހުން ގޮވަމުން، އެދެމުންދިޔައީ ޑިމޮކްރަސީއާއި އެއްގޮތަށް އެމީހުން ބޭނުންވާ ވެރިއަކު އިންތިކާބުކުރުމުގެ ހައްގު ދިނުމަށެވެ. އެމީހުންގެ ގައުމުގެ ދާޚިލީ ކަންތައްތަކާއި ސަރުކާރުގެ ކަންކަމަށް ބޭރު ގައުމުތަކުގެ ނުފޫޒު ނުބޭއްވުމުގެ ހައްގު ދިނުމަށެވެ.\nމޮރޭލްސްއަކީ އިޒުރޭލުން ފަލަސްތީނުގެ ބިންތައް ހިފައިގެން އުޅޭތީ އެކަމާއިދެކޮޅަށް އަޑުހަރުކޮށް ވާހަކަދައްކާ އެއް ލީޑަރެވެ. އެމެރިކާގެ ޚާރިޖީ ސިޔާސަތުގެ މަޅީގައި ނުޖެހުމަށް ފަރުވާތެރިވެތިބުމަށް ފަގީރު ކުދި ގައުމުތަކަށް އޭނާ އަބަދުވެސް އިންޒާރު ކުރެއެވެ.\nބޮލީވިއާގައި މިހިނގި ހާދިސާތަކުން ދިވެހިންނަށް ފަހަރެއްގައި ދުނިޔޭގެ ސިޔާސީ ކަންކަން ހިންގާގޮތް ފަސޭހައިން ދޭހަވެދާނެއެވެ. އެމެރިކާއަށާއި އިންޑިއާ ކަނޑުގެ ސަރަހައްދުގެ ގައުމުތަކުގެ ތެރެއިން އެމެރިކާގެ ބައިވެރިންގެ ދާޚިލީ ޕޮލިސީތަކަށް ތާއީދުނުކުރާ ފަރާތްތަކާއި ދެކޮޅަށް ރާވާ، ހިންގާ ޕްރޮޕަގެންޑާތައް ހިންގަނީ ކިހިނެތްކަން ކޮންމެވެސް ވަރަކަށް އެނގިދާނެއެވެ.


ﷲގެ ކުޅަދުންވަންތަކަން ވިސްނަވާ! ބަލާނެ މީހަކު ނެތިގެން ގެއަށް ގެނެވުނީ ހަމަ ކުރިންވެސް އެޑޮޕްޓްކޮށްގެން ގެންގުޅޭ ކުއްޖާގެ ކޮއްކޮ – Dhen.mv\nﷲގެ ކުޅަދުންވަންތަކަން ވިސްނަވާ! ބަލާނެ މީހަކު ނެތިގެން ގެއަށް ގެނެވުނީ ހަމަ ކުރިންވެސް އެޑޮޕްޓްކޮށްގެން ގެންގުޅޭ ކުއްޖާގެ ކޮއްކޮ\nMay 4, 2020 - 2:27 pm\nދަރިން އެޑޮޕްޓުކޮށްގެން އެކަނި މާއެކަނި އެކުދިން ތަރުބިއްޔަތު ކުރަން ޖެހިދާނެ ކަމަކށް އެމެރިކާގެ ހުސްހަށިބައި އަންހެނެއް ކަމަށްވާ ކެޓީ ޕޭޖް އެއްވެސް އިރަކު ހީކޮށްފައިވެސް ނުވެއެވެ. ނަމަވެސް ވަރަށް ޒުވާން ދުވަސްވަރު ފިރިމީހާއާ ވަކިވާން ޖެހުމުން އެކަން ދިމާވީ ހަމަ އެހެންނެވެ.\nފިރިމިހާ ނެތުމުގެ ހިތާމައިގައި އުޅޭކަށް ކެޓީ ބޭނުމެއް ނުވިއެވެ. މައިންބަފައިން ނެތް އެތައް މިލިއަން ކުދިން ދުނިޔޭގެ އެކި ހިސާބުގައި އުޅެއެވެ. އެހެންކަމުން އެއިން ކުއްޖަކަށް އެހީތެރިވެ، މަންމަ އެއްގެ ލޯބިދިނުން މާ ރަނގަޅު ވާނެކަމަށް ކެޓީއަށް ގަބޫލު ކުރެވުނެވެ. އެހެންކަމުން ކޮލަރާޑޯއިން ގެއެއް ގަނެގެން އަލުން ދިރިއުޅުން ފެށުމަށް ކެޓީ ގަސްތު ކުރިއެވެ. އެޑޮޕްޓްކުރާ ދަރިން ހޯދުމުގައި އުނދަގޫ މައްސަލައެއް ކެޓީގެ ހުރިކަން އޭނާ ކުރިން ވެސް ދަނެއެވެ. އެހެންކަމުން ކޮންމެ ދުވަހަކު ވެސް ކުއްޖަކު އެޑޮޕްޓްކުރަން ޖެހިދާނެކަމަށް އޭނާހުރީ ތައްޔާރަށެވެ.\n2016 ވަނަ އަހަރުގެ ތެރޭގައި، ކެޓީގެ ގެއާއި ކައިރީގައިވާ ހޮސްޕިޓަލެއްގައި އަޅާލާނެ މީހަކު ނެތް، ވިހައިގެން އެންމެ4ދުވަސްވީ ކުއްޖަކު އޮތްކަން ކެޓީއަށް އެނގުމުން ހޮސްޕިޓަލަށް އޭނާ ދިޔައެވެ. އަދި ނަން ވެސް ނުދީ އޮތް އެކުއްޖާ އޭނާގެ ބެލުމުގެ ދަށަށް ގެންގޮސް އެ ކުޑަކުޑަ ފިރިހެން ކުއްޖާ ކެޓީގެ މުޅި ދިރިއުޅުން ބަދަލު ކޮށްލިއެވެ.\nކެޓީ މި ކުއްޖާ ގެންގޮސް ގެރޭސަންގެ ނަމުން ނަންދީގެން އަހަރެއްހާ ދުވަހު ގެންގުޅުނުފަހުން، ގްރޭސަންގެ ގާނޫނީ ބެލެނިވެރިކަން ކެޓީއަށް ލިބުނެވެ.\nގްރޭސަންއަށް އަހަރެއް ވުމާއެކު ކެޓީ އެހެން ކުއްޖަކު އެޑޮޕްޓް ކުރުމުގެ ވިސްނުން ގެންގުޅުނެވެ. އެހެން ހުއްޓާ އެއް ދުވަހު އިޖްތިމާޢީ މަސައްކަތުގައި ހިލޭސާބަހަށް މަސައްކަތްކުރާ މީހަކު ކެޓިއަށް ގުޅިއެވެ. އަދި ކުރިން ވެސް ކެޓީއަށް ދަރިފުޅު ލިބުނު ހޮސްޕިޓަލް ގައި އަޅާލާނެމީހަކު ނުވެފައި ކުއްޖަކު އޮތްކަމަށް ބުންޏެވެ.\nއިތުރު ކުއްޖަކު އެޑޮޕްޓް ކުރުމުގެ ވިސްނުން ގެންގުޅުނު ނަމަވެސް އޭރު ކެޓީ އެކަމަކަށް ތައްޔާރެއް ނޫނެވެ. އެހެން ނަމަވެސް އެކުއްޖާ ބަލާލަން ކެޓީ ބޭނުންވިއެވެ. އެހެންކަމުން 10 ވަރަކަށް މިނިޓް ތެރޭގައި ކޭޓީ ހޮސްޕިޓަލަށް ދިޔައެވެ.\nމި ފަހަރު އޮތީ އަންހެން ކުއްޖެއް ކަމަށް ވުމާއެކު ކެޓީ އަށް އުފާވެރިކަމުގެ އިހްސާސްތައް ކުރެވުނެވެ. ވަގުތުން ކުއްޖާ ގެންދިޔުމަށް ނިންމާ ކެޓީގެ އާއިލާ އާއި ރައްޓެހިންނަށް ގުޅާ އާއިލާއަށް ކުއްޖަކު އިތުރުވެއްޖެކަމުގެ އުފާވެރި ޚަބަރު ދިނެވެ.\nމި ކުއްޖާ ގެންދިއުމުގެ ހުރިހާ ކަމެއް ނިމުނުފަހުން، އެކުއްޖާގެ އަތުގައި އަޅުވާފައިވާ ބޭންޑުގައި އޮތް ނަންފެނިފައި ކެޓީ އަށް ބަސް ހުއްޓި ހައިރާންވެފައި ހުރެވުނެވެ. އެ ބޭންޑުގައި މަންމަގެ ނަމަކަށް އޮތީ ކުރިން ކެޓީ ގެންދިޔަ، ގްރޭސަންގެ ބޭންޑުގައި ވެސް އޮތް ނަމެވެ. އަދި މަންމަގެ އުފަން ދުވަހަކަށް ވެސް އޮތީ ހަމަ އެއް ތާރީޚެކެވެ. އެހެންކަމުން މިއީ ދެބެންކަމަށް ކެޓީއަށް ގަބޫލު ކުރެވުނެވެ. އަދި ގްރޭސަން އަށް ޙަޤީޤަތުގައި ވެސް އޭނާގެ ކޮއްކޮއެއް ލިބޭތީ ވަރަށް އުފާކުރިއެވެ.\nކެޓީ މިކަން ޔަގީން ކުރަން ބޭނުންވެ ހޮސްޕިޓަލުން މަޢުލޫމާތު ހޯދައިގެން މި ތުއްތު އަންހެން ކުއްޖާގެ މަންމައަށް ގުޅިއެވެ. އަދި އޭގެ ކުރިން އަހަރު ހަމަ އެ ހޮސްޕިޓަލްގައި ފިރިހެން ކުއްޖަކު ވިހެއިންތޯ ސުވާލު ކުރިއެވެ. އަދި މަންމަ އެކަމަށް އެއްބަސްވެސް ވިއެވެ. މިވަރުންވެސް މިކަން އިތުރަށް ކަށަވަރު ކުރުމަށް ދެކުދިންގެ ޑީ.އެން.އޭ ޓެސްޓް ކުރިއެވެ. ނަތީޖާއިން ދެއްކީ މިއީ އެއްބަނޑު ދެކުދިން ކަމަށެވެ. ބައްޕަ ތަފާތެވެ.\nއިތުރު ކުއްޖަކު ގެނައުމަށް ތައްޔާރުވެފައި ނެތްވަގުތެއްގައި މިތުއްތު ކުއްޖާ ގެއަށް ގެންދިއުމަށް، ހިތް ބުނި ބުނުން ގަބޫލު ކުރެވުނު ކަމަށްޓަކައި ކެޓީ ހުރީ ވަރަށް އުފަލުންނެވެ. އަޅާލާނެ މީހަކު ނެތިގެން ހޮސްޕިޓަލްގައި އޮތް އެއްބަނޑު ދެކުދިން ނޭނގުމެއްގައި ކެޓީގެ ބެލުމުގެ ދަށަށް ގެނެވި، އެއް ފުރާޅެއްގެ ދަށުގައި އުޅުމުގެ ތައުފީގު ދެއްވި ﷲގެ ކުޅަދުންވަންތަކަމާއެވެ.


Meehun dhiriulhey rahrrashuge dhanduverikamuge binthakun kuriyah oi3aharu kuli nunagaa gothah ninmaifi - One Online\nރައީސުލްޖުމްހޫރިއްޔާ، އިބްރާހިމް މުހައްމަދު ސޯލިހު --- ފޮޓޯ: ރައީސް އޮފީސް\nމީހުން ދިރިއުޅޭ ރަށްރަށުގެ ދަނޑުވެރިކަމުގެ ބިންތަކުން ކުރިޔަށް އޮތް ތިން އަހަރު ކުލި ނުނަގަން ނިންމައިފި\nމީހުން ދިރިއުޅޭ ރަށްރަށުން ދަނޑުވެރިކަމަށް ދޫކޮށްފައިވާ އަދި އަލަށް ދޫކުރާ ބިންތަކުން ކުރިޔަށް އޮތް ތިން އަހަރު ކުލި ނުނަގަން ސަރުކާރުން ނިންމައިފި އެވެ.\nމިކަން އިއުލާނު ކުރެއްވީ، ރާއްޖޭގައި މިއަދު ފާހަގަ ކުރަމުން އަންނަ މިއަހަރުގެ ދަނޑުވެރިންގެ ދުވަހުގެ މުނާސަބާގައި ރައީސުލްޖުމްހޫރިއްޔާ އިބްރާހީމް މުހައްމަދު ސޮލިހު ދެއްވި ހިތޯބުގައެވެ.\nމިގޮތުން މީހުން ދިރިއުޅޭ ރަށްރަށުން ދަނޑުވެރިކަމަށް ދޫކޮށްފައިވާ އަދި އަލަށް ދޫކުރާ ބިންތަކުން ތިން އަހަރު ކުލި ނުނަގަން ނިންމާފައިވަނީ ދަނޑުވެރިކަމަށް ފަހިި ފުރުސަތުތައް ހޯދައި ދިނުމުގެ ގޮތުން ކަމަށް ރައީސް ސޯލިހުގެ ހިތޯބުގައި ވިދާޅުވި އެވެ. ހަމަ އެއާއެކު ދަނޑުވެރިކަން ފުޅާކުރުމަށް އެހީތެރިވުމުގެ ގޮތުން މިދިޔަ ހަފްތާގައި ހަ ފަޅުރަށެއް ކުއްޔަށް ދޫކުރުމަށް އިއުލާނު ކޮށްފައިވާނެ ކަން ރައީސް ގެ ހިތޯބުގައި ފާހަގަކުރެއްވެވި އެވެ.\nސަރުކާރުގެ ވައުދާއި އެއްގޮތަށް، ދަނޑުވެރިކަމަށް އެތެރެ ކުރާ ތަކެތިން ނަގާ އިމްޕޯޓު ޑިއުޓީ ކަނޑާލާފައިވާ ކަމަށާއި މިއަހަރުން ފެށިގެން އެސްޑީއެފްސީ މެދުވެރިކޮށް ސަރުކާރުން ދަނޑުވެރިކަމަށް ލޯނު ދޫކުރަމުން އަންނަކަން ވެސް ރައީސް ފާހަގަ ކުރެއްވެވިއެވެ.\nރައީސް ސޯލިހުގެ ހިތޯބުގައި ވިދާޅުވި ގޮތުގައި ޒަމާނުއްސުރެ ދަނޑުވެރިންނަށް ކުރިމަތިވާ އެންމެ ބޮޑު ގޮންޖެހުމަކީ ދަނޑުވެރިން އުފައްދާ ތަކެތި ތާޒާކަމާއެކު، ރަނގަޅު އަގެއްގައި ބާޒާރަށް ނެރެވޭނެ ފަސޭހަ ގޮތްތަކެއް ނެތުމެވެ. މި ދަތިކަން ހައްލުކޮށްދިނުމަށް މި އަހަރުގެ އޭޕްރީލް މަހުގެ ތެރޭގައި އެގްރޯ ނޭޝަނަލް ކޯޕަރޭޝަންގެ ނަމުގައި ސަރުކާރުގެ 100 އިންސައްތަ ހިއްސާވާ ކުންފުންޏެއް އުފައްދާފައިވާކަން ރައީސް ފާހަގަ ކުރެއްވިއެވެ.\nރާއްޖޭގައި ކޮންމެ އަހަރަކުވެސް ދަނޑުވެރިންގެ ދުވަސް ފާހަގަ ކުރަމުން އަންނަނީ އޮކްޓޫބަރ 15 ވަނަ ދުވަހުއެވެ. މިއަހަރުގެ ދަނޑުވެރިންގެ ދުވަހުގެ ޝިއާރަކީ "ފަރުދީ ދަނޑުވެރިކަން - ކާނާގެ ޔަގީންކަން" އެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ރައީސް އޮފީސް ދަނޑުވެރިކަން ދަނޑުވެރިކަން ދަނޑުވެރިން


Dunya huri falhi saafukoh dheyn govaalaifi\nދުންޔާ ހުރި ފަޅި ސާފުކޮށްދޭން ގޮވާލައިފި\nދުންޔާ: އޭނާ ހުންނެވި ކޮޅެއް ސާފުކޮށްދޭން ވަނީ ގޮވާލާފަ - އަހުމަދު ޝުރާއު | އަވަސް\nކުރީގެ ފޮރިން މިނިސްޓަރު ދުންޔާ މައުމޫން ހުންނެވި ފަޅިއެއް ރައްޔިތުންނަށް ސާފުކޮށްދިނުމަށް ގަލޮޅު ދެކުނު ދާއިރާގެ މެންބަރު އަހުމަދު މަހުލޫފް ގޮވާލައްވައިފި އެވެ.\nމަހުލޫފް މިހެން ގޮވާލެއްވީ ސްރީލަންކާގެ ޓީވީއަކަށް ދުންޔާ ދެއްވި އިންޓަވިއުއަކާ ގުޅިގެންނެވެ. އެ އިންޓަވިއުގައި ދުންޔާ ވަނީ ރައީސް އަބްދުﷲ ޔާމީނަށް ވަރަށް ބޮޑަށް ފާޑުވިދާޅުވެ، އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫއަށް ތައުރީފް ކުރައްވާފަ އެވެ.\nއޭގެއިތުރުން ރައީސް ޔާމީން ވަނީ އިގްތިސޯދީ ގޮތުން ރާއްޖެއަށް ކުރިއެރުންތަކެއް ހޯދައިދެއްވާފަ ކަމަށާއި ނަމަވެސް އިދިކޮޅު ޕާޓީތަކުން ރާއްޖޭގައި ޑިމޮކްރަސީ އޮތް ހާލަތާ ގުޅޭ ގޮތުން ފާޅުކުރަނީ ރަނގަޅު ކަންބޮޑުވުންތަކެއް ކަމަށް ދުންޔާ ވިދާޅުވެފައިވެ އެވެ.\nއެކަމާ ގުޅިގެން މަހުލޫފް ކުރެއްވި ޓްވީޓެއްގައި ވިދާޅުވީ، ހެލްތް މިނިސްޓްރީގެ ސްޓޭޓް މިނިސްޓަރުގެ މަގާމުން އިސްތިއުފާ ދެއްވައި ދުންޔާ ވިދާޅުވެފައިވަނީ އޭނާ އިދިކޮޅަށް ތާއިދު ނުކުރައްވާ ކަމަށާއި ހަމައެކަނި މަސައްކަތް ކުރައްވާނީ ބައްޕާފުޅު ރައީސް މައުމޫން އަބްދުލްގައްޔޫމް މިނިވަންކުރުމަށް ކަމަށް ވިދާޅުވެފަ ކަމަށެވެ. އެހެންވީއިރު މިހާރު އިދިކޮޅަށް ތައުރީފް ކުރައްވާ ވާހަކަ ދައްކަވާ ސަބަބު އޮޅުންފިލުވައިދެއްވުމަށް މަހުލޫފް އެދިވަޑައިގަތެވެ.\n"ތި ހުންނެވީ އަޅުގަނޑުމެންނާއެކުތޯ ނުވަތަ ނޫންތޯ، ދުންޔާ މިކަން އިދިކޮޅު ކޯލިޝަނާއި ރައްޔިތުންނަށް ސާފުކޮށް ދެއްވާ،" މަހުލޫފް ވިދާޅުވި އެވެ.\nދުންޔާ ދެވަނަ ފަހަރަށް ސަރުކާރުން އިސްތިއުފާ ދެއްވީ ރައީސް މައުމޫން ހައްޔަރުކުރިތާ މަހެއްވާ ގާތްވެފައިވަނިކޮށެވެ. ބައްޕާފުޅު ހައްޔަރުކުރުމުން ވެސް ސަރުކާރުގައި ހުންނެވުމުން އޭރު އޭނާއަށް ބޮޑެތި ފާޑުކިޔުންތަކެއް އަމާޒުވި އެވެ.\nރައީސް މައުމޫން ހައްޔަރުކުރި ފަހުން ދެއްވި އިންޓަވިއުއެއްގައި ވެސް ދުންޔާ ރައީސް ޔާމީންގެ ދިފާއުގައި ވާހަކަ ދައްކަވާފަ އެވެ. "އިންޑިއަން އެކްޕްރެސް"އަށް ދިން އިންޓަވިއުއެއްގައި ދުންޔާ މައުމޫން ވިދާޅުވެފައިވަނީ، "ކުއްލި ނުރައްކަލުގެ ހާލަތު އިއުލާން ކުރުމުން ކަންބޮޑުވުންތައް ހުރިކަން އެނގޭ، އެކަމަކު އަހަރެން ގަބޫލުކުރާ ގޮތުގައި އެ ފިޔަވަޅަން އަޅަން ރައީސް ޔާމީނަށް ޖެހިވަޑައިގަތީ ގައުމުގެ ހަމަޖެހުމަށް،" ކަމަށެވެ.\nއޭގެފަހުން ކުއްލި ހާލަތަށް ފާޑުވިދާޅުވެ އޭގެ ދަށުން ހައްޔަރުކޮށްފައިވަނީ ސިޔާސީ ހައްޔަރީން ކަމަށް ދުންޔާ ސިފަ ކުރައްވާފައިވެ އެވެ. އެކަމާ ގުޅިގެން ޕީޕީއެމްއިން ވެސް ދުންޔާއަށް ފާޑުކިޔުން އަމާޒުކުރި އެވެ. އަދި އޭނާ ކޮންމެވެސް އެއްގޮތަކަށް ވާހަކަ ދެއްކުމަށް އެ ޕާޓީން އެދުނެވެ.\nދުންޔާ މައުމޫން އަހުމަދު މަހްލޫފު އިދިކޮޅު ފަރާތްތައް\nޖަމީލަށް، ޔޫތު މިނިސްޓަރު ފާޑުވިދާޅުވެއްޖެ\nމާޔޫސްނުކޮށް ރަނގަޅީ ޕާޓީތައް ވަކިން ވާދަކުރުން: މަހުލޫފް\nވޯޓުން ބަލިވުމުން ޝައިނީގެ އިސްތިއުފާއަށް ގޮވަނީ


"Keeping Up with the Kardashians" huttalanee | ThePress\nLast Updated 13:50, 20 September\n"ކީޕިންގް އަޕް ވިތް ދަ ކާޑޭޝަންސް" ހުއްޓާލަނީ\n2007 ވަނަ އަހަރުން ފެށިގެން އޮންއެއާ ކުރަމުންދާ ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް" ގެ ޕޯސްޓަރެއް/ފޮޓޯ: ޕިންޓްރެސްޓް\nކާޑޭޝަން-ޖެނާ އާއިލާގެ މެމްބަރުންގެ އާންމު ދިރިއުޅުގެ މަންޒަރުތައް ހިމަނައިގެން ބައިނަލްއަގުވާމީ ފެންވަރުގައި ގެނެސްދެމުން އަންނަ މަޝްހޫރު ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް" ހުއްޓާލަން ހަމަޖެހިފައި ވާކަމަށް، ވިޔަފާރިވެރިއާ އަދި ރިއާލިޓީ ސުޕާސްޓާ ކިމް ކާޑޭޝަން ހާމަކޮށްފިއެވެ.\nޓްވިޓާގައި އާންމުކުރި ޕޯސްޓެއްގައި ކިމް-ކޭ ބުނީ، ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"އަށް ނިމުމެއް ގެނައުމުގެ ދަތި އުނދަގޫ ނިންމުން، އޭނާގެ އާއިލާއިން ނިންމާފައި ވާ ކަމަށެވެ.\n2007 ވަނަ އަހަރުން ފެށިގެން އޮންއެއާ ކުރަމުންދާ ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"އާއެކު، ކިމްއާއި އޭނާގެ އާއިލާ މެމްބަރުންނަކީ މިހާރު ބައިނަލްއަގުވާމީ ފެންވަރުގެ ބޮޑެތި ސްޓާރުންނެވެ.\nރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"ގެ އެންމެ ފަހު ސީޒަން ކަމަށްވާ، 21 ވަނަ ސީޒަން އޮންއެއާ ކުރަން ހަމަޖެހިފައިވަނީ 2021 ވަނަ އަހަރުއެވެ.\nޝޯގެ ހުރިހާ ސީޒަނެއްގައި ފެނިގެންދާ ބައިވެރިންނާއި ޝާމިލުވާ ވިޔަފާރިތަކުގެ އިތުރުން، ޝޯ ބެލި ކޮންމެ މީހަކަށްވެސް ޝުކުރު އަދާ ކުރަމުން ކިމް ވަނީ، ފާއިތުވީ 14 އަހަރު އޭނާއަށް އެއްބާރުލުން ދެމުންދިޔަ އެންމެންގެ ނަން ފާހަގަކުރާކަމަށް ބުނެފައެވެ.\nމިއަދު އެއާއިލާ އެ އޮތް ހިސާބަށް އާދެވުނީ މި ޝޯގެ ސަބަބުން، ކަމަށާ، އެ އާއިލާގެ ދިރިއުޅުން މުޅި އުމުރަށް ބަދަލުކޮށްލަދިން މީހުންނަށް އޭނާ އަބަދުވެސް "ދަރަނިވެރިވެފައި" ވާނެ ކަމަށްވެސް ކިމް-ކޭގެ ޕޯސްޓްގައި ވަނީ ބަޔާންކޮށްފައެވެ.\n2007 ވަނަ އަހަރު، ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް" ދައްކަން ފެށިއިރު، ކިމް-ކޭގެ އާއިލާގެ ގިނަ މެމްބަރުންނަކީ އެއްވެސް ވަރަކަށް ބަޔަކު ދަންނަ މޫނުތަކެއް ނޫނެވެ. ނަމަވެސް، ކިމް އޭރު ވަނީ އޭނާގެ އެކުވެރި ޕެރިސް ހިލްޓަންގެ ރިއާލިޓީ ޝޯއެއްގައި ކޮންމެވެސް ވަރެއްގެ ރޯލެއް އަދާކޮށްފައެވެ. މީގެ އިތުރުން، ވަކީލެއްގެ ގޮތުގައި މަސައްކަތް ކުރި ކިމްގެ ބައްޕަ، ރޮބާޓް ކާޑޭޝަން ވަނީ، މަރެއްގެ މައްސަލާގައި އޯޖޭ ސިމްސަންސްގެ ވަކީލެއްގެ ގޮތުގައި މަސައްކަތްކޮށް، މީޑިއާގެ ސަމާލުކަން ހޯދާފައެވެ. ރޮބާޓް ކާޑޭޝަން މަރުވީ 2003 ވަނަ އަހަރުއެވެ.\nގިނަ ބައެއްގެ މަލާމާތާ ފުރައްސާ އަމާޒުވަމުން ދިޔަ ނަމަވެސް، ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"އަށް ގިނަ އެވޯޑްތަކެއްވެސް ވަނީ ލިބިފައެވެ. އަދި މިއީ "އީ!" ޗެނަލުން ދައްކާ، އެންމެ ކާމިޔާބު ޝޯތަކުގެ ތެރޭގައިވެސް ހިމެނޭ ޕްރޮގްރާމެއްކަން ފާހަގަކުރަންޖެހެއެވެ.\nއަމީނަށް ކުރި ހުކުމް ސުޕްރީމް ކޯޓުގައި އިސްތިއުނާފު ކޮށްފި


Shafiu ge furatham dhuvahu ves Corruptionun hairaan kameh\nޝާފިޢު އަލީ ވަޒީފާއަށް ނިކުތް ފުރަތަމަ ދުވަހު ވެސް ކޮރަޕްޝަން ހުރި ވަރާއިމެދު ހައިރާން ކަން ގެނުވި\nޝާފިޢުގެ ފުރަތަމަ ދުވަހުވެސް ކޮރަޕްޝަނުން ހައިރާންކަމެއް\n4 ޖެނުއަރީ 2019, 9:40 |\nއިއްޔެ މަގާމު ހަވާލު ކުރެއްވި އިސްލާމިކް މިނިސްޓްރީގެ ނާއިބު ޝާފިއު އަލީ ފުރަތަމަ އޮފީހަށް ނިކުތް ދުވަހު ވެސް ހައިރާންވާ މިންވަރަށް ކޮރަޕްޝަން އެ މިނިސްޓްރީ ތެރެއިން ހާމަވެފައި ވާ ކަމަށް ވިދާޅުވެއްޖެއެވެ.\nއިއްޔެއަކީ ޝާފިޢު ފުރަތަމަ އޮފީހަށް ނިކުތް ފުރަތަމަ ދުވަހެވެ.\n“ކޮރަޕްޝަން ހުރިި މިންވަރާއި މެދު ހައިރާންވޭ. ޚިޔާލަށްވެސް ނުގެނެވޭހާ ހާ ބޮޑަށް (ކޮރަޕްޝަން) ހުރީ” ޝާފިޢު ޓުވީޓް ކުރައްވާފައި ވެއެވެ.\nއިސްލާމިކް މިނިސްޓްރީ ތެރޭގައި ކޮރަޕްޝަން ހުރިވަރާއި މެދު ޝާފިއު ގެ ކަންބޮޑުވުން އާއްމުންނާއި ހިއްސާކުރިއެވެ.\nރައީސް އިބްރާހިމް މުހައްމަދު ސޮލިޙު ވިދާޅުވެފައި ވަނީ މި ސަރުކާރުގައި ކޮރަޕްޝަނަށް ދޭނީ ‘ޒީރޯ ޓޮލަރެންސް’ ކަމަށެވެ. އަދި ސަރުކާރުގެ ސިޔާސީ ހުރި ހާމަ މަގާމުތަކެއްގައި އުޅޭ މީހުންގެ މާލީ ބަޔާން ކޮންމެ އަހަރަކު އާއްމު ކުރާ ގޮތަށް ރައީސް އޮފީހުން ވަނީ ހަމަޖައްސަވާފައެވެ.\nމިސަރުކާރު ވެރިކަމަށް އައީ ކޮރަޕްޝަނާއި ދެކޮޅަށް މަސައްކަތް ކުރާނެ ކަމަށް ވައުދު ވެގެންނެވެ.\nއެމިނިސްޓްރީ ތެރޭގައި ހުރި ކޮރަޕްޝަންގެ މައްސަލަތަކާއި ގުޅޭ ގޮތުން ވަރަށް އަވަހަށް މީޑިއާއަށް މައުލޫމާތު ހާމަކުރައްވާނެ ކަމަށް ވެއެވެ.\nޝާފިއު ޏ.އޭއީސީގައި ލީޑިން ޓީޗަރަކަށް އުޅުއްވި އިރު މިނިސްޓރްީ އޮފް އެޑިއުކޭޝަންގެ ފަރާތުން ސްކޫލްތައް އެސެސް ކުރެއްވުމަށް ރާއްޖޭގެ އެކިރަށްރަށަށް ދަތުރުކުރައްވާ ސްކޫލްތަކުގެ އެސެސް ކުރެއްވުމުގެ އަމަލީމަ ސައްކަތުގެ ތަޖުރިބާ ހާސިލު ކުރައްވާފައި ވެއެވެ.\nއިތުރު ލިޔުންކޮރަޕްޝަންޝާފިޢު އަލީ\nTags: ކޮރަޕްޝަން, ޝާފިޢު އަލީ


Japan Ge 70 Insahtha Meehun Tokyo Olympics Baahvan Beynumeh Nuvey - Vaguthu\nޓޯކްޔޯ އޮލިމްޕިކްސް ކައުންޓްޑައުން\nކޮވިޑް-19 ގެ ވޭދަަނަތައް އިތުރުވެ، ޖަޕާނުގެ އެކި ސަރަހައްދުތަކުން ގިނަ ބަޔަކު ދަނީ އެ ބައްޔަށް ފައްސިވަމުންނެވެ. މި އަހަރުގެ ޖުލައި މަހު ޓޯކިޔޯ އޮލިމްޕިކްސް ބާއްވަން ތާވަލް ކޮށްފައިވާ އިރު، އެ ދުވަހާ ހިސާބަށް އެ ގައުމުގެ ގިނަ ބަޔަކަށް ވެކްސިން ފުރިހަމަ ނުކުރެވޭނެ ކަމަށް ރިޕޯޓުތައް ބުނެއެވެ. އެހެން ކަމުން، އެ ގައުމުގެ 70 އިންސައްތަ މީހުން ޓޯކިޔޯ އޮލިމްޕިކްސް ބާއްވަން ބޭނުމެއް ނުވެއެވެ.\nނަމަވެސް، ބްރިޓިޝް އޮލިމްޕިކް އެސޯސިއޭޝަންގެ ޗެއާ ސާ ހުގް ރޮބާޓްސަން ބުނެފައި ވަނީ "ގޭމުތައް ކުރިއަށް ދާނެ ކަމުގެ ވަރަށް ޔަގީންކަން އެބައޮތް" ކަމަށެވެ.\nއޭނާ ބުނެފައިވަނީ މި އަހަރުގެ އޮލިމްޕިކްސްގައި އެހެން ގައުމުތަކުގެ ސަޕޯޓަރުން ނުވައްދަން ނިންމާފައިވާއިރު، ކޮވިޑުން ރައްކާތެރި ވުމުގެ ފިޔަވަޅުތަކާ އެކު ޖުލައިގައި އޮލިމްޕިކްސް ކާމިޔާބު ކަމާއެކު ކުރިޔަށް ގެންދެވޭނެ ކަމަށް އުންމީދު ކުރާ ކަމަށެވެ.\nއޮލިމްޕިކްސް ޖުލައި 23 ގައި ފައްޓަން ނިންމާފައިވާއިރު، އެގައުމުގައި ވެކްސިން ދޭން ފެށީ މި ހަފްތާގައެވެ. ލޯކަލް ނޫހެއްގައި ބޭއްވި ޕޯލް އެއްގައި ޖަޕާނުގެ 70 އިންސައްތަ މީހުން ވޯޓު ދީފައިވަނީ ގޭމުތައް ކުރިޔަށް ދާން ބޭނުން ނުވާ ކަމަށެވެ. ސަބަބެއް ކަމުގައި ބެލެވެނީ ކޮވިޑް ވޭދަނަތައް އިތުރުވެފައިވާ ދަނޑިވަޅެއްގައި، ގިނަ އަދަދެއްގެ މީހުންނަށް ގޭމް ފެށެންވާ އިރަށް ވެކްސިން ނުދެވޭނެތީއެވެ.\nނޫހުގައި ނެގި ވޯޓާ ގުޅޭ ގޮތުން ރޮބާޓްސަން ބުނެފައިވަނީ އެ ނަތީޖާ ފެނިގެން އޭނާ ހައިރާން ނުވާ ކަމަށެވެ. ގައުމު ފުރަބަންދު ކޮށްފައި ވަނިކޮށް ހަފްލާއެއް ބާއްވަން ނިންމައިފި ނަމަ، އެކަމަށް ތަރުހީބު ދޭނެ މީހުން މަދުވާނެ ކަމަށް އޭނާ ބުންޏެވެ.


Adeeb ge shareeai miadhu ves kuri ah nugendhevunu\nއަދީބުގެ ޝަރީއަތް މިއަދުވެސް ކުރިއަށް ނުގެންދެވުނު\nކުރީގެ ނައިބު ރައީސް އަހުމަދު އަދީބު: މިއަދުގެ ޝަރީއަތްތައްވެސް ވަނީ ކެންސަލް ކޮށްފައި --\nކުރީގެ ނައިބު ރައީސް އަހުމަދު އަދީބުގެ މައްޗަށް އުފުލާފައިވާ ދެ ދައުވާއެއްގެ ޝަރީއަތް މިއަދަށް ތާވަލް ކުރުމަށްފަހު ކެންސަލް ކޮށްފި އެވެ.\nކްރިމިނަލް ކޯޓްގައި މިއަދު އޮތީ އަދީބުގެ މައްޗަށް އުފުލާފައިވާ މަގާމުގެ ނުފޫޒު ބޭނުންކޮށްގެން ނާޖައިޒު ފައިދާ ހޯދާ ދިނުމާއި، މަނީ ލޯންޑަރިންގެ ދައުވާގެ ޝަރީއަތެވެ. މިއަދު މެންދުރު ފަހު 14:00 ތާވަލްކުރި ޝަރީއަތް ކެންސަލް ކުރީ ދައުލަތުން އެދިގެންނެވެ.\nމިއީ މިފަހުން އަދީބުގެ ޝަރީއަތްތަކެެއް ތާވަލް ކުރުމަށްފަހު ކެންސަލް ކުރި ތިންވަނަ ފަހަރެވެ.\nމީގެ ކުރިން އެތައް ދައުވާތަކެއް އުފުލާ، ދިގު މުއްދަތުގެ ޖަލު ހުކުމްތައް އަދީބުގެ މައްޗަށް ކުރި ނަމަވެސް އެ ހުރިހާ ހުކުމްތަކެއް ފަހުން ވަނީ ބާތިލްކޮށްފައެވެ. އެ ހުކުމްތައް ބާތިލްކޮށްފައިވަނިކޮށް ޕްރޮސެކިއުޓަރު ޖެނެރަލްގެ އޮފީހުން ވަނީ އިތުރު ހަތް ދައުވާއެއް އަދީބުގެ މައްޗަށް އުފުލާފައެވެ.\nއަދީބުގެ މައްޗަށް ހަތް ދައުވާ ވެސް އުފުލީ އެމްއެމްޕީއާރްސީގެ ތެރެއިން 2014 ވަނަ އަހަރުން ފެށިގެން 2015 ވަނަ އަހަރުގެ ނިޔަލަށް ހިންގި ކޮރަޕްޝަނާއި މަނީ ލޯންޑްރިން މައްސަލައާ ގުޅިގެންނެވެ. އެ ދައުވާތައް އުފުލާފައިވަނީ އެސެޓް ރިކަވަރީ ކޮމިޝަނާއި އެންޓި ކޮރަޕްޝަން ކޮމިޝަން އަދި ފުލުހުން ގުޅިގެން ހިންގި ތަހުގީގަށްފަހު ދައުވާކޮށް ދިނުމަށް އެދި ޕްރޮސިކިއުޓާ ޖެނަރަލްގެ އޮފީހަށް ފޮނުވުމުންނެވެ.\nމި ހަތް ދައުވާއަކީ ވެސް ތަހުގީގުގައި އަދީބު އިއުތިރާފުވެފައިވާ ކުށްތަކެއްގެ މައްޗަށް އުފުލާފައިވާ ދައުވާތަކެވެ. އަދީބު ވަނީ ޖިނާއީ އިޖުރާއަތުގެ ގާނޫނުގެ ދަށުން އެމްއެމްޕީއާރްސީ ކޮރަޕްޝަންގެ ކުށަށް އިއުތިރާފްވާ ކަމުގެ އެއްބަސްވުމެއްގައި ސޮއި ކުރައްވާފަ އެވެ.\nމީގެ ކުރިން ފުލުހުން ހިންގި އެމްއެމްޕީއާރްސީގެ ކޮރަޕްޝަންގެ ތަހުގީގަށްފަހު ވެސް އަދީބުގެ މައްޗަށް ހިޔާނާތުގެ 10 ދައުވާތަކެއް އުފުލި އެވެ. ނަމަވެސް އެ ދައުވާތައް ކުރިމިނަލް ކޯޓުން ވަނީ ބޭރުކޮށްލާފަ އެވެ. އެމްއެމްޕީއާރްސީގެ ރަށްތަކާ ގުޅޭ މައްސަލަ އެންޓި ކޮރަޕްޝަން ކޮމިޝަން (އޭސީސީ)އިން ވެސް ތަހުގީގު ކުރި އެވެ.\nއަދީބުގެ މައްޗަށް މިހާތަނަށް ސާބިތުވީ އެމްއެމްޕީއާރްސީގެ ހިޔާނާތުގެ އެއް މައްސަލަ އެވެ. އެއީ މާބިންހުރާ މައްސަލަ އެވެ. ނަމަވެސް އެ ހުކުމް ހައިކޯޓުން ބާތިލްކޮށް ކުރިމިނަލް ކޯޓަށް އަލުން ބަލަން ވަނީ އަންގާފަ އެވެ. ހައިކޯޓުގެ އެ ހުކުމް މިހާރު ދައުލަތުން ވަނީ ސުޕްރީމް ކޯޓުގައި އިސްތިއުނާފުކޮށްފަ އެވެ. ނަމަވެސް އެ މައްސަލަ މިވަގުތަށް ނަގަން ބޭނުންވާ ކަމަށް އެންމެފަހުން ބޭއްވި އަޑުއެހުމުގައި ދައުލަތުން ވަނީ ބުނެފަ އެވެ. އެއީ އަދީބާއެކު ވެފައިވާ އެއްބަސްވުމުގެ ދަށުންނެވެ.\nކުރީގެ ނައިބު ރައީސް އަހުމަދު އަދީބު އެމްއެމްޕީއާރްސީ ކްރިމިނަލް ކޯޓް + އެމްއެމްޕީއާރުސީ އޮޑިޓު ރިޕޯޓް


Princcess Diana ge Photo Exhibition eh Fashaifi ޕްރިންސެސް ޑަޔާނާގެ ފޮޓޯ އެގްޒިބިޝަނެއް ފަށައިފި – Huvadhoo News Princcess Diana ge Photo Exhibition eh Fashaifi Huvadhoo News\nޕްރިންސެސް ޑަޔާނާގެ ފޮޓޯ އެގްޒިބިޝަނެއް ފަށައިފި\nއެމެރިކާގެ ތިން ސިޓީއެއްގައި ޕްރިންސެސް ޑަޔާނާގެ ގިނަ ފޮޓޯތައް ހިމަނައިގެން އެގްޒިބިޝަނެއް ފަށައިފިއެވެ.\nޑިސެމްބަރ 1 ވަނަ ދުވަހު ފެށިގެން ކުރިޔަށްދާ މިއެގްޒިބިޝަންގައި ހިމަނާފައިވާ ފޮޓޯތައް ނަގާފައިވަނީ ބްރިޓިޝްގެ މަޝްހޫރު ފޮޓޯގްރަފާ އަންވަރު ހުސައިންއެވެ. އަންވަރު ހުސައިންގެ އިތުރުން އޭނަގެ ދެދަރިން ކަމަށްވާ ޒަކް ހުސައިން އަދި ސާމިރް ހުސައިން ނަގާފައިވާ ޑަޔާނާގެ ފޮޓޯތައް ހިމަނައިގެން އެމެރިކާގެ ތިން ސިޓީއެއްގައި މިއެގްޒިބިޝަން ކުރިޔަށް އެބަގެންދެއެވެ.\nމިއެގްޒިބިޝަނުގައި ބައިވެރިވާ ކޮންމެ ފަރާތަކަށް ފޯނަކާއި ހެޑްފޯނެއް ދޭގޮތަށް ވަނީ ނިންމާފައެވެ. އެފޯނުން ޑަޔާނާގެ ހުރިހާ ފޮޓޯތައް ފެނިގެންދާއިރު ހެޑްފޯނު ބޭނުންކޮށްގެން އެފޮޓޯއާއި ބެހޭ މައުލޫމާތު އަޑުއަހާލެވޭނެއެވެ.\n31 އޮގަސްޓް 1997 ގައިޕްރިންސެސް ޑަޔާނާ މިފަނާވަނިވި ދުނިޔެއާ އަލްވަދާއު ކިޔާފައިވާއިރު އެކަމަނާގެ މިންނެތް މަސައްކަތާއި އެކަމަނާގެ ހަދާންތައް ދުނިޔޭގެ އެކިކަންކޮޅުތަކުގައި ވަނީ ފެތުރިފައެވެ. އެކަމަނާއަކީ އެތައް ބަޔެއްގެ ލޯތްބާއި އިޙުތިރާމް ލިބިވަޑައިގެންނެވި އިންސާނިއްޔަތުކަމުގެ ލާމަސީލް މިސާލެކެވެ. ޝާހީއާއިލާއަކަށް އުފަން ޕްރިންސެސް ޑަޔާނާ ކައިވެނި ބައްލަވައިގަތީ ޕްރިންސް ޗާލްސްއާއެވެ. ޕްރިންސް ވިލިއަމް އަދި ޕްރިންސް ހެންރީއަކީ މިދެމަފިރިންގެ ދަރިކަލުންނެވެ.\nފޮޓޯ: ޕްރިންސެސް ޑަޔާނާ އާއި އާއިލާ\nއަންވަރު ހުސައިންއަކީ ޑަޔާނާގެ އެންމެ އަރިހުގައި އުޅުނު އަދި ޑަޔާނާގެ ފޮޓޯ ނެގުމުގައި އެންމެ ފަހު ވަގުތާ ހަމަޔަށްވެސް ހަރަކާތްތެރިވި ފޮޓޯގްރާފަރެވެ. އަންވަރު އާ އެއް ފެންވަރެއްގައި ފޮޓޯ ނުނެގުނު ކަމުގައިވިޔަސް އަންވަރުގެ ދަރިފުޅު ޒަކް އަކީވެސް އެހާ މޮޅަށް ފޮޓޯ ނަގާ މީހެކެވެ. މިއެގްޒިބިޝަންގައި އަންވަރު ހުސައިންގެ ފޮޓޯތަކުގެ އިތުރުން އޭނަގެ ދެދަރިން ނަގާފައިވާ ޑަަޔޔާނާގެ ފޮޓޯތައްވެސް ފެނިގެންދާނެއެވެ.\nހުސައިން އާއިލާއިން ރާވައިގެން ބާއްވާ މިއެގްޒިބިޝަން އޮންނާނީ އެމެރިކާގެ ލޮސްއެންޖްލްސް، ނިއުޔޯކް އަދި ޗިކާގޯގައެވެ.\nއެމެރިކާ ޕްރިންސެސް ޑަޔާނާ


ފުވައްމުލަކު ހުކުރު މިސްކިތުގެ ގަބުރުސްތާނުގައިހުރި މަހާނަކީލާތަކަކަށް ގެއްލުންދީފި – Mikal News\nފުވައްމުލަކު ސިޓީގެ ހުކުރު މިސްކިތުގެ ގަބުރުސްތާނުގައި ހުރި ބައެއް މަހާނަ ކީލާތަކަކަށް ގެއްލުންދީފިއެވެ. މިމައްސަލަ މިހާރު ތަހުގީގީ އިދާރާތަކަށްވެސް ހުށަހެޅިފައިވާ ކަމަށް ފުވައްމުލަކު ސިޓީ ކައުންސިލުން އިއްޔެ ވަނީ ހާމަކޮށްފައެވެ.\nފުވައްމުލަކު ހުކުރު މިސްކިތުގެ ގަބުރުސްތާނުގައި މިރަށަށް އަރުވާލެވުނު ރަސްމަތިފުށުގެ ބައެއް ބޭފުޅުން ފަސްދާނުލެވިފައިވެއެވެ. އޭގެ ތެރޭގައިމާފިލާފުސީގެ ރަސްގެފާނުގެ ނަމުން މަޝްހޫރުވި ސާމިޔާކިލެ އާއި ޣިޔާސުއްސުއްދީނު ރަދުންގެ އިބުރާހިމް ފާމުލަދޭރިކިލެގެފާނާއި އޭނާގެ އާއިލާގެ ބައެއް ބޭފުޅުން ހިމެނެއެވެ. އަދި މުހައްމަދު ޝަމްސުއްދީނު3ގެ ދަރިކަލުން ހަސަން ޢިއްޒައްދީނުވެސް ފަސްދާނުލެވިފައިވަނީ މިގަބުރުސްތާނުގައެވެ.\nއެހެންކަމުން މިގަބުރުސްތާނަކީ ދިވެހި ތާރީޚާއި ގުޅިގައިވާ، އަންނަން އޮތްޖީލަށް ވާރުތަކުރުން މުހިންމު ތަރިކައެކެވެ.\nކާބަފައިންގެ އެތައް ސަތޭކަ އަހަރުވީ އަގުބޮޑު ތަރިކައެއް ލިބިފައިވާ މި ސިޓީ ދިރި ދެމި އޮތުމަށް މި އަގުބޮޑު ތަރިކަ ހިމާޔަތް ކުރުމަށް ހަމަ ކޮންމެ ރައްޔިތަކުމެ މަސައްކަތް ކުރުމަށް ކުރުމަށް ފުވައްމުލަކު ސިޓީ ކައުންސިލުން އިލްތިމާސް ކުރެއެވެ.\nގުޅުންހުރި މައުލޫތައް:ހުކުރު މިސްކިތް


Vaahaka: Shikaayath (Part 14) - Vaguthu\nވާހަކަ: ޝިކާޔަތު - ސާދަވަނަ ބައި\nރިޒްމާއަށް ގޮތް ހުސްވުމުން މަޑުމަޑުން ހިނގާލައިފައި ގޮސް އެނދު ދަށުގައި ހުރި ކަޅުފޮށި ނެގިއެވެ. ރީޝާ ބޭނުންވެގެން އުޅޭ ސިޓީއުރަ އޮތީ އެ ފޮށީގައެވެ. މަސްތަކެއްކުރިން އެ ސިޓީއުރަ އެ ފޮށީގައި އޮއްވައި ރިޒްމާއަށް ވަނީ ފެނިފައެވެ. ރިޒްމާ ސިޓީއުރަ ނެގިއެވެ. އެ ހިފައިގެން ކޮޓަރިން ނުކުންނަން ހިނގައިގަނެފައި އެނބުރި އައިސް އެނދުގައި އިށީނެވެ. އަނެއްކާ ވެސް ތެދުވިއެވެ. ފޯނު ނެގިއެވެ. ޝިހާމަށް ގުޅާނެ ހިތްވަރެއް ނުލިބުނެވެ. އަނެއްކާ ވެސް އޭނާއަށް އިށީނދެވުނީއެވެ. ހަދަންވީ ގޮތެއް ރިޒްމާއަކަށް ނުވިސްނުނެވެ. ކޮންމެ ގޮތަކަށް ކަންތައްކުރި ނަމަވެސް ކާމިޔާބު ލިބޭނީ ރީޝާއަށެވެ. ބަދުނާމުވެގެން ދާނީ އޭނާގެ ޢާއިލާއެވެ.\n"މަންމަ ކީއްވެ ރޮނީ." ރިޒްމާގެ ހަގު ދަރިފުޅު ޝީންގެ އަޑުއިވުނެވެ.\nރިޒްމާގެ ދެލޮލުން ކަރުނަ ފައިބަމުންދިޔަކަން އޭނާއަށް ރޭކާލީވެސް ދެނެވެ. އޭނާ އަވަސްއަވަހަށް ދެލޯ ފޮހެލަމުން ޝީންއަށް ހިނިތުންވުމެއް ދިނެވެ. އުމުރުން 06 އަހަރުގެ ޝީންގެ ލޯބިލޯބި މޫނުކޮޅުގައި، ރިޒްމާ މޮޅިވެރިކަމާއެކު ދެއަތުން ހިފަހައްޓައިލިއެވެ. ދަރިންގެ ތެރެއިން ޝިހާމަށް އެންމެ ފޯރި ހުންނަ ކުއްޖަކީ އެއީއެވެ. ކުރިޔަށް އޮތްތަނުގައި އެ ދަރިފުޅު ބައްޕަ ހޯދުމަށް އުޅޭނެވަރު ހިތަށް އެރުމާއެކު ރިޒްމާގެ ދެލޮލަށް ބާރުވާން ފަށައިފިއެވެ. ކަރުނަތައް ހިލިގަތުމަށް ތައްޔާރުވި ވަގުތު އޭނާ އަވަސްއަވަހަށް އެސްފިޔަ ތަޅުވައިލިއެވެ.\nޝިހާމަކީ ނުބައި މީހެއްކަމަށް ރިޒްމާ ވެސް ޤަބޫލުކުރެއެވެ. އެހެނަސް އޭނާއަކީ ދަރިންނަށް ރަނގަޅު، ޒިންމާދާރު ބަފައެކެވެ. ޝިހާމުގެ މުއްސަނދިކަމުގެ ނިވަލުގައި ތިބެ އެމީހުން ދިރިއުޅެމުން ދަނީ ފުދިގެންނެވެ. އެއްވެސް މީހެއްގެ ތައްޕާހަށް ނުވެއްޓި ހިތަށް އެރި ކޮންމެ އެއްޗެއް ހޯދައިގެންނެވެ. ބޭނުން ކޮންމެ އެއްޗެއް ކައިގެން ބޮއެގެންނެވެ. ރީޝާއަށް އަނިޔާ ލިބެމުން ދިޔައިރު ވެސް ރިޒްމާ ހިމޭނުން ހުރީ އެކަންކަމުން މަހުރޫމްވުމަށް ހިތް ނޭދޭތީއެވެ. އަނެއްކޮޅުން އޭނާގެ ދަރިންގެ މުސްތަޤުބަލު ބަނަވިޔަ ނުދިނުމަށެވެ. ދޮށީ ދެ ދަރިން މިހާރު ކިޔަވަން ތިބީ އިންޑިއާގައެވެ. ޝިހާމް ނެތްދުވަހެއް އަތުވެއްޖެނަމަ ހުރިހާ ޒިންމާއެއް ނަގަންޖެހޭނީ ޚުދު ރިޒްމާއެވެ. ތިން ދަރިންގެ ޒިންމާ ކޮނޑުގައި އަޅައިގެން އުޅުމަކީ ކުޑަކަމެއް ނޫނެވެ. ޝިހާމާއި ނުލައި އޭނާ އާއި ދަރިން އުޅޭނީ ކޮންފަދަ ހާލެއްގައި ހެއްޔެވެ؟\nރިޒްމާ ކިތަންމެ ބޭނުންވިޔަސް އެއްވެސް ވާހަކައެއް ޝިހާމަށް ކިޔައިދެވޭކަށް ނެތެވެ. އެހެންކަމުން އޭނާ ހިތްވަރުކޮށްލައިފައި ސިޓީ އުރަ ހިފައިގެން ރީޝާގެ ގާތަށް ދިޔައެވެ.\n"އަހަރެންގެ ޝަރުތެއް އެބައޮތް." ރިޒްމާ ސިޓީއުރަ ދައްކައިލަމުން ބުންޏެވެ. "މި ލިޔުންތައް ލިބުމުން، ތި ވީޑިއޯ ޑިލީޓްކޮށްލަން ވާނެ. އަދި ފުލުހުންނާ ހަމައަށް ތި މައްސަލަ ނުގެންދިޔުމަކީ ދައްތަގެ ވަރަށް ބޮޑު އެދުމެއް."\n"އެންމެ ރަނގަޅު." ރީޝާ ވަރަށް ފަސޭހައިން އެއްބަސްވިއެވެ. "އެކަމަކު އަހަރެންގެ ވެސް ޝަރުތެއް އެބަ އޮތް."\n"ކޮން ޝަރުތެއް." ރިޒްމާ އަވަސްއަވަހަށް ބުންޏެވެ. "ރީޝާ ބުނި ކޮންމެ ކަމެއް ދައްތަ ކުރާނަން."\n"ދައްތަގެ އަންހެން ދަރިފުޅު ބާލިޣުވުމާއެކު މީހަކާ ދެވަންވާނެ." ވަރަށް ހަމަޖެހިލައިފައި ރީޝާ ޖަވާބު ދިނެވެ. "އަހަރެން ހޯދަދޭނަން ދޭނަން ރަނގަޅު ފިރިހެނެއް ވެސް. އިސްލާމްދީން ހުއްދަކުރާ ގޮތަށް ޖިންސީ.."\nއެ ހިސާބަށް ބުނާއިރަށް ރިޒްމާއަށް ހަޅޭލަވައިގަނެވިއްޖެއެވެ.\n"ހަޅޭނުލަވާ." ރީޝާ ބާރަށް ބުންޏެވެ. "ދުވަހަކު ވެސް ތި ޝަރުތަކަށް އެއްބަހެއް ނުވާނަން. މަމީ މޮޔައެއް ނޫނޭ. ކަލޭމެންނަށް ތި ކުޅެވުނީ އަލިފާނާ. އަލިފާނާ ކުޅޭއިރު ފިހޭނެކަން ދަންނަން ވާނެ. އެ ޝިހާމް އެހެން މީހެއްގެ ޅަ ދަރިއެއްގެ އިއްފަތްތެރިކަން ނަގާލައިކަށް ފުރުޞަތެއް ނުދޭނަން."\nރިޒްމާއަށް ވަގުތުން ރޮވުނެވެ. އޭނާ އާދޭސްކުރިއެވެ. އެހެނަސް ރީޝާގެ ހިތަކަށް ރަހުމެއް ނުވަނެވެ.\n"މަގޭ އިޙްސާސްތައް ނުދަންނަ އަންހެނެއްގެ އިޙްސާސްތަކެއް މަށަކަށް ވެސް ނޭނގޭނެ. މަށަށް އަނިޔާދިން އެންމެންގެ ކިބައިން ބަދަލު ހިފާނަން. މީ ދައްތަގެ ކިބައިން ހިފާ ބަދަލުކަމުގައި ހީކޮށްލާ." ރީޝާއަކީ ނިކަން ގޮތުގައި ހުންނަ ކުއްޖެކެވެ. ގޮތްދޫނުކުރާ ބޯހަރު އަންހެންކުއްޖެކެވެ. އޭނާއަށް ރަހުމުނުކުރި މީހަކަށް އޭނާ ވެސް ރަހުމެއް ނުކުރާނެއެވެ. ރީޝާ އަތްދިއްކޮށްލިއެވެ. ސިޓީއުރަ ދިނުމަށް އެދުނެވެ. ރިޒްމާ ސިޓީއުރަ ދިނެވެ.\nރީޝާ އޭގައި ހުރި ލިޔުންތައް ބަލައިލިއެވެ. އެޔާއެކު އެ މޫނަށް އުޖާލާކަން ވެރިވެގެން ދިޔައެވެ. އޭގައި އިނގިރޭސި ބަހުން ލިޔެފައި އޮތް ދެ ލިޔުމެއް އޮތެވެ. އެއް ލިޔުމަކީ ޝިހާމާއި ރީޝާ ކާވެނިކޮށްގެން އުޅޭކަން އެންގުމަށް ދީފައިވާ ލިޔުމެކެވެ. މުހިންމު ލިޔުމެކެވެ. ދެން އޮތީ އެޔަށްވުރެ މުހިންމު ލިޔުމެކެވެ. އެމީހުންގެ ކާވެންޏަށް އެއްވެސް މަޖުބޫރުކަމެއް ނެތި، ނިހާދު ރުހި ޤަބޫލުވެ، ވަލީދިންކަމަށް އެއްބަސްވުމަށް ތައްޔާރުކޮށްފައި އޮތް އިޤްރާރުނާމާއެކެވެ. އެ ލިޔުމުގައި އެ ޖަރީމާ ހިންގުމުގައި ބައިވެރިވި އެންމެންގެ އިނގިލީގެ ނިޝާނާއި ސޮއި އޮތެވެ. ދެހެކީންގެ އިތުރުން ނިހާދާއި ޝިހާމެވެ. އިންޑިއާ ދަތުރުގައި ރީޝާގެ އިނގިލީގެ ނިޝާން ޖެއްސުވި ލިޔުމަކީ ވެސް އެއީއެވެ. ރީޝާ ބޭނުންވީ ވަގުތުންވަގުތަށް އެ ލިޔުންތައް ހިފައިގެން ނާޔާ ކައިރިއަށްދާށެވެ. ޝިހާމް ގެއަށް އަތުވެއްޖެނަމަ، އޭނާ ބޭނުންވާ ގޮތަށް ކަންކަންކުރިޔަށް ގެންދިޔުމަށް އިތުރު ތަކުލީފުތަކެއް އުފުލަންޖެހިދާނެކަމުގެ ބިރު އެ ހިތުގައި އޮތުމުންނެވެ.\n"ދެން ޝިހާމަށް ގުޅާފައި މި ޚަބަރު ދިނަސް އެންމެ ރަނގަޅު." ގެއިން ނުކުންނަމުން، މޮޅިވެރިވެފައި ހުރި ރިޒްމާއަށް ބަލާލައިފައި ރީޝާ ބުނެލިއެވެ.\nފިރާޝާއަށް އަމުރުކޮށްފައި ނިހާދު ނުކުމެގެން ދިޔައީ ހަލުވިކޮށްނެވެ. ސަރައްކާލިން ހިނގާލައިފައި ދިޔައިރު ވެސް އޭނާގެ ރުޅި މަޑެއް ނުވެއެވެ. ރީޝާގެ ސަބަބުން އޭނާއަށް ހަމަނޭވާލުމަށް ވެސް ދަތިވެއްޖެއެވެ. ރީޝާ ރަމަތަކުރާނެ ގޮތެއް އޭނާގެ ސިކުނޑިއަކަށް ނުވިސްނުނެވެ. ފިރާޝާއަށް ނުފޫޒު ފޯރުވައިގެން އެކަން ކުރަން އުޅުނު ނަމަވެސް އެއީ ބޭކާރުކަމެއްކަން އޭނާއަށް ވިސްނެއެވެ. އެ ހުރިހާ ކަމަކާހުރެ ސިކުނޑިއަށް ވަމުންދިޔަ ތުރާތަކުގެ ސަބަބުން އައިސްފައިވާ ރުޅިގަނޑު އޭނާ ބޭލުވީ ރީޝާގެ ކޮޓަރި ދޮރުމަތީގައި ހުރި ޕްލާސްޓިކް ގޮނޑިއަށެވެ. އެ ގޮނޑީގައި ފައިން ޖެހުމާއެކު، ވިއްސައިގެން ގޮސް ދޮރުފަތުގައި ޖެހުނު އަޑަށް ރީޝާ ވެސް ކޮޓަރިން ބޯ ދިއްކޮށްލައިފިއެވެ. އޭރު ނިހާދު ގެއިން ނުކުންނަނީއެވެ. ނިހާދަށް ބަލަން ހުރެފައި އޭނާ ބަދިގެ ފަރާތަށް ދިޔައީ މަންމައަށް ގޮވަމުންނެވެ. އޭރު ހިތުގެ ކޮންމެވެސް ހިސާބެއްގައި މަންމައާމެދު ކަންބޮޑުވުމެއް އުފެދިފައި އޮތެވެ. އެހައި ރުޅިއައިސް ދިޔައިރު މަންމައަށް ރޯޅިއެއް ނައިސްނުދާނެކަން ކަށަވަރެވެ. ރީޝާ ބަދިގެއަށް ވަނެވެ. ފިރާޝާ ހުރީ ފުރަގަސްދީގެންނެވެ. ރީޝާ ގޮވައިލުމާއެކު ކުޑަކޮށް ސިހިފައި ސިއްރުސިއްރުން ބަލައިލިއެވެ. ހަނިގޮތަކަށް ބަލައިލި ނަމަވެސް އެ ދެލޮލުގައި ވިދާބަބުޅަމުން ދިޔަ ކަރުނަތައް ރީޝާގެ ސަމާލުކަމަށް އަޔެވެ.\n"މަންމާ. ރޮނީތަ؟" ރީޝާ ނިކަން ބާރަށް ފިރާޝާއާ ދިމާއަށް ދިޔައެވެ.\nފިރާޝާ ނިކަން އަވަސްއަވަހަށް ބޮލުގައި އޮތް ބުރުގާގެ ކަނުން ދެލޯ ފޮހެލިއެވެ.\n"ނޫން. ލޮލަށް ކުނޑިކޮޅެއް ވެއްޓުނީ." ފިރާޝާ ދޮގެއް ހަދައިލިއެވެ. ރީޝާއަށް އެކަން އެނގުނެވެ.\n"އޭނަ މަންމަގެ ގައިގަ ޖެހީތަ؟" ރީޝާ ހަރުކަށި ރާގަކަށް ސުވާލުކުރިއެވެ. "ބުނޭ ތެދަށް. މަންމައަށް މަށަކަށް އޮޅުވައެއް ނުލެވޭނެ."\nރީޝާއަކީ ތޫނުފިލި ކުއްޖެކެވެ. ރީޝާއަށް އޮޅުވައިލުމަކީ ފިރާޝާއަށް ކުރެވޭނެކަމެއް ނޫންކަން ފިރާޝާ ދަނެއެވެ.\n"ދަރިފުޅާ. ތި ކަންތައް ހުއްޓާލަބަލަ." ފިރާޝާގެ އަޑުގައި ވަނީ އާދޭހެވެ. "މަންމަ ގައިގަ ޖަހައިގެނެއް ނޫނޭ މި ރޮނީ. ދަރިފުޅު ތިހެން އުޅޭތީއޭ ރޯން މި ޖެހެނީ. ތި ދަރިޔަށް ގެއްލުމެއް ލިބޭކަށް މަންމަ ނޭދެން. ތި ކުރާކަންތައް ހުއްޓައިލާ."\nފިރާޝާ އަނެއްކާ ވެސް އެ އެދެނީ ނަވީލާއި ދެމީހުންގެ މެދުގައި އޮތް ގުޅުން ކަނޑައިލުމަށެވެ. އެއީ ދުވަހެއްގެ ކޮޅުން ވެސް ނުވާނެކަމެއްކަމުގައި ރީޝާ ބުނެލިއެވެ. ފިރާޝާ އޯގާތެރިކަމާއެކު ރީޝާއަށް ނަސޭޙަތްދިނެވެ. ނިހާދު ނުރުހޭ ކަންތައްތަކާއި ދުރުހެލިވުމަށް ވެސް އެދުނެވެ. އެހެނަސް ރީޝާ ހުރީ ފިރާޝާގެ ބަހަށް ތަބާވާ ގޮތަކަށް ނޫނެވެ. އެންމެފަހުން ރީޝާ މާލެ ފޮނުވައިލުމުގެ ރޭވުންތައް ނިހާދު ރާވަމުންދާ ވާހަކަ ބުނުމުން ވެސް ރީޝާ ހާހެއްނުވިއެވެ. އޭނާ ގާތަށް އައީ ހިންޏެވެ.\n"މަންމަ ކަންބޮޑުނުވެބަލަ." ރީޝާ އެދުނެވެ. "އޭނައަކަށް ނުކެރޭނެ އެއްކަމެއް ވެސް ކުރާކަށް. އެއީ ބޮޑު ފިނޑިއެކޭ. އޭނަ ޖެހޭނީ ފުއްޕަފުއްޕާ ހުންނަން. ދެން ކުރެވޭނެހާ ވެސް ކަމަކީ އެ ގޮތަށް ހަޅޭލެވުން. މަންމަ ވެސް އެއްޗެއް ނުބުނު ހުންނާތީއޭ އެވައްތަރަށް އުޅެން އެ ކެރެނީ ވެސް. މަންމަ ފިނޑިވެ ފަހަތަށް ޖެހިގެން އެއްކަމެއް ވެސް ރަނގަޅެއް ނުވާނެ. ހިތްވަރު ލިބޭނީ ވެސް ކެރިގެން ކުރިމަތިލައިގެން."\nތިމާގެ ހިތްވަރެއް ނެތްނަމަ، އަނެކާއަށް ކުރެވޭނެ މާބޮޑުކަމެއް ނޯންނާނެއެވެ. ތިމާ އަމިއްލައަށް މޮޅިވެރިކަމުގެ ސާލު ނެގުމަށް މަސައްކަތް ނުކުރާހާ ހިނދަކު، ދުވަހަކު ވެސް އެ ސާލު ހަށިގަނޑާ ވަކިވެގެނެއް ނުދާނެއެވެ. އެކަމުން މިންޖުވުމަށް ތިމާ ނުކުރާ މަސައްކަތެއް އަނެއްކާއަށް ކުރެވޭނެ ހެއްޔެވެ؟ ތިމާގެ ހިތްވަރެއް ނެތި ހާލަތު ވެސް އަބަދުވެސް އޮންނާނީ އެ އޮންނަ ގޮތުގައެވެ. އެ ބަދަލުކުރުމުގެ އިޚްތިޔާރު އޮތީ ޚުދު ތިމާގެ އަތުގައެވެ. ފިރާޝާގެ އަތުގައެވެ. ރީޝާ އެ ވާހަކަތައް ކިޔައިދީދީ ވަރުބަލިވެއްޖެއެވެ.\n"މަންމަ ނޫޅެން." ފިރާޝާ ދިނީ އަބަދުވެސް އޭނާ ދޭ ޖަވާބެވެ. "މަންމަ އެންމެ ކަންބޮޑުވަނީ ދަރިފުޅަށް އަނިޔާއެއް ލިބިދާނެތީ. ދަރިފުޅަށްވުރެ ބޮޑަށް ބައްޕަގެ ގޮތް އެނގޭނީ މި މަންމައަށް. އެހެންވެ މި ބުނަނީ ބައްޕަ ރުޅި ނާރުވާށޭ."\nރީޝާ ޤަބޫލުކުރާ ގޮތުގައި ފިރާޝާ ކަންބޮޑުވެގެން އެ އުޅެނީ ބޭކާރުކަމެއްގައެވެ. ރީޝާގެ އަތުގައި ނިހާދު އަޅުވެތިކުރެވޭފަދަ ބާރެއް އޮތްކަން ފިރާޝާއަށް އެނގޭނަމަ، އެގޮތަކަށް ނުވިސްނީހެވެ.\n"މަންމަ ހާސްވާނެކަމެއް ނެތް. މިހާރު އޭނައަށް ހަޅޭލެވުން ފިޔަވައި އިތުރު އެއްވެސް ކަމެއް ނުކުރެވޭނެ. ދައިގަންނަން ކެރޭ ކުއްތާއެއް ވައްވަކެއް ނުޖަހާނެ. އެ ގޮތަށް ވައްވައް ޖަހަޖަހާ އެ ހުންނަނީ ކީއްވެގެންބާއޭ މަންމަގެ ހިތަކަށް ނާރާތަ؟"\nރީޝާ އުފެއްދީ މުހިންމު ސުވާލެކެވެ. އެއީ ކުރިން ފިރާޝާއަށް ވިސްނައިނުލެވި އޮތް ކަމެކެވެ. ގިނަގިނައިން އެއް ވާހަކަތަކެއް ތަކުރާރުކުރުމަކީ ނިހާދުގެ ކަށީގައި ހަރުލައިފައި ހުންނަ އާދައެއް ނޫނެވެ. އެފަދަކަމެއް ކުރަންޖެހިއްޖެނަމަ އޭނާގެ ރުޅި ކޮންޓްރޯލުން ނައްޓާނެވެ. އެ ހިސާބުން އެކަމެއް ހާސިލުކުރުމަށް އޭނާ ބާރުގެ ބޭނުންކުރާނެއެވެ. "ބާރުގެ ބޭނުންކުރުން" ނިހާދުގެ ރަދީފުގައި އޮންނަނީ ތަޅައި އަނިޔާކުރުމުގެ މާނާގައެވެ.\n"އެކަމަކު އޭނައަކަށް މިހާރު އަނިޔާކުރާކަށް ނުކެރޭ ދޯ؟" ފިރާޝާ ހިތުގައި އުފެދުނު ސުވާލު އިވުނީ ރީޝާގެ ދުލުންނެވެ.\n"ތީގެ މާނައެއް ނޫން ކުރިޔަށް އޮތްތަނުގައި ދަރިފުޅަށް ގެއްލުމެއް ނުދޭނެއެކޭ." ފިރާޝާ ފުންނޭވާއެއް ދޫކޮށްލަމުން ބުންޏެވެ. "ދަރިފުޅު ކުޑައިރު ލިބުނު އަނިޔާގެ މަތިން ހަނދާން ނައްތައިނުލާ. އޭނަ ކޮންމެފަދަ ކަމެއް ވެސް ކޮށްފާނެ."\nރީޝާއަށް ޖެހުނު ހުރިހާ މުސީބާތެއްގެ މުގުލުގައި ހުރި މީހަކީ ނިހާދެވެ. އެކަން ދުވަހަކު ވެސް ރީޝާ ހަނދާނަކުން ނުފިލާނެއެވެ. އޭނާއަށް ދިމާވި ކޮންމެ ހާދިޘާއެއް އިއްޔަވީ ކަމެއްހެން ހަނދާނުގައި ހުރިއިރު ވެސް ނިހާދަކީ ނުރައްކާތެރި މީހެއްކަމަށް ރީޝާ ޤަބޫލެއް ނުކުރެއެވެ. ނިހާދު ވަނީ ރީޝާގެ މުށުގެ ދަށުގައި ހައްޔަރުވެފައިކަން މާ ބޮޑަށް ރީޝާއަށް ޤަބޫލުކުރެވެނީއެވެ.\n"އޭނަ އަހަރެން ދެކެ ބިރުން އެ ހުންނަނީ." ފަޚުރުވެރިކަމާއެކު ރީޝާ ބުންޏެވެ. "އެހެންވެ އޭނާއަށް އޭރު ދިން ކަހަލަ އެއްވެސް އަނިޔާއެއް ދޭކަށް ނުކެރޭނެ."\nއެއީ ރީޝާއަށް ކުރެވިފައިވާ ވަރަށް ބޮޑު ކުށްހީއެކެވެ. ރީޝާގެ ކިބައިން މުޅި އުމުރަށް މިންޖުވާނެ ގޮތަކާމެދު ނިހާދު އަންނަނީ ވިސްނަމުންނެވެ. އޭނާގެ ގާތް މިތުރުންނާއެކު މަޝްވަރާކުރަމުންނެވެ. މިހާރުވެސް އަތިރިކޮޅުގައި ހުންނަ ރެސްޓޯރެންޓުގައި ކުރެވެމުން އެދަނީ އެ މަޝްވަރާތަކެވެ.\n"މަ މިހުންނަނީ ހަމަ ދެ އަތް ބަނދެވިފަ." ރުޅިއާއި މާޔޫސީ ރާގެއްގައި ނިހާދު ބުންޏެވެ. "އޭނާ އަތުގައި އެ ހެކިތައް ހުންނަހާ ދުވަހަކު މަށަކަށް ހަމަޖެހިގެންނެއް ނޫޅެވޭނެ. މާދަމާ ނޫންކަމެއް ނޭނގެ އެ އެއްޗެހި އޭނަ ލީކްކޮށްލާނީ. މަށަށް ބަލާ ޖައްސަންކަންނޭގެ މިހާ ދުވަސްވީއިރު ވެސް އެ ބައްކޮށްގެން އެ ހުންނަނީ. އެ ޝިހާމުގެ މޮޔަކަމުން ދިމާވާހާ ކަންތައް މީ. އޭނައަށް ވެސް މީތި މައިތިރިކުރާކަށް ނޭނގުނުވިއްޔަ. ބޮޑު ބޮލުގަ ރިހުމަކަށް ވެއްޖެ. މިކަމުން މަ ސަލާމަތްކޮށްދީ ބަލަ. ހާދަހާ ރުޅިއެކޭ މަ ގާތަށް އަންނަނީ އެ **** ފެނުނަސް. އަދި ހުރިހާ ހަޤީޤަތެއް އެނގިހުރެ އެ ނަވީލާ ހިތާވެގެން އުޅެނީ މަށަށް ދުއްޕާންކުރަން."\n"ދުއްޕާން ބޮޑު މަންޖެއެއްތާ ދޯ." ޝަފްރާޒް ބުނެލިއެވެ.\n"ދުއްޕާން އެކަންޏެއްނޫން. ހުރިހާ ތަނެއް ވެސް." އަދުހަމް ހިނިގަނޑެއް ޖަހައިލިއެވެ. ޝަފްރާޒް ވެސް އެ ހުނުމުގައި ބައިވެރިވިއެވެ.\n"ދަތްނުގަޅާ މިކަމަށް އޮތް ހައްލެއް ކިޔާބަލަ." ނިހާދު އިނީ ސަމާސާކުރާ ކަހަލަ މޫޑެއްގައެއް ނޫނެވެ.\n"ކަލެޔަށް އަހަރުމެން ދޭ އައިޑިއާ ކަމުނުދަނީނު. ދޯ ޝާއްޕޭ." ޝަފްރާޒަށް އިޝާރާތްކުރަމުން އަދުހަމް ބުނެލިއެވެ. ޝަފްރާޒް ކުރިމަތީގައި ހުރި ހޫނު ކޮފީ ތަށިން އެތިފޮދެއް ބޯލިއެވެ. އަދި އަދުހަމްގެ ވާހަކައަށް އެއްބަސްވުމުގެ ގޮތުން ބޯ ޖަހައިލިއެވެ.\n"ކަލޭގެ ދަރިއެއްވެސް ނޫނެއްނު." ޝަފްޒާރް ބުންޏެވެ. "އަހަރުމެންނާ ހަވާލުކޮށްބަލަ. އޭނައަށް ދޭ އިންޒާރެއްގެ ގޮތުގައި ބޭނުންކޮށްލަން އަހަރުމެންނާ ހަވާލުކުރޭ. ތިހައި ވަރަށް ބިރުނުގަނެބަލަ. ކަންކަން ވާނީ ރިސްކު ވެސް ނަގައިގެންނޭ."\nއެކަމުގައި ހިރާސް ނަގަން ނިހާދު ޖެހިލުންވެއެވެ. އެކަމަކީ އަލިފާނަށް ޕެޓްރޯލް އެޅުންފަދަ ކަމެކެވެ. ޖިންސީގޯނާގެ އަނިޔާތައް ތަޙައްމަލުކުރަމުން ބޮޑުވަމުން އައި ކުއްޖަކު އެފަދަ އަނިޔާއަކަށް ޖެހިލުންވެ ބިރުގަންނާނެއެކޭ ނިހާދުގެ ހިތެއް ނުބުނެއެވެ. ވަޅުކައްޓަފުޅި ދާންޏަކަށް ނުސިހޭނެއެވެ. އެކަމުން ރީޝާގެ ވަރަ ބިނދުމުގެ ބަދަލުގައި އިތުރަށް ވަރުގަދަވުން ވެސް އެއީ އެކަށީގެންވާކަމެކެވެ.\n"ތި ނޫން އެހެންގޮތެއް." ނިހާދަށް އެއްބަހެއް ނުވެވުނެވެ.\n"ދެން އޮތީ އެންމެ ގޮތެއް." އަދުހަމް ވިސްނާލައިފައި ބުންޏެވެ. "މަރާލުން."\n"ތިނޫން ގޮތެއް." އެ ޚިޔާލެއް ވެސް ނިހާދަށް ކަމަކު ނުދިޔައެވެ. "އޭނަ މަރުވެގެން ވެސް މަށަކަށް ނެތް ސަލާމަތެއް."\n"ވިހައެއް ދީގެން ޕެރެލައިޒްކޮށްލައި." އަދުހަމްގެ ފާޅުކުރި ޚިޔާލަށް ނިހާދު ޝައުޤުވެރިވިއެވެ. އެކަމުގެ ތަފްސީލަށް އޭނާ އެދުނެވެ.\n"މަށަށް އެނގޭ ވަރަށް މޮޅު ވިހައެއް." އަދުހަމް ތަފްސީލު ދިނެވެ. "އޭގެ އެންމެ އެތިކޮޅެއް ހަށިގަނޑުގެ ތެރެއަށް ދިޔަސް އޭނާއަށް އެއްވެސް ޚަރަކާތެއް ނުކުރެވޭނެ. ނޭވާލެވޭނެ. ތަންތަން ފެންނާނެ. އެކަމަކު ޚަރަކާތެއް ނުކުރެވޭނެ."\n"އޯކޭ. ތި ހޯދާ." ކުއްލިއަކަށް ނިހާދު ގޮނޑީގައި ހަމަޖެހިލި ގޮތުން ވެސް އޭނާގެ އެތެރެހަށީގައި އުފެދިފައިވާ ހަލަބޮލިކަމަށް ލުއިތަކެއް ލިބިގެން ހިނގައްޖެކަން ސާބިތުވެއެވެ.\nއިރު އުދަރެހުން އޮބުމާއި ވަރަށް ގާތްވެއްޖެއެވެ. ހިޔަނިތައް ދިގުވެއްޖެއެވެ. މުޅި ކައުނު ވަނީ ތަފާތު އެކިއެކި ކުލަތަކުން ޖަރީވެފައެވެ. ވިލާތަކުގެ ފަހަތަށް ވަދެ، ނިވެމުންދާ އަލިފާން ބޯޅައެއްފަދަ އިރަށް ބަލަހައްޓައިގެން ރީޝާ ހުއްޓެވެ. އަތުގައި ދެފައިވާން ކިބަ އޮތެވެ. އޭނާ ހުރީ ރާޅުދޫފަށުގައެވެ. ދޮންވެލިގަނޑަށް ބީއްސަމުން ދިޔަ ކޮންމެ ރާޅެއް ދަނީ ރީޝާގެ ފައިތިލައިގައި ފިރުމައިލައިފައެވެ. ދާދި ގާތުގައި ނަވީލްވެސް ހުއްޓެވެ. އާދައިގެ މަތިން އޭނާ ގެންގުޅޭ ގިޓާގެ ނަރުތަކުގައި ކޮށްޓާށެވެ. ރީޝާ ފިޔަވަޅުތައް ފަހަތަށް ދޫކުރަމުން ކުރިޔަށް ހިނގައިގަތެވެ. ނަވީލް ވެސް ރާގެއް އަޅުވަމުން ފަހަތުން ހިނގައިގަތެވެ.\n"ކަލާޔަށް މި ހިތް ލޯބިވީތީ ދިނީމޭ އެހީއެއް އަހަންނަށް ވެދޭތޯ ހުރީމޭ." ނަވީލް ކިޔައިލިއެވެ.\n"ސާބަސް." ރީޝާ ހުރީ ނިކަން ހިނިއައިސްފައެވެ. "ކޮން އެހީއެއް ނުލިބިގެން މިހާރު ތި އުޅެނީ."\n"ހިތް އެދޭ ދެ ތުންފަތުން ލަފްޒުތައް އޮހޭ ގޮތުން އަޑުގަވާ އޮމާންކަމުން ހުންނަމޭ އަހާ ހިތުން. ލޯބިލޯބި މޫނުގައި ބީހިލީމަ ފާޅުގައި ހީވެޔޭ އެނގޭނެ ހިތްމަގޭ ގޮވާ ގޮވުން."\nނަވީލްގެ ހިތްގައިމު އަޑުން ކިޔަމުންދިޔަ ލަވައިގެ އަސަރު ރީޝާ ހިތުގެ އެންމެ ހިމަނާރާ ހަމައަށް ފޯރިއެވެ. ނަވީލާއެކު ހޭދަކުރާ ކޮންމެ ވަގުތަކުން ފަހަށް ރައްކާކުރެވެމުން ދިޔައީ ފޮނިފޮނި ހަނދާންތަކެކެވެ. ނަވީލްގެ ސަބަބުން ރީޝާގެ ހަޔާތަށް ބަހާރު މޫސުން އަތުވެއްޖެއެވެ. ތަފާތު އެކިކުލަކުލައިގެ މާތައް ފޮޅި ދުވަހެއް ދުވަހަކަށް ނަވީލަށް ބަރޯސާވެވޭވަރު ދަނީ އިތުރުވަމުންނެވެ. ބަޔާންކުރަން ދަތި ހިތްހަމަޖެހުމަކާއި އުފަލެއް ރީޝާއަށް ދަނީ ލިބެމުންނެވެ. އެޔާއެކު އެ ހިތުގައި ކުޑަ ނުތަނަވަސްކަމެއް އަބަދު ވެސް އޮވެއެވެ. އަދިވެސް ނަވީލަށް އޭނާގެ މާޒީ އޮޅުންފިލުވައި ނުދެވި އޮތުމުގެ ސަބަބުންނެވެ.\n"ދެން ތި ލަވަ ހުއްޓައިލާ." ރީޝާ އެދުނެވެ. "އިރު އޮއްސެނީ. ހިނގާ ގެޔަށް ދާން."\n"ހަމަ ކަމަނާ ވިދާޅުވި ގޮތެއް. މާދަމާ ވެސް އަންނަންވާނެ." ނަވީލް ގިޓާ ނަގާ ކޮނޑުގައި އަޅުވައިލިއެވެ. ރީޝާ ފައިވާން ތިރިއަށް ދޫކޮށްލުމަށްފަހު ދެފައި ކޮށްޕައިލިއެވެ. އަދި ދެފައި ދޮވެލައިގެން މަޑުމަޑުން އެއްގަމަށް އަރަން ދިޔައެވެ. ހުދުކުލައިގެ ބޯ ފަސްގަނޑުމަތިން އޭނާ ފަރުވާތެރިކަމާއެކު ފިޔަވަޅު އަޅަމުން ދިޔައީ ފަޔަށް ވެލި އެޅުނަ ނުދިނުމަށެވެ. ނަވީލަށް އެކަން ފާހަގަވުމާއެކު ބަލާކަށް ނުހުރެ ރީޝާގެ ދެފަޔަށް ވެލި ޖެހިއެވެ. ރީޝާއަށް ނަވީލްގެ ނަމުން ބާރަށް ގޮވައިލެވުނީ ރުޅި އައިސްފައެވެ. ނަވީލަށް ހިނިގަނޑު މަތައެއް ނުކުރެވުނެވެ. އޭނާ ހެމުންހެމުން އެއްގަމަށް ދުއްވައިގަތެވެ. ރީޝާ ވެސް ފަހަތުން ދުވިއެވެ. ނަވީލް ހުއްޓުނީ ގެއާ ހަމައަށް ދެވުނުފަހުންނެވެ. އޭރު އޭނާއަށް މާނޭވާ ލެވެއެވެ.\n"ވަރަށް ފޫހިވޭ." ރީޝާ އައިސް ހުއްޓެމުން ބުނެލިއެވެ.\n"ފޫހިނުވެ ލޯބިވެޔޭ ބުނާނެނަމަ އޭ ހިތަށް އަރާ." ހިތާއި ދިމާގައި އަތް ޖައްސައިލަމުން، ނަވީލް މޮޅިވެރި ރާގަކަށް ނަވީލް ބުނެލިއެވެ.\n"ނަވީއަށް ލިބިފައި ތި ހުރީ ހަމަ ރާއިދުބޭގެ ފޮނިކަންތަ؟" ރީޝާ ކުރި ސުވާލާއެކު ނަވީލް މޫނުގެ ކުލަ އޮއްސުނެވެ. ރާއިދަކީ އޭނާގެ ހަޤީޤީ ބައްޕަ ނޫންކަން ހަނދާންވީއެވެ. އެ ޙަޤީޤަތް ބުނެނުދެވި އޮތުމުން އޭނާގެ ނަފުސު ކުށްވެރިކުރީއެވެ. ނަވީލްގެ ކުލަވަރު ބަދަލުވެގެންދިޔަ ގޮތް ރީޝާއަށް ފާހަގަވިއެވެ.\n"ކިހިނެއްވީ؟ ގޯސް އެއްޗެއް މި ބުނެވުނީ؟" ރީޝާ ސުވާލުކުރިއެވެ.\n"ކަމެއްނުވޭ. އާދޭ ބައްޕައާ ބައްދަލުކޮށްލަން ގެއަށް ވަދެލަން." ނަވީލް ދަޢުވަތު ދިނެވެ. އެމީހުންގެ ގުޅުމަށް އެއްވެސް ހުރަހެއް ނެތްކަން އެނގުމުން، ނަވީލް ވަނީ ރާއިދަށް ހަޤީޤަތް އޮޅުންފިލުވައި ދީފައެވެ. ރީޝާގެ ބައްޕައަކީ ނިހާދު ނޫންކަމުގައި ބުނެދީފައެވެ. ނަވީލް އިތުރު ތަފްސީލެއް ނުދިން ނަމަވެސް ރީޝާއަކީ ޒައިދުގެ ދަރިއެއްކަން ރާއިދަށް އެނގުނެވެ. ޒައިދުއާއި ފިރާޝާއާ ދެމެދުގައި ހިނގައިދިޔަ ހާދިޘާ އޭނާއަށް މާކުރިން ވެސް އޮތީ އެނގިފައެވެ. ހަމައެކަނި ސިއްރުވެފައި އޮތީ އެ ފާފައިގެ ނިޝާނެއް މި ދުނިޔެއަށް އުފަންވިކަމެވެ. އެ ޙަޤީޤަތާއެކު އެ ގުޅުން ކުރިޔަށް ގެންދިޔުމުގެ އިޒުނަ ނަވީލަށް އޮތީ ލިބިފައެވެ.\n"ނުކެރޭނެ." ރީޝާ އިންކާރުކުރިއެވެ.\n"އާނ. ދަންވަރުދަޅާގައި އައިސް ވަންނަން ކެރޭނެ." ނަވީލް ސަމާސާއަކަށް ހަދައިފައި ބުނެލިއެވެ. ކުއްލިއަކަށް ކުރީދުވަހު ނަވީލް ދެއްކި ވާހަކަ ރީޝާގެ ހަނދާނަށް އަޔެވެ. ރީޝާގެ ބައްޕައަކީ ނިހާދު ނޫންކަން ނަވީލަށް އެނގުނީ ރީޝާގެ ފުށުންކަމުގައި ނަވީލް އޮތީ ބުނެފައެވެ. ނަވީލަށް އެކަން އެނގުނު ގޮތެއް އޮޅުންފިލުވަން ރީޝާ ބޭނުންވިއެވެ. ޔަޤީނުން ވެސް އެ ވާހަކަތައް ނަވީލާއި ހިއްސާކުރި މީހަކީ ރީޝާއެއް ނޫނެވެ. އެހެނަސް މިފަހަރު ވެސް ނަވީލްގެ ފަރާތުން ލިބުނީ ކުރިން ވެސް ލިބުނު ޖަވާބެވެ.\n"ނަވީ ދެން ދޮގު ނުހަދާ. ތެދަށް ބުނޭ." ރީޝާ އެދުނެވެ.\n"ދޮގެއް ނޫނޭ މީ." ނަވީލް ބުންޏެވެ. "އެރޭ ރީޝް މަށަށް ގުޅާފައި ވަރަށް ރުޅިއައިސްގެން އެއްޗެހި ކީ. ފޯނުގައި ހުރެގެން ހަމަހަޅޭލެވީ ހަމަ. މަށަށް ބޭރުތެރެއިން ރީޝް އަޑުއިވިގެން އަވަހަށް ނުކުތީ ދެން."\nއެރޭ ހިނގައިދިޔަ ހާދިޘާ ވަރަށް ތަފްސީލްކޮށް ނަވީލް ކިޔައިދިނެވެ. ރީޝާ އަޖައިބުވިއެވެ.\n"ފުރަތަމަ ކަމަކަށް އަހަރެން ނަވީއަކަށް ނުވެސް ގުޅަން." ރީޝާ ހުރީ އޮޅުންބޮޅުން ގަނޑެއްގެ ތެރޭގައެވެ. "ދެވަނަ ކަމަކަށް އަހަރެން ތި ގެއަކަށް ނުވެސް ދަން. ތިން ވަނަ ކަމަކަށް ތި ގެއަށް އަހަރެން ވަދެފައި އޮންނާނީ ވެސް އެންމެ ރެޔަކު. އެއީ ނަވީގެ މާމައާ ބައްދަލުވި ރޭ."\nރީޝާގެ ވާހަކަ އެ ހިސާބަށް ދިޔައިރު ނަވީލްގެ ހިތުގައި ބިރުވެރިކަން އުފެދިއްޖެއެވެ. ރީޝާ އެ ކުރަނީ ސަމާސާއެއް ނޫންކަން ނަވީލަށް ޔަޤީންވެއެވެ. ނަވީލްމެން ގެއަށް ރީޝާ ވަދެފައިވަނީ އެންމެ ފަހަރަކުނޫނެވެ. 03 ފަހަރެއްގެ މަތިން ރީޝާ އެގެއަށް ވަދެ ނަވީލާ ބައްދަލުކޮށްފައިވެއެވެ. ނަވީލް "ރީޝާ"އާ ވާހަކަ ވެސް ދައްކާފައިވެއެވެ. ވީއިރު ދެފަހަރެއްގެ މަތިން ނަވީލާއި ބައްދަލުކޮށްފައި އެ ވަނީ ރީޝާއެއް ނޫން ހެއްޔެވެ؟ އެއީ ކާކު ހެއްޔެވެ؟ ދެން ހިތަށް އެރި އެއްޗަކުން ނަވީލް އިތުރަށް ބިރު ގަނެއްޖެއެވެ. އެއީ ރީޝާގެ ސިފަޖެހިގެން ހުރި ޖިންނިއަކީ ހެއްޔެވެ؟ ނަވީލަށް ޝައްކުވިއެވެ. ސިކުނޑިއަށް ވާންކޮށްލުމާއެކު އެ ޝައްކު ޔަޤީނަށް ބަދަލުވާން ފެށިއެވެ. ރީޝާ ގެއިން ނުކުތުމާއެކު ގެއްލޭ ސަބަބަކީ އެއީ ހެއްޔެވެ؟ ދެރޭ ވެސް ރީޝާ އެހައި އަވަހަށް ގެއަށް ދިޔަ ގޮތާއިމެދު ނަވީލްގެ ހިތުގައި ސުވާލު އުފެދުނެވެ. ރީޝާގެ ވާހަކައިން އެ ސުވާލުގެ ޖަވާބު ލިބިއްޖެއެވެ.\nނަވީލްގެ ހިތަށްއަރަފައި ފައިބަމުން ދިޔަ އެއްޗެއް ރީޝާއަކަށް ނޭނގެއެވެ. އޭނާއަށް ފެންނަނީ ނަވީލަށް އައި ބަދަލެވެ. ކުއްލިއަކަށް އެ މޫނުން ކަންބޮޑުވުމާއި ހާސްކަން ފާޅުވެގެންދިޔަ ތަން ރީޝާއަށް ފެނުނެވެ. ރީޝާ ގޮވައިލިއެވެ. ނަވީލަށް ސިހުމެއް ލިބުނެވެ.\n""މީގަ އެބައުޅޭ ވަރަށް ބޮޑު ގޯހެއް." ނަވީލަށް ހިންދިރުވައިލެވުނެވެ. "ޖިންނީންނަކީ އުޅޭ ބަޔެއްކަން ރީޝް ޤަބޫލުކުރަންތަ؟"\nނަވީލް ބުނަން އެ އުޅޭ އެއްޗެއް ރީޝާއަށް ވިސްނިއްޖެއެވެ. ނަވީލްގެ ބަހަށް ރީޝާ އިތުބާރުކުރެއެވެ. ރީޝާއަށް ބުނާނެ އެއްޗެއް ނުވިސްނުނެވެ. ކުއްލިއަކަށް އެ ހިތުގައި ވެސް ބިރުވެރިކަން އުފެދިއްޖެއެވެ.\n"އެހައި ބޮޑަށް ހާސްނުވޭ." ނަވީލަށް ވެސް ދުލުން ބުނެލަން ފަސޭހައެވެ. އެކަމަކު އޭނާގެ ހިތުގައި ވަކި ހިއްޕާލައިފައިވާ ބިރުވެރިކަން ކުޑައެއްނޫނެވެ. ޖިންނި ޝައިޠާނުން އިންސާނުންގެ ލޮލަށް ފެނުން އެއީ ރަނގަޅު ފާލެއްނޫނެވެ.\nދަންވަރުގެ ހަމަހިމޭން ވަގުތެވެ. މަގުތައް ފަޅުވެފައި އަމާނެވެ. މުޅިރަށް ހަމަހިމޭން ނިންޖަކުން ނިދައިލައިފައި އޮތް ކަހަލައެވެ. ނިހާދާއި އޭނާގެ ދެ އެކުވެރިން ތިބީ ޒިލޭބީގަސްދޮށުގޭ ކުރިމަތީގައެވެ. ސައްލާކުރާށެވެ. އެމީހުން މެދުގައި ޚިޔާލު ތަފާތުވުންތަކެއް އުފެދިފައި އޮތެވެ. ވިހަ ދިނުމަށް ރީޝާގެ ކޮޓަރިއަށް ވަންނާނެ މީހަކާ މެދުއެވެ. ނިހާދު ބޭނުންވަނީ ޝަފްރާޒް އެކަނި އެ ކޮޓަރިއަށް ވަންނާށެވެ. ޝަފްރާޒް ބޭނުންވަނީ އޭނާއާއެކު އަދުހަމް ވެސް ވަންނާށެވެ. ނިހާދު ފާރައަށް ހުންނާށެވެ. މައްސަލައަކަށް ވީ ނިހާދަށް އެގޮތާއި އެއްބަސް ނުވެވުމެވެ. ގާތް މިތުރުން ނަމަވެސް އެ ދެމީހުންނަށް ނިހާދު އިތުބާރެއް ނުކުރެއެވެ. ދެމީހުން އެކުގައި ވަންނަން އުޅުމުން އެމީހުންގެ ހިތުގައި ނުބައި އެދުމެއް އޮތީކަމަށް ނިހާދަށް ޝައްކުވެއެވެ. ރީޝާގެ ހަށިގަނޑަށް އެ "ވިހަ" ފޮނުވުމަށްފަހު، އޭގެ އަސަރުކުރަން 30 މިނެޓް ނަގާނެކަމަށް އަދުހަމް ބުނެއެވެ. އެ ތިރީސް މިނެޓް ރީޝާއަށް ފާރަވެރިވެގެން އެ ކޮޓަރީގައި ހުންނަން ޝަފްރާޒް ބޭނުންވެއެވެ.\n"ތިރީސް މިނިޓް ހަމަވުމުގެ ކުރިން ހޮޑުލައި ބޭރުކުރިޔަސް މީގެ އަސަރެއް ނުކުރާނެ." އަދުހަމް ބައިވެރިވެލުމުގެ ގޮތުން ބުންޏެވެ.\nނިހާދަށް އެކަންކަން ޤަބޫލު ނުކުރެވުނަސް އެންމެފަހުން އެކަންތައް ނިމުނީ ޝަފްރާޒް ބޭނުންވާ ގޮތަށެވެ.\n"ކަލޭމެން މި މައްސަލަ އިތުރަށް ބޮޑުވާ ކަހަލަ އެއްވެސް ކަމެއްނުކުރާތި. ދޮރު ތަޅުލައިގެން ވެސް ނުވާނެ. ނޫނީ ތި ވިހަ މަ އަތުން ކަލޭމެން އަނގަޔަށް އަޅާނަން." ނިހާދު އިންޒާރު ދިނެވެ.\nރީޝާގެ ކޮޓަރީގެ ދޮރު ނިހާދު ހުޅުވައިލިއެވެ. ޝަފްރާޒްގެ ފަހަތުން އަދުހަމް އެތެރެއަށް ވަނެވެ. ދޮރު ލައްޕައިލިއެވެ. މުޅި ކޮޓަރީގައި ވަނީ ކަނު އަނދިރިކަމެވެ. ބޮކި ޖައްސަން އަދުހަމް މަސައްކަތްކުރިއެވެ. ކާމިޔާބެއް ނުވިއެވެ. ޝަފްރާޒް ފޯނުން އަލިކުރަން ބެލިއިރު ފޯނުވެސް އޮތީ ނިވިފައެވެ. އަދުހަމްގެ ފޯނު ބެލިއިރު ވެސް ހާލަކީ އެއީއެވެ. އެ ހިސާބުން އަދުހަމްގެ ހިތުގައި ބިރުވެރިކަން އުފެދިއްޖެއެވެ. ކޮޓަރިން ނުކުންނަން އުޅުނެވެ. ދޮރެއް ނުހުޅުވުނެވެ. އެމީހުންގެ އިންތިޒާރުގައި އަލަމާރިމަތީގައި އޮތް ބުޅާ ގޮވައިލީ އެވަގުތެވެ. ދެމީހުންގެ ހަށިގަނޑު ވެސް ފިނިވެގެން ދިޔައެވެ. ސިހިފައި ބަލައިލިއިރު އަލަމާރިމަތިން ފެންނަން ހުރީ ރަތްކުލައިގެ ދެލޮލެވެ. ގަތްބިރާއެކު ދެމީހުންނަށް ވެސް ހަޅޭލަވައިގަނެވުނީ އެކުއެކީގައެވެ.\nމީ ވަރައް ވަރައް ރީތި ވާހަކަ އެއް???????????\nޖޫން 9, 2020 19:00\nސާބަހޭ ޖިންނި ބުޅާ.މިފަހަރުވާނެ ތިވެރިންނަށް ރަނގަޅު ފިލާވަޅެއް ދޭން.\nޖޫން 9, 2020 20:20\nހެޔޮނުވާނެ މިހިސާބުން ނުނިއްމާ! އަނެއްބައި ވ ވ އަވަހަށް އަޕްކޮށްދީބަ. ޕލޒ ޕލޒ ޕލޒ\nޖޫން 9, 2020 20:40\nހުސް ގަދަރު ބޭކާރު ވާހަކަ އެއްވެސް ޚާއްސަ ކަމެއް ނެތް ދެން ތި ނިހާދަކާ ޝިހާމެއްގެ ކަންތައް ކޮންމެ ވެސް އެއް ކޮޅެއްގަ ޖައްސަން ވެއްޖެއެއްނު ނޫނީ ރީޝާ ސިއްރު ކުރާ ކަންތައް ފަރީޝާއަށް އެގެންވެއްޖެއެއްނު ސާދަ ޕާރޓު ކިޔުނު އިރު ގިނައީ ބޭކާރު ބައި އަބަދު ނިހާދު ރުޅިއައިސް އަނިޔާކުރާ ބައި ފަރިޝާ ބިރުން ވިރި ވިރި ތި ޖިންނި ބުޅާގެ ހާދިސާ އާއި އެކު ނިހާދު ނިކަން ސައިޒަށް ތިރިކޮށްބަލަ\nކޮބަ މީގެ 10 ވަނަ ބައި\nޖޫން 10, 2020 13:07\nމި ވާހަކަ ވަރަށް ރީތި..\nކޮން އިރަކުން އަނެއް ބައި އަޕްލޯޑު ކުރާނީ؟؟\nޖޫން 11, 2020 11:09\nމީ ވަރަށް ތަފާތު ރީތި ވާހަކައެއް...... ކުރިއަށް އޮތް ބަޔަށް އިންތިޒާރު ކުރަން\nހާދަ ލަހަކުންނޭ ޕާޓުތަށް ތި ގެންނަނީ.......\nޖޫން 11, 2020 19:04\nއަވަސް އަވަސް އަވަސް އަނެއް ބައި


India ah jehsi flaitehge 70 pasent covid ah positive\nއިންޑިއާއަށް ޖެއްސި ފްލައިޓެއްގެ 70 ޕަސެންޓް ކޮވިޑަށް ޕޮސިޓިވް\nއިޓަލީގެ މިލާނުން އިންޑިއާއަށް ދަތުރުކުރި ޗާޓަރު ފްލައިޓެއްގެ 70 ޕަސެންޓް ކޮވިޑް ޕޮސިޓިވް\nފްލައިޓަށް އެރުމުގެ ކުރިން ކޮވިޑް ނެތްކަން ސާބިތުކޮށްދޭން ޖެހެ އެވެ. ކޮވިޑް ނެގަޓިވް ޓެސްޓެއް ހުށަހަޅަން ޖެހެ އެވެ.\nއެހެން ނަމަވެސް އިޓަލީގެ މިލާނުން އިންޑިއާގެ އަމްރިތުސާރަށް ދަތުރުކުރި ފްލައިޓެއްގެ 70 ޕަސެންޓް ކޮވިޑަށް ޕޮސިޓިވް ކަމަށް އިންޑީއާއިން ބުނެފި އެވެ.\nއިންޑިއާ ނޫސްތަކުން ބުނާ ގޮތުން ބޯޓުން ދަތުރުކުރި 179 މީހުންގެ ތެރޭގައި 19 ކުޑަކުދިން ވެސް ހިމެނެ އެވެ. އަދި އާދައިގެ މަތިން ކޮވިޑަށް ޓެސްޓްކުރުމުން ޕޮސިޓިވްވި ހުރިހާ މީހުން ކޮވިޑް ގަވައިދުތަކާ އެއްގޮތަށް އެކަހެރިކޮށްފައިވާ ކަމަށް ވެސް އޮފިޝަލުން ބުނެ އެވެ.\nއިޓަލީން އިންޑިއާއަށް ދަތުރުކުރި ކަމަށް ބުނަނީ އެއޮރޯއެޓްލާންޓިކް އެއާވޭސްއިން އޮޕަރޭޓްކުރާ ފްލައިޓެވެ. އިންޑިއާގެ ބައެއް ނޫސްތަކުގައި ބޯޓުގެ ނަން ފާހަގަކޮށްފައި ނެތް ނަމަވަވެސް ދައްކާފައި ވަނީ ނިއޮސް އެއާލައިންގެ ފޮޓޯއެކެވެ. މިއީ ދިވެހިރާއްޖެއަށް ވެސް ދަތުރުކުރާ ޗާޓަރު ފްލައިޓެކެވެ.\nއިޓަލީއަކީ ކޮވިޑްގެ އާވޭރިއަންޓް އޮމިކްރޮން ވަރަށް ބާރަށް ފެތުރޭ ގައުމެކެވެ. އިޓަލީގެ ބައެއް ސިޓީތަކުން ދަތުރުކުރާ މީހުންނާ މެދު ބައެއް ގައުމުތަކުން މިދުވަސްވަރު ވަރަށް ބޮޑަށް ސަމާލުވެ އެވެ.\nއެއޮރޯއެޓްލާންޓިކުން އޮފަރޭޓްކުރާ ފްލައިޓް އިންޑިއާގެ އަމްރިތުސާރަށް ޖެއްސި މަތިންދާބޯޓް ދަތުރުމަތިގައި ޓެކްނިކަލް މައްސަލައެއް ދިމާވެ ޖޯޖިއާގެ ބިލީސީއަށް ޖެއްސި ކަމަށް ވެސް އޮފިޝަލުން ބުނެ އެވެ.\nއިންޑިއާ އަކީ ކޮވިޑްގައި ވަރަށް ވަރުވި ގައުމެކެވެ. އަދި ކޮވިޑްގައި ވަރަށް ގިނަ ބަޔަކަށް އެހީތެރިވި ގައުމެކެވެ.\nގައުމުތަކުގައި ކޮވިޑްގެ އާވައްތަރު، އޮމިކްރޮން ފެތުރެން ފެށުމާއެކު އިންޑިއާއިން ވަނީ ވަރަށް ބޮޑަށް ސަމާލުވެފަ އެވެ. ސަރަހައްދީ ނާރެހެއް ގޮތުގައި އޮތް އިންޑިއާއަކީ އަވައްޓެރި ގައުމުތަކުން ވަރަށް ގިނައިން ދަތުރުކުރާ ގައުމެކެވެ.\nއިންޑިއާގެ ހާލަތު ގޯސްވެއްޖެ ނަމަ ގާތީ އަވައްޓެރިންގެ ހާލަތު ވެސް ގޯސްވުމާ އެވެ. އެހެންކަމުން ސިއްހީ އޮފިޝަލުންގެ އިރުޝާދަށް ތަބާވުން މިކަމުގައި ވަރަށް މުހިންމުވާނެ އެވެ.\nއިޓަލީ އިންޑިއާ ކޮވިޑް-19 + ކޮވިޑް ވެކްސިން


Kulivaruge bodu inthaabu loa thah FAM ah\nއެފްއޭއެމްގެ އިންތިހާބުގައި ވާދަ ކުރާނެ ކަމަށް ލަފާ ކުރެވޭ ދެ ބޭފުޅުން، މިހާރުގެ ރައީސް ބައްސާމް އާއި އަލީ ވަހީދު\nރާއްޖޭގެ ކުޅިވަރުގެ ގިނަ އެސޯސިއޭޝަންތަކުގެ ދައުރު މި އަހަރަށް ހަމަވެ، އާ އިންތިހާބަކާ ކުރިމަތިލާނެ އެވެ. މައިގަނޑު ހުރިހާ އެސޯސިއޭޝަންތަކެއްގެ އިންތިހާބު މިއަހަރު ބޯ މަތީގައި އޮތްއިރު، އެންމެ ބޮޑު ސަމާލު ކަމެއް ހުއްޓޭނީ ފުޓްބޯޅަ އިދާރާ، އެފްއޭއެމްގެ އިންތިހާބަށެވެ.\nއެފްއޭއެމްގެ ރައީސް ބައްސާމް އަދީލް ޖަލީލްގެ ދައުރު ނޮވެމްބަރު 20 އަށް ހަމަވާނެ އެވެ. އިންތިހާބަކަށް ތައްޔާރު ވާނަމަ ކުރިމަތީގައި އޮތީ މަދު ވަގުތުތަކެވެ. އެފްއޭއެމްގެ އިންތިހާބުގައި ވާދަ ކުރައްވާނެ ކަމަށް މިހާތަނަށް އެއްވެސް ބޭފުޅަކު ރަސްމީކޮށް އިއުލާން ކުރައްވާފައެއް ނުވެ އެވެ. މިހާރުގެ ރައީސް ބައްސާމްވެސް އިންތިހާބުގައި ކުރިމަތިލައްވާނެ ކަމަކަށް ސީދާ ވިދާޅެއް ނުވެ އެވެ. އަވަސް އަށް އެންމެ ފަހުން ދެއްވި ދެ އިންޓަވިއުގައިވެސް އެ ސުވާލު ކުރިމަތި ކުރެއްވުމުން ސީދާ ޖަވާބެ ނުދެއްވަ އެވެ. ކުރިމަތިލައްވާނެ ކަމަކަށް އަދި ނުލައްވާނެ ކަމަކަށްވެސް ވިދާޅެއް ނުވެ އެވެ.\nސީދާ ގޮތުން އިއުލާން ނުކުރެއްވި ނަމަވެސް، ފެންނަ މަންޒަރަށް ބަލާއިރު މިއަހަރުގެ އިންތިހާބުގައި ބައްސާމް ވާދަ ކުރައްވަ އެވެ. އެކަން ހާމަވަނީ މިހާތަނަށް އޭނާ އަޅުއްވާފައިވާ ބައެއް ފިޔަވަޅުތަކުންނެވެ. ނޮވެމްބަރު 2016 ގައި ބޭއްވި އިންތިހާބުގައި ބައްސާމް އާ ވާދަ ކުރެއްވި ކުރީގެ ރައީސް އަހްމަދު ތޯރިގް (ޓޮމް) އަށް ތާއީދު ކުރެއްވި މާޒިޔާވެސް މިފަހަރުގެ އިންތިހާބުގައި ބައްސާމްގެ ފަހަތުގައި ބޭއްވުމަށް އޭނާ ވަނީ ފިޔަޅުތަކެއް އަޅުއްވާފަ އެވެ. އެފްއޭއެމްގެ އެކްސްކޯގެ މެންބަރުކަމަށް މާޒިޔާގެ ސީއީއޯ ހުސައިން ޝާފިއު (ކޮކީ) ގެންނެވީ، ކުރިއަށް އޮތް އިންތިހާބުގައި މާޒިޔާގެ ތާއީދު ހޯއްދެވުމަށް ކަމަށް ބެލެވެ އެވެ.\nދެން އޮތީ ކުލަބު އީގަލްސް އެވެ. އެ ކުލަބުގެ ސީއީއޯ މުފާވިޒް ހާޝިމް (މުފާ) އަކީވެސް އެފްއޭއެމްގެ އެކްސްކޯގެ މެންބަރެކެވެ. އެންމެ ފަހުގެ އިންތިހާބުގައި އީގަލްސްގެ އޭރުގެ ޗެއާމަނަކަށް، ނައިފަރު ދާއިރާގެ މެންބަރު އަހްމަދު ޝިޔާމް ހުންނެވުމުން އޭނާ ވަޑައިގެންނެވީ ތޯރިގްގެ އަރިހުގަ އެވެ. އެހެންވެ އީގަލްސްގެ ވޯޓް ބައްސާމްއަށް އޭރު ނުލިބުނު ނަމަވެސް މިހާރު ފެންނަ މަންޒަރުތަކަށް ބަލާއިރު ބައްސާމްއަށް އެންމެ ވަފާތެރިކޮށް އޮތް ކުލަބަކީ އީގަލްސް އެވެ.\nއެފްއޭއެމްގެ ލީޑާޝިޕް ބަދަލު ކުރުމަށް ހުށަހެޅުނު ގަރާރުގައި ފުރަތަމަ ޑިވިޝަންގައި އޭރުވެސް ވާދަ ކުރާ ކުލަބުތަކުގެ ތެރެއިން ސޮއި ނުކުރަނީ އީގްލްސް އެވެ. މާޒިޔާ، ޓީސީ، ކުލަބު ގްރީން ސްޓްރީޓު އަދި ޔުނައިޓަޑް ވިކްޓަރީން ގަރާރުގައި ސޮއި ކުރިިއިރުވެސް އެކަނިމާއެކަނިވެސް ގޮތުގައި ހިފަހައްޓާލީ އީގަލްސް އެވެ. ފަހުން މާޒިޔާ އާއި ޓީސީ އަދި ޔުނައިޓަޑް ވިކްޓަރީ އަދި ކުލަބު ގްރީން ސްޓްރީޓް ސޮއި އަނބުރާ ނެގީ އެވެ.\nފުރަތަމަ ޑިވިޝަންގެ ކުލަބުތަކުގެ ވެރިންނާއެކު މިދިޔަ އަހަރު ބައްސާމް ބޭއްވި ޕްރެސް ކޮންފަރެންސެއްގެ ތެރެއިން --- ފައިލް ފޮޓޯ\nކުލަބުތައް ބައްސާމްގެ ފަހަތުގައި އޮތުމަށް ބޭނުންވެގެން އެޅި އަނެއް ފިޔަވަޅަކީ އެފްއޭއެމް އާ ސީދާ ގުޅޭ ކަންކަމުގައި ކުލަބުތަކުން ކަނޑައަޅާ ފަރާތްތައް ޝާމިލު ކުރުވަން ފެށުމެވެ. ގައުމީ ޓީމުގެ މެނޭޖަރުގެ ގޮނޑި ފެންނަނީ ޓީސީން ހުށަހަޅާ ނަމެއް ނޮމިނޭޓް ކުރައްވާ ތަނެވެ. އުމުރުފުރާގެ ގައުމީ ޓީމުގެ ތެރެއިން 19 އަހަރުން ދަށުގެ ގައުމީ ޓީމު މެނޭޖަރަކީ ކުލަބު ގްރީން ސްޓްރީޓުން ހުށަހެޅުމެކެވެ. ގައުމީ ޓީމުތަކުގެ އެސިސްޓެންޓް ކޯޗުންގެ ގޮތުގައި އީގަލްސް އާއި މާޒިޔާ އަދި ޓީސީގެ ބެކް ރޫމް ސްޓާފުންގެ މަސައްކަތް ފެނެ އެވެ. ފަހަރެއްގައި އެއީ އެކްޓިވްކޮށް މަސައްކަތް ކުރާ ކޯޗުންގެ އަދަދު މަދުވުމުން އެޅި ފިޔަވަޅަކަށްވެސް ވެދާނެ އެވެ. ނުވަތަ އެއީ ކުލަބުތައް ބައްސާމްގެ ފަހަތުގައި ތިބުމަށް އެދި އެޅި ފިޔަވަޅެއްގެ ގޮތުގައިވެސް މާނަ ކުރުމުގެ ޖާގަ އެބައޮތެވެ.\nމިހާރު އޮތް ހާލަތުން ވިކްޓަރީ އާއި ނިއު ރޭޑިއަންޓަކަށް އެފްއޭއެމްގެ އިންތިހާބުގައި އަދި އާންމު ކޮންގްރެސްގައިވެސް ވޯޓެއް ނުދެވޭނެ އެވެ. ކުޅުންތެރިންނާއި ކޯޗުންނަށް ދޭން ޖެހޭ މުސާރަ ނުދިނުމުގެ ސަބަބުން އެ ދެ ކުލަބު ވަނީ ފުޓްބޯޅައިގެ ހުރިހާ ހަރަކާތްތަކުން ސަސްޕެންޑް ކުރެވިފަ އެވެ.\nދެން އޮތީ އިންތިހާބުގައި ބައްސާމް ކުރިމަތިލާނަމަ. އޭނާ އާ ވާދަ ކުރަން ނުކުންނާނެ ކެނޑިޑޭޓެއް ހޯދުމެވެ. އެފްއޭއެމް އަކީ ސަރުކާރުން އެ އިދާރާގެ ކޮންޓްރޯލް ނަގަން ބޭނުންވާނެ އެސޯސިއޭޝަނެކެވެ. އެއީ އެފްއޭއެމް މެދުވެރިވެގެން ހޯދޭނެ ނުފޫޒާއި ކުރެވޭނެ ކަންކަމުގެ ބާރުވެރިކަން ބޮޑު ކަމުންނެވެ. ދެން ވާދަ ކުރާ ކެނޑިޑޭޓް ވަނީ ނުސީދާ ގޮތުން ސަރުކާރުގެ ރުހުމާއި ތާއީދު ލިބޭނެ ކެނޑިޑޭޓަކަށެވެ. އިންތިހާބުގައި ވާދަ ކުރައްވާނެ ކަމަށް ސީދާ އިއުލާން ކޮށްފައި ނުވިނަމަވެސް އެފްއޭއެމްގެ ރައީސް ކަމުގެ މަގާމަށް ސަރުކާރާ ގާތް ގުޅުމެއް އޮންނަ، އެފްއޭއެމްގެ އެންމެ ފުރަތަމަ ޖެނަރަލް ސެކެޓްރީ ހާމިދު އަބްދުލް ގަފޫރު ވަނީ ކުރިން ޝައުގުވެރިކަން ފާޅު ކުރައްވާފަ އެވެ.\nމިދިޔަ އަހަރު ވިކްޓަރީން އެފްއޭއެމް އާ ދެކޮޅަށް ގަރާރު ހުށަހެޅިއިރު، އެ މަސައްކަތުގައި ކޮންސަލްޓަންޓެއްގެ ގޮތުން ހާމިދު ވަނީ ބައިވެރިވެ ވަޑައިގެންފަ އެވެ. އޭރު ޓީވީތަކަށް އަރާ ވަޑައިގެން އެފްއޭއެމް ހިންގަމުންދާ ގޮތާމެދު ހާމީދު ވަނީ ފާޑު ކިޔުންތައް ކުރިމަތި ކުރައްވާފަ އެވެ. ވިކްޓަރީގެ މަސައްކަތް ނާކާމިބުވީ ފީފާ އާއި އޭއެފްސީން ހާލަތު ބެލުމަށް ފޮނުއްވި މަންދޫބުން ވިކްޓަރީގެ ގަރާރުގެ ސައްހަކަން ގެއްލިފައިވާ ކަމަށް ކަނޑައެޅުއްވި ހިސާބުންނެވެ. އެ މަސައްކަތަށް ފަހު ފުޓްބޯޅައިގެ ކަމެއްގައި ހާމިދު ބަސް ވިދާޅުވާ އަޑެއް ނީވެ އެވެ.\nއަލީ ވަހީދު އާއި ބައްސާމް، އެކުގައި މަސައްކަތް ކުރެއްވުމަށް ފަހު މިހާރު ވަނީ ގުޅުން ހީނަރު ވެފައި --- ފައިލް ފޮޓޯ: އެފްއޭއެމް\nސަރުކާރުގެ ރުހުމާއި ތާއީދު ލިބިގެން ނެރޭ ކެނޑިޑޭޓަކީ ޓުއަރިޒަމް މިނިސްޓަރު އަލީ ވަހީދު ކަމަށް ވުން ކައިރިކަމަށް ބައެއް ފަރާތްތަކުން ލަފާ ކުރެ އެވެ. މިދިޔަ އަހަރު ކުރީކޮޅުން ފެށިގެން ޑިސެމްބަރު ކުރީކޮޅާ ހަމައަށް އަލީ ވަހިދު ވަނީ އެފްއޭއެމް އާ ވަރަށް ގާތުން މަސައްކަތް ކުރައްވާފަ އެވެ. ސެޕްޓެމްބަރު މަހު ފަހުކޮޅުގައި އަލީ ވަހިދު ހިމެނޭ ގޮތަށް ގައުމީ ޓީމުގެ ކޮމިޓީ އަލުން އުފެއްދެވި އެވެ. ކޮމިޓީގެ ޗެއާމަންގެ މަގާމަށް ފަހުން އަލީ ވަހީދު ހަމަޖައްސަވައި އޭނާއަށް ގިނަ ބާރުތަކެއް ދެއްވި އެވެ.\nއެ މުއްދަތުގައި ފުޓްބޯޅައިގެ ކުރިމަގަށް ގިނަ ކަންކަމެއް އިއުލާން ކުރެއްވި އެވެ. ފުޓްބޯޅައިގެ ކުރިއަށް އޮތް 20 އަހަރުގެ ޕްލޭން މި މަހު 20 ގައި އިއުލާން ކުރައްވާނެ ކަމަށް އޮކްޓޯބަރު މަހު ވިދާޅުވި އެވެ. އެހެންނަމަވެސް އަލީ ވަހީދު ކުރެއްވި މަސައްކަތަށް ޝުކުރު އަދާ ކުރެއްވުމަށް ފަހު ގައުމީ ޓީމު ކޮމިޓީ އުވާލަން އެފްއޭއެމުން ނިންމީ މިދިޔަ މަހު އެވެ.\nދުރު މުސްތަގުބަލަށް މަސައްކަތް ކުރެއްވުމަށް އުފެއްދެވި ކޮމިޓީ އުވާލީ، ނިމި ދިޔަ އަހަރަށް ގައުމީ ޓީމުގެ އިތުރު މުބާރާތެއްވެސް ނެތް ކަމަށް ބުނެ އެވެ. އެކުވެރިކޮށް މަސައްކަތް ކުރައްވަމުން ގެންދެވަނިކޮށް ދެ ފަރާތުގެ ދެމެދުގައި ގޮށް ޖެހުނީ ސީދާ ކޮން ސަބަބަކާ ގުޅިގެން ކަމެއް ނޭންގެ އެވެ.\nރެއާލް މެޑްރިޑާއި ސްޕެއިންގެ ކުރީގެ ޑިފެންޑަރު މިޝޭލް ސަލްގާޑޯ އާއެކު ޓުއަރިޒަމް ދުވަސް ފާހަގަ ކުރުމަށް ބޭއްވި ކިޑްސް ފުޓްބޯލް ފިއެސްޓާގެ ތެރެއިން ނެގުނު ޑްރީމް ޓީމު ހިމެނޭ ގޮތަށް ރާއްޖޭގެ 13 އަހަރުން ދަށުގެ ގައުމީ ޓީމަށް ލިބުނު ފުރުސަތަށް އެ ޓީމު ދަތުރު ކުރާނެ ކަން އަދި ނުކުރާނެ ކަން ވެސް ކަށަވެރެއް ނުވެ އެވެ. އެ ޓީމުގެ ކޯޗް އިސްމާއީލް އާސިފް (ކުޑަ ހީނާ) ވަނީ ޓީމު އެކުލަވާލާފަ އެވެ. އަލީ ވަހީދު އާއި އެފްއޭއެމް އާ ގުޅުން ކެނޑިފައިވުމުން އެ ފުރުސަތު ނުލިބުމަކީވެސް އެކަށީގެންވާ ކަމެކެވެ.\nއަލީ ވަހީދު (ކ) އާއި ބައްސާމް (ވ) ރައީސް އިބްރާހިމް މުހައްމަދު ސޯލިހްގެ އަރިހުގައި\nއަލީ ވަހިދު އާއި އެފްއޭއެމް އާ ގުޅުން ކެނޑިގެން ދިޔަ ސަބަބުތަކާ ބެހޭގޮތުން އެކި ވާހަކަތައް ރަށުތެރޭގައި ދެކެވެއެވެ. އެއްބަޔަކު ބުނަނީ އަލީ ވަހީދުގެ ބަސް ފުޓްބޯޅައިގެ ގަދަވެ އޭނާ ބާރުގަދަކޮށް ފެންނަން އެފްއޭއެމުން ބޭނުން ނުވަނީ ކަމަށެވެ. އަނެއް ބަޔަކު ބުނަނީ ސަރުކާރާ ގާތްވުމަށް އެފްއޭއެމުން ކުރި މަސައްކަތުގައި އަލީ ކުރިއަށް ނެރުއްވައިގެން އެފްއޭއެމުން އޭރު ކުރިއަށް ދިޔައީ ކަމަށެވެ. އަނެއް ވާހަކައަކީ އަލީގެ ޝައުގުވެރިކަން އެފްއޭއެމްގެ އިންތިހާބާ މެދު ހުރުމުން ފުޓްބޯޅައިގެ ކަންކަމުގައި އޭނާ އަށް ފުރުސަތު ދޭން އެފްއޭއެމުގެ ވެރިން ބޭނުންފުޅު ނުވުމެވެ.\nފުޓްބޯޅައާ ގުޅޭ ގޮތުން އެންމެ ފަހުން ވާހަކަ ދެއްކެވި ދުވަހުވެސް އަލީ ވިދާޅުވީ އެފްއޭއެމްގެ ރައީސް ކަމަށް ކުރިމަތި ލައްވަން ނޫޅުއްވާ ކަމަށާއި އިންތިހާބުގައި ކޮންމެ ބޭފުޅަކު ވަޑައިގަތްނަމަވެސް އެ ބޭފުޅަކާއެކު ސަރުކާރު މަސައްކަތް ކުރައްވާނެ ކަމަށެވެ. ފަހަރެއްގައި މިހާރު އެ ވިސްނުން ބަދަލު ކުރެއްވުންވެސް އެކަށީގެން ވެ އެވެ.\nސަރުކާރުގެ ތާއީދު ލިބިގެން ކޮންމެ ބޭފުޅަކު ވާދަ ކުރެއްވި ނަމަވެސް، އެ ބޭފުޅެއްގެ ފަހަތަށް ކުލަބުތައް ގެނައުމަށް ސަރުކާރުން ފިޔަވަޅު ތަކެއް އަޅާނެ ކަމާމެދު ޝައްކެއް ނެތެވެ. އެގޮތުން ކުލަބުތަކުގައި މަސައްކަތް ކުރާ ލައިސެންސް އޮތް ކޯޗުންނަށް ސަރުކާރުން ދޭ 15000 ރުފިޔާ، 35000 އަށް ބޮޑު ކުރަން ސަރުކާރުން މަސައްކަތް ކުރާނެ ކަމަށް ބެލެވެ އެވެ. މި ސަރުކާރުން ދިނުން ހުއްޓާލާފައިވާ މާލީ އެހީތެރިކަން އަލުން ދޭން ފެށުން ފަދަ ނިންމުންތައް އެފްއޭއެމްގެ އިންތިހާބާ ކައިރިކޮށް ސަރުކާރުން ކުރާނެ ކަމަށްވެސް ލަފާ ކުރެ ވެއެވެ. ބޭނުމަކީ ސަރުކާރު ބޭނުންވާ ގޮތަށް މަސައްކަތް ކުރާނެ ބޭފުޅަކު އެފްއޭއެމްއަށް ގެންނެވުމަށް މަގު ކޮށްޓެވުމެވެ.\nއެފްއޭއެމް އެފްއޭއެމްގެ އިންތިހާބު ބައްސާމް އަދީލް ޖަލީލް + އަލީ ވަހީދު


#Column : Dheenaai siyaasathuge gulhun - One Online\nމުސްތަފާ ކަމާލު އަތާތުރުކު --\nއަސްލު ލިޔުއްވީ : ޕްރޮފެސަރ މުހުސިން ޢުޘްމާނީ ނަދުވީ\nތަރްޖަމާ : އަބްދުﷲ ފާރޫގުޙަސަން\nއިސްތިޢުމާރީ ބާރުތަކުގެ މާކުރީން ޤަދީމީ ތާރީޚުގައި ޢިބްރީންނާއި ޔަހޫދީންގެ މުފައްކިރުންގެ ނަޒަރުގައި ސިޔާސީ ބާރަކީ އިލާހީ ނިއުމަތެކެވެ. އިލާހީ ރަޙްމަތެކެވެ. ހުރިހައި ޤާނޫނުތަކެއް ހަދާންވާނީ ކަލާނގެ ރުހިވޮޑިގެންވާ ގޮތް އަސްލަކަށް ބަލައިގެންނެވެ. ޔޫރަޕުގެ މީހުން ދީނީވެރިކަމަށް ގޮންޖަހަން ފެށި ދައުރު އައީ މާފަހުންނެވެ. ވަރަށް ދިގު އަރައިރުންތަކަކަށްފަހު ޔޫރަޕުގައި ވަނީ ސްޓޭޓާއި ދީނާ ވަކިކުރެވިފައެވެ. ޔޫރަޕުގެ އަހްލުވެރީން ބޯލަނބާންފެށީ ދީނާ ގުޅުމެއް ނެތް ވެރިކަމުގެ ނިޒާމަކަށެވެ. ވެރިކަމާއި ސަރުކާރާއި ކްރިސްޓިޔަނިޓީއާ އޮތް ގުޅުންވަނީ ކެނޑިފައެވެ.\nއިސްތިއުމާރީ ބާރުތަކުން އިސްލާމީ ގައުމުތައް އަޅުވެތިކޮށް އިސްލާމީ ގައުމުތަކުގައި އެބައިމީހުންގެ ވެރިކަން ޤާއިމުކުރުމާވިދިގެން މުސްލިމުންގެ ވިސްނުން ބަދަލުކުރުމުގެ މަސައްކަތްފަށައިގަތެވެ. އިސްތިއުމާރީ ބާރުތަކުން މުސްލިމުންނަށް ވިސްނައިދޭން މަސައްކަތްކުރީ އިސްލާމް އަކީ ހަމައެކަނި ދީނެއްކަމެވެ. ކްރިސްޓިޔަނިޓީ ވެސް ފަދަ ދީނެއްކަމެވެ. ސަރުކާރާއި ދީނާދެމެދު އެއްވެސް ކަހަލަ ގުޅުމެއް ނެތްކަމުގައެވެ. އިސްތިއުމާރީން މުސްލިމުންގެ ސިކުނޑިތަކަށް ވައްދައިދޭން މަސައްކަތްކުރީ ދީނާއި ވެރިކަމާއި ސިޔާސަތަކީ ގުޅުމެއް ނެތް ދެކަމެއް ކަމުގައެވެ. ސިޔާސަތާގުޅުން ހުރީ އިންސާނާގެ ބުއްދިއާއި އޭނާގެ ތަޖްރިބާތަކާ ކަމުގައެވެ.އިރުމަތީގެ ޤައުމުތަކުގައި ހުޅަނގުވަންތަ މީހުން ދިރުވައިއާލާކުރާންފެށީ ހުޅަނގުގައި ތަޖްރިބާކުރެވިފައިވާ ފިކުރިއްޔާތުތަކެވެ. ނަޒަރިއްޔާތަކެވެ. ހުޅަނގަށް ހޭލުންތެރިކަން އައިސް "އަލުންކުރިއަރައި ރޯފިލުންއައީ" ދީނާއި ސިޔާސަތު ވަކިވީފަހުންނެވެ. ކަލާނގެ ޙައްޤުފުޅުތަކާއި ޗާޗުގެ ޙައްޤުތައް ވަކިކޮށްލެވުނު ފަހުންނެވެ. އެގޮތުގެ މަތީން އެއުރެން އިރުމަތީގެ ގައުމުތަކުގައިވެސް މަސައްކަތްކުރީ ދީނާއި ސިޔާސަތާ ވަކިކުރުމަށެވެ. އެބައިމީހުން ބުނަމުންއައީ ތަރައްޤީގެ ސިއްރު ފޮރުވިފައިވަނީ ދީނާއި ސިޔާސަތާއި، އަޅުކަންކުރުމާއި ވެރިކަންކުރުން އެއްކަމެއް އަނެއްކަމަކާ ވަކި ކުރުމުގައި ކަމަށެވެ.\nތާރީޚުން ސާބިތުވާފަދައިން ހުޅަނގުގައި ދީނުގެ މަފުހޫމަކީ ޗާޗުގެ ބޮޑެތިމީހުންގެ ވެރިކަމެވެ. ނަމަވެސް ކްރިސްޓިޔަނިޓީގައި އޮންނަކަހަލަ ރުހުބާނިއްޔަތެއް ނުވަތަ ދީނީ ވެރީންގެ ސިޔާސީވެރިކަމެއް އިސްލާމްދީނަކު ނޯވެއެވެ. ޗާޗުގެ ބޮޑުން އެންމެ ފުރަތަމަ ވެރިކަން ގާއިމުކުރަނީ ގައުމުތަކުގެ މައްޗަށެވެ. އެއަށްފަހު މީހުންގެ ޖާނާއި މާލުގެ މައްޗަށްވެސް ވެރިވެގަނެއެވެ. ހުރިހައިކަމެއްގައި މޮހުމާއި ގޮށްޖެހުމުގެ ފުރިހަމަ ބާރު ތިމާމެންގެ މުށުތެރެޔަށް ގެނެސްގަނެއެވެ. ޗާޗުތަކުގެ ދީނީވެރީންނަކީ އިލްމާއި ސައިންސީ ކުރިއެރުމުގެ ދުޝްމިނުންނެވެ. އައުހޯދުންތަކާއި އިލްމީ ދިރާސާތަކުގެ އަހްލުވެރީންނަށް މަރުގެ އަދަބު ދިން މީހުންނެވެ. އެހައިތަނުން ފެށިގެން ޔޫރަޕުގައި ވަނީ ފައްޅީގެ އަނިޔާވެރިކަމާ ދެކޮޅު ހެދުމުގެ ހަރަކާތްފެށިފައެވެ. ޔޫރަޕުގައި ދީނާއި ސިޔާސަތު ވަކިކުރެވުނީ އެކޯޅުންތަކުގެ ނަތީޖާއެއްގެ ގޮތުންނެވެ.\nޝައްކެއްނެތެވެ. ސިޔާސަތާއި ވެރިކަމުގެ ބޭނުންތެރިކަމާމެދު އެންމެންވެސް އިއްތިފާގުވެއެވެ. އިންސާނާއަކީ ރަށްވެހިކަމުގެ ޠަބީއަތެއްގެ މީހެކެވެ. އެންމެ ފުރަތަމަ އުފެދެނީ އާއިލާތަކެވެ. ދެވަނަޔަށް އަވަށެވެ. މުޖްތަމައެވެ. އެއަށްފަހު ކަންކަން ރާވައި އިންތިޒާމުތައް ހިފެހެއްޓުމަށާއި ހިންގުމަށް ގާނޫނުތަކަށާއި ސަރުކާރަކަށް ބޭނުންވެއެވެ. ގާނޫނާއި ސަރުކާރު ދީނާ ތަފާތުކުރެވި ވަކިކުރެވޭންޖެހޭނެކަމުގެ ވިސްނުން ޔޫރަޕުގައި އުފެދުނީ ކްރިސްޓިޔަނިޓީއާ އަރައިރުންހަދައިލި ފަހުންނެވެ.\nއިރުމަތީގެ ގައުމުތަކުގައި ވެރިކަންކުރި ޔޫރަޕިޔަނުންވަނީ އިރުމަތީގައިވެސް ހުޅަނގުގެ ވިސްނުން އަށަގެންނެވުމުގައި ކާމިޔާބު ހޯދައިފައެވެ. ސަރުކާރާވެސް ސިޔާސަތާ ވެސް ދީނާ ގުޅުމެއް ނެތްކަމަށާއި ސަރުކާރު ހިންގުމާއި ސިޔާސަތު ރޭވުމަކީ އަލިފުން ޔާ އަށްވެސް ދުނިޔަވީ ކަމެއްކަމުގެ ވިސްނުން އަށަގަންނުވައިފައެވެ. ޔޫރަޕުގެ ވެރީންނާއި މުފައްކިރުން ވިސްނައިދިން ގޮތުގައި ދީނާ ގުޅުންހުރީ ﷲ އާއެވެ. ވެރިކަމާގުޅުން ހުރީ މުޖްތަމަޢާއެވެ. އާއްމު އިންސާނުންނާއެވެ.\nނަމަވެސް ޙަޤީޤަތާ ހަމަޔަށް ވާސިލުވާއިރު ދީނާއި ޝަރީއަތާއި ވަޠަނާއި މިހުރިހައިކަމަކާވެސް ކަލާނގެ ރަސްކަންފުޅާ ގުޅުން އެބަހުއްޓެވެ. އެއިންކޮންމެކަމަކާވެސް އިންސާނީ މުޖްތަމައާވެސް ގުޅުން އެބަހުއްޓެވެ. ހުޅަނގުގެ މީހުން ދީނާ ގުޅުންހުރީ ހަމައެކަނި ކަލާނގެ ރަސްކަންފުޅާ ކަމުގައި ބުނާއިރު އެބައިމީހުންގެ މުރާދަކީ ދީނަކީ ހަމައެކަނި އިންސާނުންގެ ޒާތީ މުއާމަލާއެއް ކަމުގައި ބުނުމެވެ. ދީނާ ގުޅެނީ ހަމައެކަނި އިންސާނާގެ ރޫޙާނީ ކަންކަމާއި އަޅުކަމުގެ ކަންކަމާ ކަމުގައި ބުނުމެވެ. އިންސާނީ މުޖްތަމައާވެސް އިންސާނުންގެ މައްސަލަތަކާވެސް ދީނާ ގުޅުމެއް ނެތް ކަމުގައި ބުނުމެވެ.\nއިސްލާމީ ދުނިޔޭގައި ދީނާއި ސިޔާސަތު ވަކިކުރުމުގެ އެންމެ ނުބައިނަމޫނާއަކީ ތުރުކީގެ ސެކިއުލަރ ސްޓޭޓެވެ. ސެކިއުލަރ ތުރުކީގެ ބާނީ އަކީ މުސްޠަފާކަމާލެވެ. އެއްވެސް ކަހަލަ ރަހްމެއް ހަމްދަރުދީއެއް، ހިތެއްފިތެއްނެތި ގޮށްމުށުބާރުން އެކަން ހިންގައިލެއްވީ އޭނާއެވެ. އޭނާ އިސްލާމީ ޚިލާފަތު އުވައިލެއްވިއެވެ. އޭނާ މުސްލިމުންގެ މަތިވެރި ސިޔާސީ ނިޒާމުގެ އެންމެ ފަހަށްހުރި ތަނބުވެސް ތަޅުއްވައިލެއްވިއެވެ. އެއީ ސަލީބީ ހަނގުރާމަތަކާއި ޔަހޫދީންގެ ޒަމާންވީ ހަތުރުވެރި ރޭވުންތަކާއެކު ވެސްނުވެއްޓި ބާކީ ހުރި ތަނބެވެ. މުސްތަފާ ކަމާލު މުސްލިމުންގެ ޕާސަނަލް ލޯ (ވަރިކައިވެންޏާއި އެކަންކަމާ ގުޅުން ހުރި ގާނޫނު ތައް) އަށް ދާންދެން ހުޅަނގުގެ ގާނޫނުތަކަށް ބަދަލުކޮށްލެއްވިއެވެ.\nތުރުކީ އަކީ ނަމޫނާ އެއް ކަމުގައި ބަލައިގެން އިސްލާމީ ބައެއް އެހެނިހެން ޤައުމުތަކުންވެސް ތުރުކީގެ ފިޔަވަޅުމަތީގައި ހިނގަން މަސައްކަތްކުރިއެވެ. ޖިނާއި ގާނޫންތަކާއި މަދަނީ ގާނޫނުތައްވެސް އިސްލާމީ ފިގުހާ ގުޅުން ކަނޑުވައިލިއެވެ. ހުޅަނގުގެ ޘަގާފަތާއި ތަހްޒީބަށް ތަބާވެގެން ހިނގާން ފެށިއެވެ. ބައެއް ޤައުމުތަކުގައި ނުކުޅެ ދޫކޮށްލީ ހަމައެކަނި ޕާސަނަލް ލޯ އެވެ. ދުނިޔެއަށް މަގުދައްކައި އިރްޝާދު ދިނުމުގެ މަގާމުން އިސްލާމީ އުސޫލުތައް ބޭރުކޮށްލިއެވެ. އިސްލާމްދީނަކީ ހަމައެކަނި ބައެއްކަހަލަ އަޚްލާޤީ އަދި ރޫހާނީ އުނގަންނައިދިނުންތަކެއް ކަމުގައި ހަދައިލިއެވެ. މިސުރުގެ ވަރަށް ބޮޑު ސިޔާސީ ޕާޓީ އެއްގެ ލީޑަރެއް އަތާތުރުކުގެ ލާދީނީ ސިޔާސީ ތަސައްވުރަށާއި ސެކިއުލަރ ދައުލަތަށް ފާޅުގައި ސާބަސް ދެއްވައި ތާރީފު ކުރެއްވިއެވެ. އިޚްވާނުލް މުސްލިމީންގެ ބާނީ އަދި އާއްމު މުރްޝިދު ވަގުތުންއެކަން ފާހަގަ ކުރެއްވިއެވެ.\nއެދުވަސްވަރު ދީނާއި ސިޔާސަތު ވަކިކުރުމުގެ ތަސައްވުރެ އުފެދިފައިއޮތީ ހަމައެކަނި ސިކިއުލަރ ފިކުރުގެ މީހުންގެ ތެރެޔަކު ނޫނެވެ. ދީންވެރި ބައެއް ފަރާތްތަކާއި ދަންނަބޭކަލުންކުރެ ބައެއްބޭކަލުން ވެސް އެމަގުފުރެދުމުގެ ސިކާރަޔަކަށް ވިއެވެ. އެގޮތުން ޖާމިއުލް އަޒްހަރުގެ އިލްމުވެރިޔެއްގައިވާ ޝައިޚު ޢަލީ އަބްދުއްރައްޒާގު ލިޔުއްވި ފޮތެއް ކަމުގައިވާ "އަލްއިސްލާމް ވަ އުސޫލުލް ހަކަމި" އަކީ އެފިކުރުގެ މޫނުބަލާ ލޯގަނޑެކެވެ. އެފޮތް ޝާއިޢު ކުރެވުމާއެކު ވަރަށްގިނަ ފަރާތްތަކުން އެފޮތަށް އިލްމީގޮތުން ރައްދުދެއްވިއެވެ. ޖާމިއުލް އަޒްހަރުން އަލީ އަބްދުއް ރައްޒާގުގެ ޑިގްރީ އަތުލިއެވެ. އަޒްހަރުގެ އިލްމުވެރީންގެ ލިސްޓުން އޭނާގެ ނަންފުޅު އުނިކުރިއެވެ. އެހެނީ ދީނާއި ސިޔާސަތު ވަކިކުރުމުގެ ތަސައްވުރަކީ އަޒްހަރުގެ އިލްމުވެރީންގެ އަރިހުގައިވެސް އިސްލާމްދީނާ ޚިލާފު ފިކުރެކެވެ. އޭގެފަހުންވެސް މިސުރުގައި ދީނާއި ސިޔާސަތު ވަކިކުރުމުގެ ބަޙުޘު ހިނގަމުން އާދެއެވެ. ދެވިސްނުމުގެ ވެސް މަންދޫބުން ތިއްބަވައެވެ. އަލީ އަބްދުއްރައްޒާގު އޭނާގެ ފޮތް ލިޔުއްވި ދުވަސްވަރު މިސުރުގައި ވެރިކަމުގެ ލަގަންއޮތީ ސެކިއުލަރ ފިކުރުގެ މީހުންގެ އަތުގައެވެ. އެމީހުން ތިބީ ދީނީ ފިކުރުގެ ވެރިކަމާ ދެކޮޅަށެވެ. އިޚްވާނުންގެ ވެރިކަން ވައްޓައިލީ އެބައިމީހުންނެވެ. ނަމަވެސް އިސްލާމީ ދުނިޔޭގައި އޭރުއްސުރެ އަންނަނީ ސަރުކާރާއި ދީނާ އެއްވެސް ގުޅުމެއް ނެތްކަމަށް ދައުކުރާ ސެކިއުލަރ ތަސައްވުރާ ދެކޮޅަށް ޖިހާދުކުރެވެމުންނެވެ. އެ ލާދީނީ ތަސައްވުރުގެ އިދި ތަސައްވުރަކީ އިސްލާމަކީ ދީނެކެވެ. ދުނިޔެއަށް ވެސް މަގުދައްކާ އުސޫލެކެވެ. އަޅުކަމާއި ސިޔާސަތާއި، ދައުލަތުގެ އަސާސެކެވެ. ނިޔާކަނޑައެޅުމުގެ ވެސް ނިޒާމެކެވެ. އިންސާނީ ހަޔާތުގެ އެއްވެސް ކަމެއް ދީނުގެ އިމުން ބޭރުވެގެންނެއް ނުދެއެވެ. އިސްލާމްދީންވަނީ ތަނާއި، ޒަމާނާއި، އިންސާނުންގެ މައްޗަށް ފެތުރި އާއްމުވެގެންނެވެ. މިމޭރުމުން ވާހަކަ ދައްކަވާ ބޭފުޅުންގެ ފިކުރެވެ. ކީރިތި ޤުރްއާނުގައި އިރްޝާދުދެއްވައިފައިވެއެވެ. " އަދި ތިމަންރަސްކަލާނގެ، ކަލޭގެފާނުގެ މައްޗަށް ފޮތް ބާވައިލެއްވީމެވެ. (އެއީ) ކޮންމެކަމެއް ބަޔާންކޮށްދެއްވާ ގޮތުގައެވެ. އަދި މުސްލިމުންނަށް އޮތް ހިދާޔަތެއް ކަމުގައްޔާއި، ރަހްމަތެއް ކަމުގައްޔާއި، އުފާވެރި ޚަބަރެއްކަމުގައެވެ. (އައްނަހްލު : 89)\nގުޅޭ ޓެގު ތުރުކީ


Dhuvahuge Dhigumin Dhanee Ithuruvamun - Vaguthu\nދުވަހުގެ ދިގުމިން ދަނީ އިތުރުވަމުން!\nދުނިޔޭގެ ދުވަހެއްގެ ދިގުމިން ދަނީ އިތުރުވަމުން ކަމަށް ސައިންވެރިން ބުނަން ފަށައިފިއެވެ.\nސައިންސްވެރިންގެ ފަހުގެ ހޯދުންތަކުން ދައްކާ ގޮތުގައި ދުނިޔެ ދައުރުވާ ބާރުމިން ދަނީ ލަސްވަމުންނެވެ. މިކަމުގެ ސަބަބަކަށް ވެގެންދާނީ ދުވަސްތަކުގެ ދިގުމިން އިތުރުވުމެވެ.\nސައިންޓިސްވެރިންގެ ފަހުގެ ހޯދުންތައް ދައްކާ ގޮތުގައި މުސްތަގްބަލުގައި ދުވަހަކަށް 18 ގަޑިއިރު އިތުރުވުމަކީ ވަރަށް ގާތް ކަމެއް ކަމަށެވެ. ނަމަވެސް އެންމެ އަވަސް ވިޔަސް މިކަން ވުމަށް އަދި 400 މިލިއަން ވަރަކަށް އަހަރު ނަގާނެ ކަމަށާއި އެއީ ވުން އެންމެ އެކަށީގެންވާ ކަމެއް ކަމަށްވެސް ބުނެ އެވެ.\nސައިންސްވެރިން މިކަން ހޯދާފައިވަނީ މީގެ 1.4 ބިލިއަން އަހަރު ކުރިން ދުނިޔެވަށައިގެން ދައުރުވަމުންދާ ހަނދަށްވެސް މި ފަދަ ބަދަލުތަކެއް ވަނީ އައިސްފައި އެވެ. ހަނދު ދަނީ އަހަރު 3.8 ސްޓިމީޓަރު ދުނިޔޭއާއި ދުރަށް ކަމަށް ސައިންސްވެރިން ވަނީ ފާހަގަ ކޮށްފައެވެ.\nސައިންސްވެރިން ވިދާޅުވީ ދުވާލެއްގެ މުއްދަތު ކޮންމެ ސަތޭކަ އަހަރަކުން ދެ މިލިސެކަންޑަށް ލަސްވާ ކަމަށެވެ. އެހެންކަމުން ދުވަހެއްގެ ތެރެއަށް އިތުރު މިނިޓެއް އައުމަށްވެސް 6.7 މިލިއަން އަހަރު ނަގާނެ ކަމަށެވެ.\nދުނިޔެ އުފެދުނު އިރު ދުވަހެއްގެ ދިގުމިން4ގަޑިއިރު އަދި އަހަރެއްގެ ދިގުމިން ދެހާސް ދުއިސައްތަ ދުވަސްކަމުގައި ވެފައި، ދުނިޔެ އޭގެ އަމިއްލަ ނަފްސު ވަށައިގެން އެނބުރޭ ބާރު ދަށްވަމުންގޮސް ދުވާލެއްގެ ދިގުމިން 24 ގަޑިއިރަށް ބަދަލުވެ އޭގެ ދެބައިކުޅަ އެއްބަޔަކީ ދުވާލު ކަމުގައި ވެފައި އަނެއް ބަޔަކީ ރޭގަނޑު ކަމުގައި ވަނީވެފައެވެ. މިގޮތަށް ބިން އެނބުރޭ ބާރުމިން ކޮންމެ ޤަރުނަކުން ވަކިވަރަކަށް ދަނީ މަޑުވަމުނެވެ.\nޖޫން 6, 2018 - 13:44\nމަ ދެކުނު ލިއުން ތަކުގައި ހުރީ ޤަރުނަކުން 13 ސިކުންތު ލަސްވާކަމަށް.\nޖޫން 6, 2018 - 13:53\nއައި ޑޯންޓް ނޯ ދިސްޓްރީ ބަނާނާ ދެޓް ޓްރީ ބަނާނާ


REPORT: Joorimanaa bodethi adhadhu thakun:, Mi vanee kihineh?! | Mihaaru\nސިވިލް ކޯޓު ހިނގާ ޖަސްޓިސް ބިލްޑިން: މަދަނީ ބައެއް މައްސަލަތަކާ ގުޅިގެން ބޮޑެތި އަދަދުތަކުގެ ޖޫރިމަނާގެ ކުންފުނިތަކުން ދައްކަން ޖެހިފައިވޭ --މިހާރު ފޮޓޯ/ނިޝާން އަލީ\nމަދަނީ މައްސަލަތަކުގައި ޖޫރިމަނާ ބޮޑެތި އަދަދުތަކަށް އަރަނީ، މިވަނީ ކިހިނެއް؟\n25 ޖެނުއަރީ 2017 - 08:31 13 comments\nދާދި ފަހުން މޯލްޑިވްސް ޕޯޓްސް ލިމިޓެޑް (އެމްޕީއެލް) އިން އަމިއްލަ ކުންފުންޏަކަށް ޖޫރިމަނާގެ ގޮތުގައި 138 މިލިއަނަށް ވުރެ ގިނަ ރުފިޔާ ދައްކަން ސިވިލް ކޯޓުން ހުކުމް ކުރުމުން ގިނަ ބަޔަކަށް ލިބުނީ ހައިރާން ކަމެވެ. ގާތްގަނޑަކަށް 21 މިލިއަން ރުފިޔާގެ މައްސަލައެއްގައި ސަރުކާރުގެ ކުންފުންޏަކުން އެހާ ބޮޑު އަދަދެއް ދައްކަން ޖެހުނީ ކީއްވެގެންތޯ ވެސް އާންމުން ސުވާލުކުރެ އެވެ.\nޖޫރިމަނާ އަށް 138 މިލިއަން، އަދި މަސައްކަތުގެ އަގަށް ވާ 21 މިލިއަނާ އެކު ޖުމްލަ 160 މިލިއަން ރުފިޔާ ދައްކަން އެމްޕީއެލް އަށް ޖެހުމަކީ ކުޑަ މައްސަލައެއް ނޫނެވެ. މިއީ އެފަދަ މައްސަލައެއްގައި ސަރުކާރު ކުންފުންޏަކަށް ކުރިމަތިވި އެންމެ ބޮޑު ޖޫރިމަނާ އެވެ.\nމިފަދަ އެހެން މައްސަލައެކެވެ. މީހެއްގެ އަތުން ދެ ލައްކަ ރުފިޔާގެ މުދާތަކެއް ބަޔަކު ގަތުމަށް ފަހު އެއަށް ފައިސާ ނުދައްކާ އޮއްވާ އޭގެ އަހަރުތަކެއް ފަހުން އެ މައްސަލަ ކޯޓަށް ގޮސް، މިދިޔަ އަހަރު ކޯޓުން މައްސަލަ ނިމުނުއިރު ޖޫރިމަނާ އަށް 286 މިލިއަން ރުފިޔާ އަރަ އެވެ. ފައިސާ ދައްކަން ޖެހުނީ މުދާ ނެގި ދެ މީހުންނެވެ. މިއީ އަމިއްލަ ފަރުދުންތަކަކަށް އެހާ ބޮޑު އަދަދެއްގެ ޖޫރިމަނާ ދައްކަން ޖެހުނު ފުރަތަމަ ފަހަރެވެ.\nދެ މީހަކު ވެގެން ދައްކަން ޖެހޭ އެ ދަރަނި އަދާކުރަން ކޯޓުން އެންގީ މަހަކު މަދުވެގެން 20،000ރ. ދައްކަމުން ދިއުމަށެވެ. އެ ރޭޓުން ކޮންމެ މަހަކު ފައިސާ ދައްކާ ނަމަ ދަރަނި އަދާކޮށް ނިމޭނީ 1200 އަހަރުންނެވެ.\nގިނަ ފަރާތްތަކުން ފައިސާ ނުދައްކާ ތިބެނީ އެއްބަސްވުމުގައި ޖޫރިމަނާގެ ވާހަކަ ނެތުމުން، ފައިސާ ނުދެކިއްކިޔަސް ޖޫރިމަނާ ނުވާނެ ކަމަށް ގަބޫލުކުރެވިގެން ނުވަތަ ޖޫރިމަނާގެ ގޮތުގައި މާ ބޮޑު އެއްޗެއް ދައްކަން ޖެހިދާނެ ކަމަށް ގަބޫލުނުކުރެވޭތީ ކަމަށް ބެލެވެ އެވެ. ގިނަ މައްސަލަތަކުގައި ކަން ހިނގާފައި ހުންނަނީ ވެސް އެގޮތަށެވެ. އެކަމަކު މައްސަލަ ކޯޓާ ހަމައަށް ދާއިރު އޮންނަނީ އަސްލު ދަރަންޏަށް ވުރެ ޖޫރިމަނާ އެތައް ގުނައެއް ބޮޑުވެފަ އެވެ.\nމަދަނީ މުއާމަލާތްތަކުގައި ނަގާ ޖޫރިމަނާއަކީ މަދަނީ މުއާމަލާތްތަކުގައި ދެ ފަރާތުން ކުރެ ފަރާތަކުން އަދާކުރަން ޖެހޭ ޒިންމާއެއް އެ ފަރާތުން އަދާ ނުކުރުމުން ނުވަތަ އަދާނުކޮށް ލަސް ކުރުމުން އަނެއް ފަރާތަށް ލިބޭ ގެއްލުން ކުޑަކުރަން ނަގައިދޭ އެއްޗެކެވެ. އެކަމަކު މުދަލެއް ނުވަތަ ޚިދުމަތެއްގެ އަގަށް ދައްކަން ޖެހޭ އަސްލު އަދަދަށް ވުރެ އެތައް ގުނައެއް ބޮޑުކޮށް، ޖޫރިމަނާ އަރައިގެންދާ ދިއުމާ މެދު ވިސްނަން އެބަ ޖެހެ އެވެ.\nއެއްބަސްވުމުގައި ނެތަސް ބައެއް ހާލަތްތަކުގައި ޖޫރިމަނާ ނެގިދާނެ\nއާންމު އުސޫލުން ޖޫރިމަނާއަކީ މުއާމަލާތެއް ފެށުމުގެ ކުރިން ދެ ފަރާތުން ލިޔުމުން ނުވަތަ އަނގަ ބަހުން ވެވޭ އެއްބަސްވުމުގެ ދަށުން ނަގައިދެވޭ އެއްޗެއް ނަމަވެސް ސުޕްރީމް ކޯޓުން ނިންމާފައިވާ ގޮތުން އެއްބަސްވުމުގެ ބައިވެރިއަކު ފަހުން ހުށަހަޅާ ޝަރުތެއްގެ މައްޗަށް ބިނާކޮށް ވެސް ޖޫރިމަނާ ނެގިިދާނެ އެވެ.\nސުޕްރީމް ކޯޓުން 2015 ގައި ކުރި ހުކުމެއްގައި ބުނެފައިވަނީ ފައިސާ ވަކި މުއްދަތެއްގެ ތެރޭގައި ދައްކަން ޖެހޭނެ ކަމަށް ދެ ފަރާތުން އެއްބަސްވެފައި އޮވެ، އެ މުއްދަތުގައި ނުދައްކައިފި ނަމަ، ނުދައްކާ މުއްދަތުގައި ވަކި އުސޫލުން ޖޫރިމަނާ އަރަމުންދާނެ ކަމަށް ބުނެ އެކަން އަނެއް ފަރާތަށް އެންގުމުން އެ އެންގުމަށް އެ ފަރާތުން ދެކޮޅު ނަހަދާ ތިބެއްޖެ ނަމަ އެ އުސޫލުން ޖޫރިމަނާ ފައިސާ ދައްކަން ޖެހޭނެ ކަމަށެވެ.\nއެގޮތަށް ސުޕްރީމް ކޯޓުން ނިންމީ ވޯކްސް ކޯޕަރޭޝަނުން ސީޕީއެސް ޕްރައިވެޓް ލިމިޓެޑް ކިޔާ ކުންފުންޏަކަށް ދައްކަން ޖެހޭ 286،000 ޑޮލަރު (އެއްބަސްވުން ހެދިއިރު އޭރުގެ ޑޮލަރު ރޭޓުން 3.6 މިލިއަން ރުފިޔާ) ދައްކަން ޖެހޭ މުއްދަތުގައި ނުދެއްކި މައްސަލައިގަ އެވެ. ދެ ފަރާތުން އެއްބަސްވެފައި އޮތީ ދައްކަން ޖެހޭ ފައިސާއެއް ނަމަ ފަސް ދުވަސް ތެރޭގައި ދެއްކުމަށެވެ. އެކަމަކު ފަސް ދުވަސް ތެރޭގައި ފައިސާ ނުދައްކައިފި ނަމަ ދެން އަމަލުކުރަން ޖެހޭ ގޮތެއް އެ އެއްބަސްވުމުގައެއް ނެތެވެ.\nއެހެންވެ ސީޕީއެސް ކުންފުނިން ވޯކްސް ކޯޕަރޭޝަނަށް އިންވޮއިސް ފޮނުވިއިރު އެ އިންވޮއިސްގައި، ފައިސާ ނުދައްކާ ހޭދަވާ ކޮންމެ ދުވަހަކަށް ދެ ޕަސެންޓް ރޭޓުން ޖޫރިމަނާ އަރަމުންދާނެ ކަމަށް ބުނެ ލިޔެފައިވެ އެވެ. އަދި އެ އިންވޮއިސްއާ މެދު ޝަކުވާއެއް އޮތް ނަމަ އެކަން 48 ގަޑިއިރުގެ ތެރޭގައި އަންގަން ޖެހޭނެ ކަމަށާއި އެ މުއްދަތުގައި ނާންގައިފި ނަމަ އިންވޮއިސްގައި މައްސަލައެއް ނެތީ ކަމަށް ބެލެވޭނެ ކަމަށް ވެސް އޭގައި ލިޔެފައި އޮތެވެ.\nއިންވޮއިސް ލިބުމުން އެއާ ހަވާލުވުމަށް ފަހު ވޯކްސް ކޯޕަރޭޝަނުން އެ އިންވޮއިސްއާ ބެހޭ އެއްވެސް މައްސަލައެއް ސީޕީއެސް ކުންފުންޏަށް ނާންގަ އެވެ. އަދި އިންވޮއިސްގައިވާ ފައިސާ ދޭތެރެ ދޭތެރެއިން ވޯކްސް ކޯޕަރޭޝަނުން ދިޔައީ ސީޕީއެސްއަށް ދައްކަމުންނެވެ. ޖޫރިމަނާ ފައިސާ ހޯދަން ސީޕީއެސް އިން ކޯޓަށް ދިޔައިރު ޖޫރިމަނާ އަށް އެކަނި ވެސް އޮތީ ހަތަރު މިލިއަން ޑޮލަރު (އޭރުގެ ރޭޓުން 52.6 މިލިއަން ރުފިޔާ) އަރައިފަ އެވެ.\nޖޫރިމަނާ ފައިސާ އަށް ދެކޮޅުހަދައި ވޯކްސް ކޯޕަރޭޝަނުން ކޯޓުގައި ބުނީ ޖޫރިމަނާއަކީ އެއްބަސްވުމުގައި ބަޔާންކޮށްފައި ނެތް އެއްޗެއް ކަމަށާއި އެހެންވެ، ޖޫރިމަނާ ދައްކަން ނުޖެހޭނެ ކަމަށެވެ. ވޯކްސް ކޯޕަރޭޝަނާ އެއްކޮޅަށް ހައި ކޯޓުން ހުކުމްކުރީ ޖޫރިމަނާގެ ވާހަކަ އެއްބަސްވުމުގައި ބަޔާންކޮށްފައި ނެތުމާއި އިންވޮއިސްގައި ބުނާ ޖޫރިމަނާގެ ޝަރުތަށް އެއްބަސްވާ ކަން ވޯކްސް ކޯޕަރޭޝަނުން އަނގަ ބަހުން ނުވަތަ ލިޔުމުން އަންގާފައި ނެތުމުންނެވެ.\nސުޕްރީމް ކޯޓު: އެކަށީގެންނުވާ ބޮޑެތި އަދަދުތައް ޖޫރިމަނާގެ ގޮތުގައި ނަގައިދީގެން ނުވާނެ ކަމަށް އެ ކޯޓުން ވަނީ ނިންމާފައި --ފޮޓޯ/މިހާރު\nއެކަމަކު އެ މައްސަލަ ބެލުމަށް ފަހު ސުޕްރީމް ކޯޓުން ނިންމީ އެ ޖޫރިމަނާ ދައްކަން ޖެހޭނެ ކަމަށެވެ. ސަބަބަކީ ދެ ފަރާތުގެ ދެމެދުގައި އޮތް އެއްބަަސްވުމުގައި ޖޫރިމަނާގެ ވާހަކަ ބަޔާންކޮށްފައި ނެތަސް ސީޕީއެސް އިން ވޯކްސް ކޯޕަރޭޝަނަށް ފޮނުވި އިންވޮއިސްގައި ޖޫރިމަނާގެ ވާހަކަ ބަޔާން ކޮށްފައި އޮއްވާ އެ އިންވޮއިސްއާ ހަވާލުވެ އަދި އިންވޮއިސްއާ ބެހޭ ގޮތުން އެއްވެސް ޝަކުވާއެއް ނުކޮށް އޮތުމުން، އެ ޖޫރިމަނާގެ ޝަރުތު އެ ކުންފުނިން ގަބޫލުކުރީ ކަމަށް ބަލަން ޖެހޭތީ ކަމަށް ސުޕްރީމް ކޯޓުގެ ހުކުމުގައިވެ އެވެ.\nއެ ހުކުމުގައިވާ ގޮތުން އެއްބަސްވުންތަކުގައި ބަޔާންކޮށްފައި ނެތް ކަންކަމަށް ހައްލު ހޯދައި ދިނުމަށް އެ އެއްބަސްވުމުގެ ބޭރުން ޝަރުތުތައް އިތުރު ކުރުމަކީ އެއްބަސްވުމުގެ ބައިވެރިއަކަށް ކުރެވިދާނެ ކަމެކެވެ. ޝަރީއަތާ ނުވަތަ ގާނޫނާ ޚިލާފް ނުވާ ގޮތަށް އަދި އެއްބަސްވުމުގެ މަގްސަދު ނުގެއްލޭ ގޮތަށް ކޮންމެ ޝަރުތެއް ވެސް އެއްބަސްވުމުގެ ބައިވެރިއަކަށް ކުރެވިދާނެ ކަމަށާއި އެ ޝަރުތު އެގޮތަށް ހުށަހެޅުމުން އެއާ މެދު އަނެއް ފަރާތުން ދެކޮޅު ނަހަދާ ނަމަ އެއީ އެ ފަރާތުން ވެސް އެ ޝަރުތު ގަބޫލުކުރީ ކަމަށް ބެލެވިދާނެ ސަބަބެއް ކަމަށް ހުކުމުގައިވެ އެވެ.\n"ކޮންޓްރެކްޓެއްގެ ބައިވެރިއަކު ކޮންޓްރެކްޓެއްގައި ހިމަނާ ޝަރުތެއްގެ ސަބަބުން އަނެއް ބައިވެރިއެއްގެ ހައްގަށް ހުރަސް އެޅިގެންދާ ނަމަ އެކަމާ މެދު އިންކާރުކޮށް، އޭނާގެ ހައްގު ހިމާޔަތް ކުރުމަށްޓަކައި އަޅަން ޖެހޭ ފިޔަވަޅުތައް އަޅަމުން ގެންދިއުމަކީ އެ ފަރާތުގެ މަސްއޫލިއްޔަތަކަށް ވާއިރު، އެ މަސްއޫލިއްޔަތު ގަސްދުގައި އަދާނުކޮށް ހުރުމުގެ ސަބަބުން، އެ ޝަރުތަކާ މެދު ޟިމްނީ ގޮތުން ރުހި ގަބޫލުވެފައިވާ ކަމަށް ޝަރުއީ ގޮތުން ބަލަން ޖެހޭ ހާލަތުގައި ޝަރީއަތާއި ގާނޫނުގެ ކުރިމަތީގައި އެއްވެސް ޒިންމާއެއް ނަގަން ޖެހޭ ނަމަ އެ ޒިންމާއެއް ނަގާނީ ވެސް އެކަމުގައި އިހުމާލުވި ފަރާތުން" ކަމަށް ސުޕްރީމް ކޯޓުގެ ދެ ފަނޑިޔާރުންގެ އަޣުލަބިއްޔަތުން ކުރި އެ ހުކުމުގައިވެ އެވެ.\nއެ ހުކުމުގައިވާ ގޮތުން، އެއްބަސްވުމުގެ ބޭރުން ނުވަތަ އެއްބަސްވުމުގައި ނުހިމެނޭ ކަމަކާ ގުޅޭ ގޮތުން އެއްބަސްވުމެއްގެ ބައިވެރިއަކު ފަހުން ހުށަހަޅާ ޝަރުތެއް އަނެއް ފަރާތުން ގަބޫލުކުރީ ކަމަށް ފުޅާ މާނައެއްގައި ބެލިދާނެ އެވެ. އެ ޝަރުތެއް ބަލައިގަތީ ކަމަށް ލިޔުމުން ނުވަތަ އަނގަ ބަހުން ނުބުންޏަސް އެ ފަރާތުން އަމަލުކުރާ ގޮތަކުން ނުވަތަ ވަކި މާނައެއް ދޭހަވާ އިޝާރާތަކުން ވެސް، އެ ހުށަހެޅުމެއް އެ ފަރާތުން ގަބޫލުކުރީ ކަމަށް ބެލެވިދާނެ ކަމަށް އެ ހުކުމުގައިވެ އެވެ.\nމިސާލަކަށް ފައިސާގެ ދައްކަން ޖެހޭ މުއްދަތު ކަނޑައެޅިފައި އޮވެ، އެ މުއްދަތުގައި ފައިސާ ނުދެއްކީ އެވެ. ފައިސާ ނުދައްކައިފި ނަމަ އަމަލުކުރަންވީ ގޮތެއް އެއްބަސްވުމުގައި ނެތެވެ. އެކަމަކު ވަކި މުއްދަތެއްގެ ތެރޭގައި ފައިސާ ދެއްކުމަށާއި ނުދައްކައިފި ނަމަ ވަކި ނިސްބަތަކުން ޖޫރިމަނާ އަރާނެ ކަމަށް ފައިސާ ދައްކަން ޖެހޭ ފަރާތަށް އެންގުމެއް ފޮނުވީ އެވެ. އެގޮތަށް އެންގުމުން އެ އެންގުމާ މެދު އެއްވެސް މައްސަލައެއް ހުށަނާޅައި، ނުވަތަ ޝަކުވާއެއް ނުކޮށް އޮތް ނަމަ އެ ހިސާބުން އެ ފަރާތުން ޖޫރިމަނާގެ ޝަރުތު ގަބޫލުކުރީ ކަަމަށް ބެލިދާނެ އެވެ. އެ ހިސާބުން ޖޫރިމަނާގެ ފައިސާ ހޯދަން ކޯޓަށް ހިނގަައްޖެ ނަމަ އެ ޖޫރިމަނާ ލިބުމުގެ ފުރުސަތު ބޮޑެވެ.\nއެ ހުކުމުގެ ނަތީޖާއަކަށް ވެގެންދަނީ ފައިސާ ނުދައްކާ ނަމަ ޖޫރިމަނާ ކުރެވޭނެ ކަމަށް އެއްބަސްވުމުގައި ނެތަސް ފައިސާ ދައްކަން އަންގައި، ފޮނުވާ އިންވޮއިސްގައި ޖޫރިމަނާގެ ވާހަކަ އޮއްވާ އެ އިންވޮއިސްއާ ހަވާލުވެ، އަދި އެ އިންވޮއިސްއާ މެދު ޝަކުވާއެއް ނުކޮށް އޮތް ނަމަ އެ ޖޫރިމަނާގެ ޝަރުތު އެ ފަރާތުން ގަބޫލުކުރީ ކަމަށް ބެލެވުމެވެ.\nއެކަށީގެންނުވާ ބޮޑެތި އަދަދުތައް ޖޫރިމަނާގެ ގޮތުގައި ނެގުން މަނާ\nޖޫރިމަނާ ނަގޭ ގޮތަށް އެއްބަސްވުމުގެ ތެރެއަށް ޝަރުތު އިތުރުކުރެވޭ ގޮތަށް އޮތަސް އޭގެ މާނައަކީ ހިތުހުރިހާ އަދަދެއް ޖޫރިމަނާ ނަގައިދެވޭނެ ވާހަކައެއް ނޫނެވެ.\nޖޫރިމަނާގެ އެފަދަ ބޮޑު މައްސަލައަކާ ގުޅޭ ގޮތުން މިދިޔަ އަހަރު ސުޕްރީމް ކޯޓުން ކުރި ހުކުމެއްގައިވާ ގޮތުން ޖޫރިމަނާގެ ގޮތުގައި ނަގައިދެވޭ މިންވަރަކީ އެކަށީގެންވާ މިންވަރަކަށް ވާން ޖެހޭނެ އެވެ. އެއްބަސްވުމެއްގެ ބައިވެރިއަކު ކުރަން ޖެހޭ ކަމެއް ނުކުރުމުން ނުވަތަ ލަސްކުރުމުން އަނެއް ފަރާތަށް ލިބޭ ގެއްލުން ކުޑަކުރުމުގެ ގޮތުން ނަގައިދެވޭ އަދަދަކީ އެކަށީގެންވާ މިންވަރަށް ވުރެ ބޮޑު އަދަދަކަށް ވެގެން ނުވާނެ ކަމަށާއި އެކަށީގެން ނުވާ ބޮޑެތި އަދަދުތައް ޖޫރިމަނާގެ ގޮތުގައި ނަގަން ޝަރުތު ހިމެނުމަކީ އިސްލާމީ ޝަރީއަތާ ޚިލާފް ކަމެއް ކަމަށް ވެސް އެ ހުކުމުގައި ބުނެފައިވެ އެވެ.\nއެ ހުކުމުގައި ބުނެފައިވާ ގޮތަށް، އެކަށީގެންނުވާ ބޮޑެތި އަދަދުތައް ޖޫރިމަނާގެ ގޮތުގައި ނެގުމަކީ ކުރިއަރާފައިވާ އެހެން ގައުމުތަކުގައި ވެސް މަނާ ކަމެކެވެ. "އަންފެއާ ކޮންޓްރެކްޓް ޓާމްސް އެކްޓް 1977" ގެ ނަމުގައި އިނގިރޭސިވިލާތުގައި ގާނޫނެއް އޮވެ އެވެ. މަގްސަދަކީ މަދަނީ އެއްބަސްވުންތަކުގައި، އިންސާފުގެ ހަމަތަކާ ޚިލާފް ކަންކަން ހިމެނުން ހުއްޓުވުމާއި އަދި ގެއްލުން ލިބޭ ފަރާތަށް ބަދަލު ނަގައިދެވޭނެ ހަމައެއް ނުވަތަ ހައްދުތަކެއް ކަނޑައެޅުމެވެ.\nއެކަމަކު ރާއްޖޭގައި އެފަދަ ގޮތަކަށް ލިމިޓޭޝަން ގާނޫނެއް ނެތެވެ. ހަމައެކަނި އޮތީ 1991 ވަނަ އަހަރުން ފެށިގެން އަމަލުކުރަމުންދާ ކޮންޓްރެކްޓާ ބެހޭ ގާނޫނެވެ. އެހެންވެ، މިއަދާ ހަމައަށް ވެސް މަދަނީ އެއްބަސްވުންތައް އެކުލަވާލަނީ ދެ ފަރާތުން އެއްބަސްވާ ގޮތަކަށެވެ. ނުވަތަ ދެ ފަރާތުން އެއްބަސްވެގެން ފަހުން އިތުރުކުރާ ޝަރުތުތަކެއްގެ މައްޗަށެވެ. ބޮޑެތި އަދަދުން ޖޫރިމަނާތައް އަރައިގެންދާ އެންމެ ބޮޑު އެއް ސަބަބަކީ އެއީ އެވެ.\nބައެއް މައްސަލަތަކުގައި އަރާފައިވާ ޖޫރިމަނާގެ އަދަދު ބޮޑުކަމުން، އެހެން ގައުމުތަކުގައި އަމަލުކުރާ ބައެއް އުސޫލުތަކަށް ރިއާޔަތްކޮށް ޖޫރިމަނާގެ އެއް ބައި ކޯޓުން އުނިކޮށް ނުވަތަ ދަށްކޮށްފައިވެ އެވެ. އެމްޕީއެލް މައްސަލާގައި ވެސް އެ ކުންފުނިން އަސްލު ދައްކަން ޖެހޭނެ ކަމަށް އޮތް ޖޫރިމަނާގެ އަދަދަކީ 289 މިލިއަން ރުފިޔާ އެވެ. އެކަމަކު އޭގެ ދެ ބައި ކުޅަ އެއްބައި އަދަދު ކަމަށްވާ 138 މިލިއަނަށް ކޯޓުން ކުޑަކޮށް ދިނީ އެވެ. އެކަމަކު މިއީ ވެސް އޭގެ ޒާތުގައި، އަދި ރާއްޖޭގެ ނިސްބަތުން، ވަރަށް ބޮޑު އަަދަދެކެވެ.\nޖޫރިމަނާގެ ބޮޑެތި އަދަދުތަކުން ބައެއް މައްސަލަތަކުގައި ހަނި ފުރުސަތަކުން ސަލާމަތްވެފައި ވެސް އެބަ ހުއްޓެވެ. ގައުމީ އެއާލައިން ހިންގާ މޯލްޑިވިއަން ކުންފުނި، އައިލެންޑް އޭވިއޭޝަން ހަތަރު ހާހެއްހާ ރުފިޔާ އަމިއްލަ ކުންފުންޏަކަށް ނުދައްކާ އޮވެގެން ޖޫރިމަނާގެ ގޮތުގައި އަރާފައި އޮތް ހަ ލައްކައެއްހާ ރުފިޔާ ދައްކަން ނުޖެހި، އެ ކުންފުނި ސަލާމަތްވީ ފައިސާ ދައްކަން ޖެހޭ މުއްދަތެއް އެއްބަސްވުމުގައި ބަޔާންކޮށްފައި ނެތުމުންނެވެ.\nއެހެން މައްސަލައެއްގައި އަމިއްލަ ކުންފުންޏަކުން އަމިއްލަ އެހެން ކުންފުންޏެއްގެ އަތުން ޖޫރިމަނާގެ ގޮތުގައި ތިން މިލިއަނަށް ވުރެ ގިނަ ރުފިޔާ ހޯދަން ދައުވާކުރި މައްސަލައެއްގައި އެ ޖޫރިމަނާ ދެއްކުމުން އެ ކުންފުނި ސަލާމަތްވީ ޖޫރިމަނާ އަރާނެ ކަން އަންގައި، ފޮނުވި އިންވޮއިސް ހަވާލުކުރި ތާރީޚަކީ ކޮބައިކަން ސާބިތުކޮށް ނުދެވުމުންނެވެ.\nބައެއް ވަކީލުން ދެކޭ ގޮތުގައި ޖޫރިމަނާގެ ގޮތުގައި ނަގައިދޭ މިންވަރުގެ ކޮންމެވެސް ހައްދެއް އޮންނަންވާނެ އެވެ. ޚިދުމަތަކަށް ނުވަތަ މުދަލަކަށް ދައްކަން ޖެހޭ ފައިސާއަށް ވުރެ އެތައް ގުނައެއް ބޮޑުކޮށް، ޖޫރިމަނާ ނެގުމަކީ ދެވޭ ވަރަށް ބޮޑު އަނިޔާއެއް ކަމަށް އެ ވަކީލުން ދެކެ އެވެ. އެކަން ނުހުއްޓުވޭ އެންމެ ބޮޑު ސަބަބަކީ ރާއްޖޭގައި ލިމިޓޭޝަން ގާނޫނެއް ނެތުން ކަމަށް ވަކީލުން ވެސް އެއްބަސްވެ އެވެ.\nއޭގެ ސަބަބުން، ޖޫރިމަނާ އެތައް މިލިއަނަކަށް ބޮޑުވަންދެން، އެ ފައިސާ ލިބެންވީ ފަރާތުން ދައުވާ ނުކޮށް ތިބުމަށް ފަހު އެތައް އަހަރެއް ފަހުން ދައުވާކޮށް އެކަށީގެންނުވާ ބޮޑެތި އަދަދުތައް ހޯދުމުގެ ފުރުސަތު ލިބެ އެވެ.\n"ފައިސާ ލިބެންވީ ފަރާތުގެ ޒިންމާއަކީ ކޮބައިހޭ ޖޫރިމަނާ ކުޑަ ކުރަން؟. ޖޫރިމަނާ ކޮންމެ ދުވަހަކު އަރަމުން ގޮސް އެތައް އަހަރުތަކެއް ވަންދެން މަޑުކުރަންވީހޭ އެތައް ގުނައެއް ބޮޑު ޖޫރިމަނާއެއް އަރަންދެން؟،" މަދަނީ ބޮޑެތި މައްސަލަތަކުގައި ވަކާލާތު ކުރައްވާފައިވާ އެ ވަކީލް ވިދާޅުވި އެވެ.\n"ބައެއް ގައުމުތަކުގައި އޮންނާނެ ލިމިޓޭޝަން އެކްޓްތަކުގައި ބުނެފައި މިސާލަކަށް ޖޫރިމަނާ ފައިސާ އެންމެ ބޮޑަށް ވެސް ހިނގާނީ ފަސް އަހަރު ވަންދެނޭ. ދެން އޭގެ ފަހުން ގެއްލުމެއް ލިބެމުންދާ ނަމަ ލިބެމުންދާ ގެއްލުމުގެ ބަދަލެއް ހޯދުން އެއީ އަދި މުޅިން އެހެން މައްސަލައެއް."\nމަދަނީ މުއާމަލާތްތަކުގައި އެއް ފަރާތުން އަދާކުރަން ޖެހޭ ޒިންމާއެއް އަދާ ނުކުރުމުން އަނެއް ފަރާތަށް ދައްކަން ޖެހޭ ޖޫރިމަނާއެއް އޮތުމަކީ މައްސަލައެއް ނޫނެވެ. އެކަމަކު ހަމައެއް ލަމައެއް ނެތި، އިންސާފުގެ ހަމަތަކާ ޚިލާފަށް، އަދި އެކަށީގެންނުވާ ބޮޑެތި އަދަދުތައް ޖޫރިމަނާގެ ގޮތުގައި ނެގުން އެބަ ހުއްޓުވެން ޖެހެ އެވެ.\nއިތުރު ލިޔުންތައް ސިވިލް ކޯޓް ސުޕްރީމް ކޯޓް ކޯޓް ޖަސްޓިސް އިމާރާތް ޖުޑީޝަރީ\nފައިލްތައް ކޯޓުން ބޭރަށް ގެންދާ އުސޫލް ބަދަލުކޮށްފި


ކޮލެސްޓްރޯލް | އިންސާނާގެ ހަށިގަނޑު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް އިންސާނާގެ ހަށިގަނޑު ކޮލެސްޓްރޯލް\nހަށިގަނޑުގައި ހިމެނޭ ކޮލެސްޓްރޯލްގެ މިންވަރަށް ބަދަލުގެނުވާ ކަންތައްތައް\nހިތުގެ ބަލިތަކާއި ކޮލެސްޓްރޯލް\nހިތުގެ ބަލިތައް ޖެހުމުގެ ފުރުޞަތު ކުޑަކުރާނީ ކިހިނެއް؟\nސަރުބީ މަތިވުމަށް ފަރުވާކުރަނީ ކިހިނެއް؟\nކޮލެސްޓްރޯލް އަކީ އިންސާނުންނާއި، ޖަނަވާރު ތަކުގެ ހަށިގަނޑުގައި އެކުލެވޭ ލޭގެ ފެނުގެ ބައި ނުވަތަ ލޭގެ ޕްލާޒްމާގައި ހުންނަ ތެޔޮ (ސަރުބީ އެކުލެވޭ) މާއްދާ އެކެވެ. މިއީ ސްޓީރޮއިޑް އާއިލާއަށް ނިސްބަތްވާ އޯގެނިކް ކަމްޕައުންޑެކެވެ. ކޮލެސްޓްރޯލް އޭގެ އަސްލު ސިފައިގައި ހުންނައިރު ހުންނާނީ ސާފު ހުދު ކުލައިގައެވެ. އަދި އޭގައި އެއްވެސް ރަހައެއް ނުވަތަ ވަހެއްވެސް އެކުލެވިގެން ނުވެއެވެ. ކޮލެސްޓްރޯލް އުފައްދަނީ މޭގަނޑު އަދި ހަށިގަނޑުގެ ބައެއް އެހެން ގުނަވަންތަކުންނެވެ.\nއިންސާނާގެ ހަށިގަނޑު ރަގަޅަށް މަސައްކަތް ކުރުމަށްޓަކައި، ކޮންމެވެސް މިންވަރަކަށް ކޮލެސްޓްރޯލް ބޭނުންވެއެވެ. އެގޮތުން، އިންސާނުންނާއި ޖަނަވާރުންގެ ހަށިގަނޑުގެ ތެރޭގައިވާ ކޮންމެ ސެލްއެއްގެ ބޭރު ފަށަލައިގައި ކޮލެސްޓްރޯލް ހުރެއެވެ. ސެލްގެ ބޭރު ފަށަލައިގައި ހުންނަ މިބުނި ކޮލެސްޓްރޯލް އިން ބައިލް އެސިޑް ، ސްޓީރޮއިޑް ހޯރމޯން އަދި ވިޓަމިން-ޑީ އުފެއްދުމަށް އެހީތެރިވެދެއެވެ. މިބުނި މަސައްކަތްތައް ހިންގުމަށް ހަށިގަނޑަށް ކޮލެސްޓްރޯލް ބޭނުންވަނީ ވަކި މިންވަރަކަށެވެ. އެހެންކަމުން ހަށިގަނޑަށް ބޭނުންވާ މިންވަރު ހައްދު ފަހަނައަޅައި ގޮސް އެއަށްވުރެ ގިނައިން ހަށިގަނޑުގައި ކޮލެސްޓްރޯލް ހުރުމަކީ ތަފާތު ބަލިތައް ފެންމަތިވެގެން އަންނާނެ ކަމެކެވެ.\nއިންސާނުންގެ ކެއުމުގައި ބޭނުންކުރެވޭ ބައެއް ކާތަކެތިން ވެސް ހަށިގަނޑަށް ކޮލެސްޓްރޯލް ލިއްބައިދެއެވެ.\nލޭގައި ކޮލެސްޓްރޯލް ހުންނަނީ ލޭގައި ހިމެނޭ ޕްރޮޓީން އެއް ކަމުގައިވާ '''ލިޕޯޕްރޮޓީން''(Lipoprotein) އާއި ތަތްވެފައެވެ. ނުވަތަ އެކުވެފައެވެ. އެހެންކަމުން ކޮލެސްޓްރޯލް ލޭގެ ތެރޭގައި ދައުރުވާނީ މިބުނި ޕްރޮޓީން އާއި އެކުވެގެންނެވެ. ސަރުބީ އާއި އަޅާ ނިސްބަތްކުރާ އިރު ޕްރޮޓީން ހުންނަ މިންވަރެއްގެ މައްޗަށް ރިޢާޔަތްކޮށް "ލިޕޯޕްރޮޓީން" ބެހިފައިވާ ބައިތައް ތިރީގައި މިވަނީ އެވެ.\n• ޑެންސިޓީ ދަށް ލިޕޯޕްރޮޓީން(LDL): ޑެންސިޓީ ދަށް ލިޕޯޕްރޮޓީން އަށް "ނުރަގަޅު"، ނުވަތަ "ގޯސް" ކޮލެސްޓްރޯލް އޭ ވެސް ކިޔައެވެ. އާންމުގޮތެއްގައި ލޭހޮޅިތަކުގެ ފާރުގައި ކޮބަޑިގަނޑެއްގެ ސިފައިގައި ތަތްވެ ހަރުލަނީ މިވައްތަރުގެ ލިޕޯޕްރޮޓީން އެވެ. ޑެންސިޓީ ދަށް ލިޕޯޕްރޮޓީން ލޭގައި ގިނަވެ މަތިވި ވަރަކަށް، ހިތުގެ ބަލިތައް ޖެހުމުގެ ފުރުޞަތު ބޮޑެވެ.\n• ޑެންސިޓީ މަތި ލިޕޯޕްރޮޓީން(HDL): ޑެންސިޓީ މަތި ލިޕޯޕްރޮޓީން އަށް "ރަގަޅު" ކޮލެސްޓްރޯލް އޭ ވެސް ކިޔައެވެ. މިއީ ލޭގައި ނުރަގަޅު ކޮލެސްޓްރޯލްގެ މިންވަރު މަދުކޮށް ދަށްކުރުމަށް އެހީތެރިވެދޭ ލިޕޯޕްރޮޓީން އެކެވެ. ޑެންސިޓީ މަތި ލިޕޯޕްރޮޓީން ގިނަވެ މަތިވި ވަރަކަށް ޞިއްޙަތަށް ރަގަޅުވާނެއެވެ. ޑެންސިޓީ މަތި ލިޕޯޕްރޮޓީން ލޭގައި މަދުވެ، ދަށްވި ވަރަކަށް، ހިތުގެ ބަލިތައް ޖެހުމުގެ ފުރުޞަތު ބޮޑެވެ.\n• ޑެންސިޓީ ވަރަށް ދަށް ލިޕޯޕްރޮޓީން(VLDL): މިއީ ޑެންސިޓީ ދަށް ލިޕޯޕްރޮޓީން އާއި އެއްގޮތް އެއްޗެކެވެ. މިވައްތަރު ލިޕޯޕްރޮޓީންގައި މައިގަނޑު ގޮތެއްގައި ހުންނަނީ ފެޓް ނުވަތަ ސަރުބީ އެވެ. މާގިނައިން ޕްރޮޓީން އެއް ނުހުންނާނެ އެވެ.\n• ޓްރައިގްލިސެރައިޑް(Triglyceride): މިއީ ޑެންސިޓީ ވަރަށް ދަށް ލިޕޯޕްރޮޓީން އާއެކު ލޭގެ ތެރޭގައި ދައުރުވާ، ސަރުބީގެ ވައްތަރެކެވެ. ހަށިގަނޑުގައިވާ ގިނަވާ ކެލޮރީ، ހަކުރު، ބަނގުރާ، ހަށިގަނޑުގެ ތެރޭގައި ޓްރައިގްލިސެރައިޑް އަށް ބަދަލުވެ، ހަށިގަނޑުގައި ހިމެނޭ ސަރުބީ އެކުލެވޭ ސެލްތަކުގައި ރައްކާކުރެވިފައި ހުރެއެވެ.\n• ކާނާ : ކާތަކެތީގައި ސެޗިޔުރޭޓެޑް ފެޓް، އަދި ކޮލެސްޓްރޯލް އެކުލެވުމަކީ ލޭގައި ކޮލެސްޓްރޯލްގެ މިންވަރު މަތިވާނެ ކަމެކެވެ. އެހެންކަމުން ކެއުމުގައި ސެޗިޔުރޭޓެޑް ފެޓް، އަދި ކޮލެސްޓްރޯލް ހިމެނޭ މިންވަރު މަދުކުރާށެވެ.\n• ބަރުދަން : ބަރުދަން އިތުރުވުމަކީ ހިތުގެ ބަލިތަކަށް މަގުފަހިކުރާ ކަމެކެވެ. މީގެ އިތުރުން މާބޮޑަށް ފަލަވެ، ބަރުދަން އިތުރުވުމަކީ، ހަށިގަނޑުގައި ހިމެނޭ ކޮލެސްޓްރޯލްގެ މިންވަރު ވެސް މަތިކުރާ ކަމެކެވެ. ބަރުދަން ލުއިކުރުމަކީ އެކަމުގެ ސަބަބުން، ނުރަގަޅު ކޮލެސްޓްރޯލް، އަދި ހަށިގަނޑުގައި ހިމެނޭ ކޮލެސްޓްރޯލްގެ ޖުމުލަ ނިސްބަތް ދަށްކުރުމަށް އެހީތެރިވެދޭނެ ކަމެކެވެ. އަދި ރަގަޅު ކޮލެސްޓްރޯލްގެ ނިސްބަތް މަތިކުރުމަށް އެހީތެރިވެދޭނެ ކަމެކެވެ.\n• ކަސްރަތު : ގަވާޢިދުން ކަސްރަތު ކުރުމަކީ ނުރަގަޅު ކޮލެސްޓްރޯލްގެ މިންވަރު ދަށްކޮށް، ރަގަޅު ކޮލެސްޓްރޯލްގެ މިންވަރު މަތިކޮށްދޭނެ ކަމެކެވެ. އެހެންކަމުން ކޮންމެ ދުވަހަކު ގަވާޢިދުން މަދުވެގެން 30 މިނިޓް ހަށިގަނޑަށް ފައިދާހުރި ކޮންމެވެސް ކަސްރަތެއް ކުރުމަށް އާދަކުރާށެވެ.\n• އުމުރު އަދި ޖިންސް : އަހަރެމެންގެ އުމުރުން ދުވަސްވާ ވަރަކަށް ހަށިގަނޑުގައި ކޮލެސްޓްރޯލްގެ މިންވަރު މަތިވަމުން ދެއެވެ. އިއްދައިން ކެނޑުމުގެ ކުރިން އަންހެނުންގެ ހަށިގަނޑުގައި ސަރުބީ ނުވަތަ ކޮލެސްޓްރޯލްގެ މިންވަރު އެއުމުރުގެ ފިރިހެނުންނާއި އަޅާކިޔާއިރު، ދަށްކަން ފާހަގަ ކުރެވެއެވެ. ނަމަވެސް އިއްދައިން ކެނޑުމަށްފަހު އަންހެނުންގެ ހަށިގަނޑުގައި ނުރަގަޅު ކޮލެސްޓްރޯލްގެ މިންވަރު މަތިވުމަށް މަގުފަހި ވެއެވެ.\n• ހަކުރު ބަލި : ހަކުރު ބަލި ރަގަޅަށް ކޮންޓްރޯލް ނުކުރެވުމަކީ ސަރުބީގެ މިންވަރު މަތިވާ ކަމެކެވެ. ހަކުރު ބަލި ކޮންޓްރޯލްވެ، ހަމައިގައި ހިފެހެއްޓިފައި ހުންނަވަރަކަށް، ސަރުބީގެ ނިސްބަތް ވެސް ދަށްވެއެވެ.\n• ވާރުތަވުން : އެމީހެއްގެ ހަށިގަނޑުން އުފައްދާނީ ކިހާ ކޮލެސްޓްރޯލެއް ނުވަތަ ސަރުބީއެއްކަން ކަނޑައެޅުމުގައި އެމީހެއްގެ ހަށިގަނޑުގައި އެކުލެވޭ ވިރާސީ ބަހާ ގެ ދައުރެއް އޮވެއެވެ. ލޭގައި ސަރުބީ މަތިވުމުގެ މައްސަލައަކީ ބައެއް އާއިލާތަކުގެ މެންބަރުންގެ ތެރޭގައި އާންމު ކަމެކެވެ.\n• އެހެނިހެން ސަބަބުތައް : ބައެއް ކަހަލަ ބޭހާއި ބައެއް ކަހަލަ ބަލިތަކުގެ ސަބަބުން ވެސް ލޭގައި ސަރުބީގެ މިންވަރު މަތިވެއެވެ.\nލޭގައި ކޮލެސްޓްރޯލްގެ މިންވަރު މަތިވުމުން ލޭހޮޅިތަކުގެ ތެރޭގައި ކޮލެސްޓްރޯލް ނުވަތަ ސަރުބީ ކޮބަޑި ގަނޑެއް (Plaque)ގެ ސިފައިގައި ޖަމާވެ، ލޭހޮޅިތަކުގައި ލޭދައުރުކުރުމުގައި ހުރަސްތަކާއި ކުރިމަތި ކުރުވައެވެ. މިގޮތަށް ލޭހޮޅީގެ ތެރޭގައި ސަރުބީ ޖަމާވުމުން، ލޭހޮޅި ހަރުވާގޮތް(Atherosclerosis) ދިމާވެއެވެ. ނަތީޖާއެއްގެ ގޮތުން ހަށިގަނޑުގެ އެކި ހިސާބުތަކަށް ލޭފޮނުވާދޭ މިންވަރު ދަށްވެ، ހިތްހުއްޓުން،ހިތުގެ މަސްގަނޑުން ބައެއް މަރުވުން، އަދި ވާގިނެތޭ ބަލި ޖެހުން ފަދަ ކަންތައްތައް ކުރިމަތި ކުރުވައެވެ.\nހިތަށް ލޭފޮނުވުން ދަށްވެ، އެކަށޭނަ ވަރަށް އޮކްސިޖަން ނުލިބުމުން "އެންޖައިނާ"(Angina) ކިޔާ މޭގައި ރިހުމުގެ ވައްތަރެއް ކުރިމަތި ކުރުވައެވެ. ހިތަށް ލޭފޯރުކޮށްދޭ "ކޮރޯނަރީ އާޓަރީ"(Coronary artery) އޭ ކިޔޭ ލޭހޮޅީގައި ސަރުބީ ޖަމާވެ، ލޭހޮޅި ހަނިވެފައި ވަނިކޮށް، ގަނޑުލޭކޮޅެއް (Blood clot) ލޭހޮޅީގެ ތެރޭގައި އުފެދި، އެލޭހޮޅި ބެދިއްޖެނަމަ، ހިތުގެ މަސްގަނޑުން ބައެއް މަރުވުން (Heart attack) ފަދަ ކަމެއް ދިމާވުމަކީ އާންމު ކަމެކެވެ.\nލޭގައި ކޮލެސްޓްރޯލް ހިމެނޭ މިންވަރު ދަށްކުރުމަށްޓަކައި ކެއުމުގައި ތެޔޮ ނުވަތަ ސަރުބީ އެކުލެވޭ ކާނާ ބޭނުންކުރުން މަދުކުރަން ޖެހެއެވެ.\nހަށިގަނޑުގައި ކޮލެސްޓްރޯލް މަތިވުން ކަމުގައި ބަލަނީ ކިހާ މިންވަރެ ހުރެގެންތަ؟\nއުމުރުން 20 އަހަރުން މަތީގެ ކޮންމެ މީހަކު ވެސް އެންމެ މަދުވެގެން ކޮންމެ5އަހަރަކުން އެއް ފަހަރު ހަށިގަނޑުގައި ސަރުބީ ހުރި ނިސްބަތް ބަލައިލުމަކީ އެދެވިގެންވާ ކަމެކެވެ.\nހަށިގަނޑުގައި ސަރުބީ މަތިވުމުން ދެޓެސްޓެއް ހަދައި އުޅެއެވެ. އެއީ ހައިބަނޑާހުރެ ހަދާ ޓެސްޓަކާއި، ކައިގެން ހަދާ ޓެސްޓެކެވެ. ކައިގެން ހަދާ ޓެސްޓުގެ އެހީގައި، މުޅި ހަށިގަނޑުގައި ސަރުބީހުރި ޖުމުލަ މިންވަރާއި، ރަގަޅު ކޮލެސްޓްރޯލް އެކުލެވޭ މިންވަރު ދެނެގަނެވޭނެ އެވެ. ހައިބަނޑާހުރެ ހަދާ ޓެސްޓަށް "ލިޕިޑް ޕްރޮފައިލް" އޭ ކިޔައެވެ. މިޓެސްޓްގެ އެހީގައި މުޅި ހަށިގަނޑުގައި ސަރުބީހުރި ޖުމުލަ މިންވަރާއި، ރަގަޅު ކޮލެސްޓްރޯލް، ނުރަގަޅު ކޮލެސްޓްރޯލް، އަދި ޓްރައިގްލިސެރައިޑް އެކުލެވޭ މިންވަރު ދެނެގަނެވެއެވެ. އާންމު ގޮތެއްގައި ޑޮކްޓަރުން އިރުޝާދު ދެއްވަނީ ހަށިގަނޑުގައި ހިމެނޭ ސަރުބީގެ ޖުމުލަ ނިސްބަތް 200 އަށްވުރެ ދަށުގައި ބެހެއްޓޭތޯ ބެލުމަށެވެ.\nފަންތި ސަރުބީ ނިސްބަތް\nއެންމެ އެދެވިގެންވާ މިންވަރު 200 އަށްވުރެ ދަށުގައި ހުރުން\nހުރުން އެދެވޭ އެންމެ މަތީ މިންވަރު (ބޯޑަރ ލައިން) 239 – 200 އާއި ދެމެދުގައި ހުރުން\nސަރުބީ މަތިވުން 240 އަށްވުރެ މަތީގައި ހުރުން\nސަރުބީގެ މިންވަރު ދަށްކޮށް، ހިތުގެ ބަލިތައް ޖެހުމުގެ ފުރުޞަތު ކުޑަކުރާނީ ކިހިނެއް؟\nވަރަށް އާދައިގެ ކަންތައްތަކަށް ސަމާލުވެ، ފަރުވާތެރިވެގެން ސަރުބީގެ މިންވަރު ދަށްކޮށް ހިތުގެ ބަލިތައް ޖެހުމުގެ ފުރުޞަތު ކުޑަކުރެވިދާނެ އެވެ. އެގޮތުން ކުރެވިދާނެ ކަންތައްތަކުގެ ތެރޭގައި:-\n• ތެލާއި، ސަރުބީމަދު ކާނާ ބޭނުންކުރުން : އެމެރިކަން ހާރޓް އެސޯސިއޭޝަން އިން ލަފާދެނީ އެވްރެޖްކޮށް ދުވާލެއްގެ މައްޗަށް ކޮލެސްޓްރޯލް ނުވަތަ ސަރުބީ ކާނާއިން ހޯދާ މިންވަރު 300 މިލިގްރާމަށްވުރެ ދަށުގައި ބެހެއްޓުމަށެވެ. ހިތުގެ ބައްޔެއް ހުރި މީހެއް ނަމަ މިނިސްބަތް 200 މިލިގްރާމަށްވުރެ ދަށުގައި ބެހެއްޓުމަށެވެ. ކާނާގައި ސަރުބީ ހިމެނޭ މިންވަރު ދަށްކުރުމަށް، ސެޗިޔުރޭޓެޑް ފެޓް ހިމެނޭ ކާނާ ބޭނުންކުރުން މަދުކުރުމާއި، ތެލާއި ސަރުބީ ގިނައިން ހިމެނޭ ކާނާގެ ބާވަތްތައް ބޭނުންކުރުން މަދުކުރުން މުހިއްމެވެ.\n• ދުންފަތުގެ އިސްތިއުމާލުކުރުން ހުއްޓާލުން : ދުންފަތުގެ އިސްތިއުމާލު ކުރުމަކީ ހަށިގަނޑުގައި ހިމެނޭ ރަގަޅު ކޮލެސްޓްރޯލްގެ މިންވަރު ދަށްކޮށްދޭ ކަމެކެވެ. އަދި ދުންފަތުގެ އިސްތިއުމާލު ކުރުން ހުއްޓާލުމުން ރަގަޅު ކޮލެސްޓްރޯލްގެ ނިސްބަތް މަތިވެއެވެ.\n• ކަސްރަތުކުރުން : ގަވާޢިދުން ކަސްރަތު ކުރުމަކީ ނުރަގަޅު ކޮލެސްޓްރޯލްގެ މިންވަރު ދަށްކޮށް، ރަގަޅު ކޮލެސްޓްރޯލްގެ މިންވަރު މަތިކޮށްދޭނެ ކަމެކެވެ. އެހެންކަމުން ކޮންމެ ދުވަހަކު ގަވާޢިދުން މަދުވެގެން 30 މިނިޓް ހަށިގަނޑަށް ފައިދާހުރި ކޮންމެވެސް ކަސްރަތެއް ކުރުމަށް އާދަކުރާށެވެ. ކަސްރަތުކުރުމަކީ ބަރުދަން ލުއިކޮށް، ހަކުރު ބައްޔާއި، ލޭމައްޗަށްދިއުން ކޮންޓްރޯލްކޮށްދީ ހިތުގެ ބަލިތަކުން ދުރުކޮށްދޭނެ ކަމެކެވެ.\n• ގަވާޢިދުން ބޭސް ބޭނުންކުރުން : ބައެއް ފަހަރު ހަމައެކަނި ކެއުމަށް ބަދަލު ގެނައުމާއި، ކަސްރަތު ކުރުން ސަރުބީ ދަށްނުވެ ހިގައިދާނެ އެވެ. އެހެން ކަމުން މިހާލަތުގައި ކެއުމަށް ބަދަލު ގެނައުމާއި އެކު، ކަސްރަތުކުރުން ކުރިޔަށް ގެންދަމުން، ސަރުބީ ދަށްކުރުމަށް ޑޮކްޓަރުން ދެއްވާ ބޭސް ގަވާޢިދުން ބޭނުން ކުރަން ޖެހެއެވެ.\nސަރުބީ ދަށްކުރުމަށް މަސައްކަތްކުރުމުގެ މައިގަނޑު އަމާޒަކީ ހަށިގަނޑުގައި ރަގަޅު ކޮލެސްޓްރޯލްގެ މިންވަރު މަތިކޮށް، ނުރަގަޅު ކޮލެސްޓްރޯލްގެ މިންވަރު ދަށްކުރުމެވެ. ސަރުބީ ދަށްކުރުމަށް ދެގޮތެއް އޮވެއެވެ. އެއީ ކެއުމުގައި ހަށިގަނޑަށް ފައިދާހުރި ސަރުބީ ނެތް ކެއުމެއް ޚިޔާރު ކުރުމާއި، ސަރުބީ ދަށްކުރުމަށްދޭ ބޭސް ބޭނުން ކުރުމެވެ.\nސަރުބީގެ މިންވަރު ދަށްކުރުމަށް ޑޮކްޓަރުން މަސައްކަތްކުރަނީ، އެމީހެއްގެ ކިބައިގައި ހުރި ހިތުގެ ބަލި ޖެހުމަށް މަގުފަހިކުރާ ކަންތައްތަކުގެ މައްޗަށެވެ.\n• ހިތުގެ ބަލި ޖެހުމުގެ މަގުފަހިކުރާ ކަންތައްތައް 0-1 އާއި ދެމެދުގައި ހުރުން : ހިތުގެ ބަލިޖެހުމުގެ ފުރުޞަތު އާދައިގެ މިންވަރަކަށް އޮވެއެވެ. ކޮލެސްޓްރޯލް ގަވާޢިދުން ޗެކްކުރުމާއި އެކު، ކަސްރަތު ކުރުމާއި، ކެއުމަށް ބަދަލުގެންނަށް ޖެހެއެވެ.\n• ހިތުގެ ބަލި ޖެހުމުގެ މަގުފަހިކުރާ ކަންތައްތަކުގެ ތެރެއިން2ކަމަށްވުރެ ގިނަ ކަންތައްތައް ހުރުން : ހިތުގެ ބަލިޖެހުމުގެ ފުރުޞަތު އާދައިގެ މިންވަރަކަށް އޮވެއެވެ. ކޮލެސްޓްރޯލް ގަވާޢިދުން ޗެކްކުރުމާއި އެކު، ކަސްރަތު ކުރުމާއި، ކެއުމަށް ބަދަލުގެންނަށް ޖެހެއެވެ. މީގެ ތެރެއިން ގިނަ މީހުން ސަރުބީ ދަށްކުރާ ބޭސް ބޭނުންކުރަން ޖެހެއެވެ.\n• ހިތުގެ ބަލި ، ހަކުރު ބަލި ފަދަ ބަލިތަކާއި އެހެނިހެން ކަންތައްތައް ހުރުން : ކޮލެސްޓްރޯލް ގަވާޢިދުން ޗެކްކުރުމާއި އެކު، ކަސްރަތު ކުރުމާއި، ކެއުމަށް ބަދަލުގެންނަން ޖެހެއެވެ. އަދި ގަވާޢިދުން ސަރުބީ ދަށްކުރާ ބޭސް ބޭނުން ކުރަން ޖެހެއެވެ.\nސަރުބީ މަތިވުމުން ފަރުވާގެ ގޮތުގައި ބޭނުންކުރެވޭ ބޭސްތައް\n• ބައިލް އެސިޑް ރެސިން\n• ފިބްރިކް އެސިޑް ޑިރައިވޭޓިވްސް\nސަރުބީ ދަށްކުރުމަށްދޭ ބޭހުގެ ފައިދާ އެންމެ ރަގަޅަށް ހަށިގަނޑަށްކުރާނީ ބޭސްކަމުންދާއިރު ކެއުމުގައި ވެސް ތެލާއި ސަރުބީ މަދު ކާތަކެތި ހިމަނައިގެންނެވެ.


ލަންކާއާއި ރާއްޖެއާއި ދެމެދު ހަތަރު އެއްބަސްވުމެއްގައި ސޮއިކޮށްފި | Jazeera\tލަންކާއާއި ރާއްޖެއާއި ދެމެދު ހަތަރު އެއްބަސްވުމެއްގައި ސޮއިކޮށްފި - Jazeera\nލަންކާއާއި ރާއްޖެއާއި ދެމެދު ހަތަރު އެއްބަސްވުމެއްގައި ސޮއިކޮށްފި\nޢަލީ ޔާމީން September 2, 2019 73 views0\nރާއްޖެ އާއި ލަންކާ އާއި ދެމެދު ހަތަރު އެއްބަސްވުމެއްގައި ސޮއިކޮށްފި އެވެ.\nލަންކާގެ ބޮޑުވަޒީރު ރަނިލް ވިކްރަމަސިންހަ މިހާރު ރާއްޖެއަށް ކުރައްވަމުން ގެންދަވާ ފުރަމާނަ ދަތުރުފުޅުގެތެރެއިން، މިއަދު ރައީސް އޮފީހުގައި ބޭއްވި ރަސްމިއްޔާތުގައި ސޮއިކުރި ހަތަރު އެއްބަސްވުމަކީ ވިސާގެ ލުއިދޭ އެއްބަސްވުމާއި، ޒުވާނުން ބިނާ ކުރުމަށް އެހީދިނުމުގެ އެއްބަސްވުމެއްގެ އިތުރުން ސޯޝަލް ޕްރޮޓެކްޝަންގެ ދާއިރާ އާއި މަތީ ތައުލީމާ ގުޅޭ އެއްބަސްވުމެކެވެ.\nވިސާގެ ލުއި ދިނުމުގެ އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ފޮރިން މިނިސްޓަރު އަބްދުﷲ ޝާހިދެވެ. އެ އެއްބަސްވުމުގައި ލަންކާ ސަރުކާރުގެ ފަރާރުން ސޮއިކުރެއްވީ އެގައުމުގެ އިންޓާނަލް އެންޑް ހޯމް އެފެއާޒް މިނިސްޓަރު ބަޖީރާ އަބޭ ވަރްދަނަ އެވެ. މި އެއްބަސްވުމާއެކު ލަންކާ އަށް ދާ ދިވެހިންނަށް 90 ދުވަހުގެ އޮން އެރައިވަލް ވިސާ ލިބޭނެއެވެ.\nމަތީ ތައުލީމުގެ ދާއިރާ އިން ސޮއިކުރި އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން އެވެ. ލަންކާ ސަރުކާރުގެ ފަރާތުން ސޮއިކުރެއްވީ މިނިސްޓާ އޮފް ސިޓީ ޕްލޭނިން ވޯޓާ ސަޕްލައި އެންޑް ހަޔާ އެޑިއުކޭޝަން ރައުފް ހަކީމް އެވެ.\nސޯޝަލް ޕްރޮޓެކްޝަން ދިނުމުގެ އެއްބަސްވުމުގައި ރާއްޖޭގެ ފަރާތުން ސޮއިކުރެއްވީވެސް މިނިސްޓަރު ޝާހިދެވެ. ލަންކާ ސަރުކާރުގެ ފަރާތުން ސޮއިކުރެއްވީ މިނިސްޓްރީ އޮފް ޕްރައިމަރީ އިންޑަސްޓްރީސް އެންޑް ސޯޝަލް އެމްޕަވާމެންޓް ދަޔާ ގާމާގެ އެވެ.\nޒުވާނުން ބިނާކުރުމުގެ ދާއިރާ އާއި ވޮކޭޝަނަލް ދާއިރާ އިން ރާއްޖެ އާއި ލަންކާ އާއި ދެމެދު ސޮއިކުރެވުނު އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ މިނިސްޓަރު އަހުމަދު މަހުލޫފް އެވެ. އެ އެއްބަސްވުމުގައި ލަންކާގެ ފަރާތުން ސޮއިކުރެއްވީ ލަންކާ އިން ރާއްޖެއަށް ކަނޑައަޅާފައި ހުންނަވާ ސަފީރު މޭޖާ ޖެނެރަލް އޭބީ ތޮޮރޭ ޑެނިއާ އެވެ.\nރައީސް ޞާލިހުގެ ސަރުކާރުން އަންނަނީ ލަންކާއާއި ހާއްސަ ގުޅުމެއް ބާއްވަމުންނެވެ. އަދި މި ސަރުކާރުން ވަނީ ތަފާތު ކުރުމެއް ނެތި ހުރިހާ ޤައުމަކާއި އެކުގައިވެސް ގުޅުން ބަދަހިކުރާނެ ކަމަށް ބުނެފައެވެ.


Sergent Major Of Mndf Ge Magaamah Adnan - Vaguthu\nއެންލިސްޓެޑް ސިފައިންގެ އެންމެ އިސް މަގާމު ކަމުގައިވާ ސާޖަންޓް މޭޖަރ އޮފް އެމްއެންޑީއެފްގެ މަޤާމަށް ކޮމާންޑް ސާޖަންޓް މޭޖަރ އަދުނާން އަލީ ހަމަޖައްސަވައިފިއެވެ.\nބަންޑާރަކޮށީގައި މިއަދު މެންދުރުފަހު ބޭއްވި ސާޖަންޓް މޭޖަރ އޮފް އެމްއެންޑީއެފްގެ މަގާމުގެ ޒިންމާ ބަދަލުކުރުމުގެ ރަސްމިއްޔާތުގައި އެ ލިޔުން ހަވާލުކޮށްދެއްވީ ޑިފެންސް މިނިސްޓަރ މާރިޔާ ދީދީއެވެ.\nސާޖަންޓް މޭޖަރ އޮފް އެމްއެންޑީއެފްގެ މަގާމުގެ ޒިންމާ ބަދަލުކުރުމުގެ ގޮތުން ދެވޭ ސިލޭހަ ހަވާލުކުރައްވާފައިވަނީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަތީފެވެ.\nމިރަސްމިއްޔާތުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް ވަނީ ޒޫމް މެދުވެރިކޮށް ރަސްމިއްޔާތުގައި ބައިވެރިވެވަޑައިގެންފައެވެ.\nސާޖަންޓް މޭޖަރ އޮފް އެމްއެންޑީއެފްގެ މަގާމުގެ ޒިންމާ ކުރިން އަދާކުރެއްވި ސާޖަންޓް މޭޖަރ އަޙްމަދު ޢަބްދުﷲ އަށް ޚިދުމަތުގެ އައްޑަނަ ވަނީ ހަވާލުކޮށްފައެވެ. މި ރަސްމިއްޔާތުގައި ޚިދުމަތުގެ އައްޑަނަ ހަވާލުކޮށްދެއްވީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަތީފެވެ.\nޤާނޫނަށްފައިންއެރި ރަންޑި ޤައުމުގެ ސަލާމަތީބާރުތައް ފައިދަށަށްލައިގެން ރައްޔިތުންހަނު\nޖެނުއަރީ 14, 2021 20:41\nއިސްލާމީ ޝަރިޔާއާއި ދެކޮޅަށް ވެރިކަން ކުރިހުރިހާ އެޖެންޑާ 19ރައިގެ ލީޑަރުންޖަލަށްލާންޖެހޭނެ މިވެރިކަން ބަދަލުވިދުވަހަކުން ރާއްޖެގެ ނިކަމެތީން މުޅިން ފަގީރުކޮށްލައި ފި މުއްސަދިން މަހުޖަނުންނަށްވެއްޖެ މަސްތުވާތަކެތީގެ ވިޔަ ފާރީން ނިކަމެތީންގެ ދަރީންތައް މަގު ފުރެދިއްޖެ\nޖެނުއަރީ 14, 2021 20:50\nތިވެސް މިޤައުމުގެ ބައެއްތަ؟؟؟ ސަނާކިޔައި ސެލިއުޓް ތިކުރަނީ ކިހާ ފެންވަރެއްގެ މީހަކަށްކަން ހަމަނޭނގެނީތަ ތިމާރިޔާ ފަދަ ގޮތެއް. ފޮތެއްނެމީހާގަނޑެއް ލަދުހަޔާތުގެ ކަން ފުޅެއްވެސްނެތް މީހާގަނޑަކަށް ހަމަހޭގައި ހުރިހަމައެކަކުވެސް ސެލިއުޓެއްނުކުރާނެ!\nޖެނުއަރީ 14, 2021 21:36\nސިފައިންގެ ފްލެޓް ކިހާހިސާބެއްގައިތަ މާރިޔާ\nޖެނުއަރީ 15, 2021 01:30\nތިޔަތާ ހުރީ ރިތަޔަރ ކުރަންޖެހޭ މީހަކު ތިޔަބުނާ އަހުދު އަބްދުﷲ....ގަވައިދާ ހިލާފަ އޭނަ ތިޔަ މަގާމުގަ5އަހަރު ބަހައްޓައި ފި އަނެއްކާ އަނެއް އަރައް ސައުދީއައް އަޅެމީ ބަލަދު އަރާ މީހެއްތަ..ކުރާކައްވެސް ކަމެއްނެއް..ދެބޯގެރިދުއްވުން ކަމަކީ. މި އަހުމަދު އަބުދުﷲ އަކީ ރައީސް ސޯލިހަގެ ކަޒިން ބުރޯއެކޯ ..މީނައަކީ ހިންނަވަރު މިހެއް ބޯހަލާކު..އައްޖަހާ....


ރާއްޖެ-އީޔޫ ޕޮލިސީ ޑައިލޮގް ބައްދަލުވުން ހޯމަ ދުވަހު ބާއްވަނީ - Sandhaanu\nރާއްޖެ-އީޔޫ ޕޮލިސީ ޑައިލޮގް ބައްދަލުވުން ހޯމަ ދުވަހު ބާއްވަނީ\nރާއްޖެ އާއި ޔޫރަޕިއަން ޔޫނިއަން (އީޔޫ) އާ ގުޅިގެން އަހަރަކު އެއްފަހަރު ބާއްވާ ޕޮލިސީ ޑައިލޮގް ބައްދަލުވުމުން އަންނަ ހޯމަ ދުވަހު ބާއްވަން ނިންމައިފި އެވެ.\nވަރޗުއަލްކޮށް ކުރިއަށް ގެންދާ މި ބައްދަލުވުމުގައި މައިގަނޑުކޮށް މަޝްވަރާކުރާނީ ކޮވިޑް-19 އާ ގުޅިގެން އިގްތިސާދަށް ލިބުނު ގެއްލުމުން އަރައިގަންނަން ރާއްޖެއިން މެދުނުކެނޑި ކުރަމުން އަންނަ މަސަައްކަތާ ގުޅިގެން ކަމަށް ފޮރިން މިނިސްޓްރީން ވިދާޅުވެއެވެ.\nއެގޮތުން އެކި ދާއިރާތައް ގުޅިގެން މަސައްކަތްކުރެވޭނެ ގޮތްތައް މި ބައްދަލުވުމުގައި މަޝްވަރާކުރާނެ އެވެ. އޭގެ ތެރޭގައި މަސްވެރިކަމުގެ ދާއިރާ އާއި ތިމާވެށީގެ ދާއިރާ އާއި މޫސުމަށް އަންނަ ބަދަލުތަކާއި ތަރައްގީގެ މަޝްރޫއުތަކާއި ޓްރޭޑް އެންޑް އިންވެސްޓްމެންޓްގެ އިތުރުން ޑިމޮކްރަސީ އާއި ގަވާނަންސް އަދި އިންސާނީ ހައްގުތައް ހިމެނެ އެވެ. އަދި ޝެންގެން ވިސާ ފަސޭހައިން ލިބޭނެ ގޮތް ހަމަޖެއްސުމަށް މަޝްވަރާކުރާނެ ކަމަށް ވެސް މިނިސްޓްރީން ވިދާޅުވެއެވެ.\nމި ބައްދަލުވުމުގައި ފޮރިން މިނިސްޓަރު އަބްދުﷲ ޝާހިދުގެ އިތުރުން ކެބިނެޓްގެ އިތުރު މިނިސްޓަރުންނާއި ގުޅުންހުރި އެކި އިދާރާތަކުގެ އިސްވެރިން ބައިވެރިވަޑައިގަންނަވާނެ އެވެ. މި ބައްދަލުވުން ރާއްޖެއިން ކޯ-ހޯސްޓުކުރާނެ އެވެ.\nއީޔޫގެ ޑެލިގޭޝަންގައި އިސްކޮށް ބައިވެރިވަޑައިގަންނަވާނީ އެތަނުން ރާއްޖެއަށް ކަނޑައަޅުއްވާފައިވާ ސަފީރު ޑެނިސް ޗައިބީ އެވެ.\nމިއީ ރާއްޖެ އާއި އީޔޫއާ ދެމެދު އޮންނަ އެކުވެރިކަން ކުރިއަރުވަން ކޮންމެ އަހަރަކު ބާއްވާ ބައްދަލުވުމެކެވެ. މީގެ އިތުރުން ރާއްޖެއާ އެކު ސީނިއާ އޮފިޝަލްސް ލެވެލް ބައްދަލުވުމެއް (އެސްއޯއެމް) ބާއްވަން ވެސް އީޔޫ އިން ވަނީ މިއަހަރު ކުރީކޮޅު ނިންމައިފަ އެވެ.\nވެކްސިންގެ ދެވަނަ ޑޯސް 34،000އަށް ވުރެ ގިނަ މީހުންނަށް ދީފި!\nރާއްޖެ ޢާއިޝަތު އީލާފް - އޭޕްރިލް 17, 2021 0\nކޮވިޑް-19 އިން ދިފާއުވުމަށް ރާއްޖޭގައި ދެމުން އަންނަ ކޮވިޝީލްޑް ވެކްސިންގެ ދެވަނަ ޑޯޒް މިހާތަނަށް 34،000 މީހަކު ޖަހާފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ. އިއްޔެ، ވެކްސިން...


Kunming fair gai SME tharahgee kurumah oiyy furusathuthah balaanan - Economic Ministry Kunming fair gai SME tharahgee kurumah oiyy furusathuthah balaanan - Economic Ministry\nކުންމިން ފެއަރގައި އެސްއެމްއީ ތަރައްޤީކުރުމަށް އޮތް ފުރުޞަތުތައް ބަލާނަން - އިކޮނޮމިކް މިނިސްޓްރީ\nޗައިނާ ކުންމިންގ އިމްޕޯޓް އެންޑް އެކްސްޕޯޓް ފެއަރ 2017 ގެ ރާއްޖޭގެ ސްޓޯލް - ފޮޓޯ: އިކޮނޮމިކް މިނިސްޓްރީ\nޗައިނާގައި ބާއްވާ ސައުތު އޭޝިއާ އެކްސްޕޯ، ކުންމިން ފެއާރގައި ރާއްޖޭގެ ކުދި އަދި މެދުފަންތީގެ ވިޔަފާރި ތަރައްޤީ ކުރެވޭނެ ގޮތްތައްބަލާނެކަމަށް އިކޮނޮމިކް މިނިސްޓްރީން ބުނެފިއެވެ.\nއަންނަ ބުރާސްފަތިދުވަހު ޗައިނާގެ ކުންމިންގައި ފަށާ ކުންމިން ފެއަރއާއި ބެހޭގޮތުން ވާހަކަދައްކަވަމުން މި ފެއަރގައި ބައިވެރިވާ ދިވެހި ވަފުދުގައި އިސްކޮށް ހަރަކާތްތެރިވާ އިކޮނޮމިކް މިނިސްޓްރީގެ ޑެޕިއުޓީ މިނިސްޓަރ އާދަމް ތައުފީޤް ވިދާޅުވީ، ފެއަރއަށް ވާންޖެހޭ ހުރިހާ ތައްޔާރީތައް މިހާރު ވެނިމިފައިވާކަމަށެވެ. އަދި ފެއަރގެ ތެރެއިން ރާއްޖޭގެ ކުދި ވިޔަފާރި އާއި މެދުފަންތީގެ ވިޔަފާރިތައް ކުރިއެރުވުމަށް މަސައްކަތް ކުރާނެކަމަށެވެ. އަދި ޗައިނާގެ ވިޔަފާރިއާއި ގުޅުންހުރި ފަރާތްތަކާއި މަޝްވަރާކޮށް ގުޅުން ބަދަހިކުރާނެކަމަށް ތަޢުފީޤް ވިދާޅުވިއެވެ. އޭނާ ވިދާޅުވީ އެހެން އަހަރުތަކެކޭވެސް އެއްފަދައިން ބައިވެރިން އެމީހުންގެ އުފެއްދުންތައް ވިއްކާ މާކެޓް ހޯދުމުގެ މަސައްކަތް ކުރާނެކަމަށެވެ.\nކުންމިން ފެއަރގައި މިފަހަރު ރާއްޖޭގެ ފަރާތުން4ފަރާތެއް ބައިވެރިވާނެކަމަށް އެކޮނޮމިކް މިނިސްޓްރީން ބުނެއެވެ. އޭގެތެރޭގައި3ފަރާތަކީ ދިވެހި އުފެއްދުންތެރިންކަމަށާއި އަދި ލޯކަލް ޓޫރިޒަމް އިޝްތިހާރުކުރުމަށް 1 ފަރާތަކުން ބައިވެރިވާނެއެވެ.\nމިއީ ކުންމިން ފެއަރގައި ރާއްޖެއިން ބައިވެރިވާ4ވަނަ އަހަރެވެ. މިއަހަރުގެ ކުންމިން ފެއަރ އޮންނާނީ މިމަހުގެ 14 އިން 20 އަށް ޗައިނާގެ ކުންމިންގައެވެ. މި ފެއަރގައި ބައިވެރިވާ ދިވެހި ވިޔަފާރިތަކަށް އިކޮނޮމިކް މިނިސްޓްރީން ސްޓޯލްތައް ދޫކޮށްފައިވަނީ މުޅިން ހިލޭކަމަށް އެ މިނިސްޓްރީން ބުނެއެވެ.